
Ca să se simtă mai puţin orfan în această lume, omul îşi 
construieşte pe ea şi alături de ea o altă lume. Această 
lume spirituală e filosofia. După cum consideră D. D. Roşca, 
sentimentul de a nu fi la el însuşi în lume este elementul 
emoţional originar care stă la baza construcţiei filosofice. 

Acelaşi reputat filosof ardelean consideră că orice sinteză 
este, evident, fatal provizorie şi fatal parţială, dar că 
valoarea unei sinteze filosofice este măsurată de 
perspectiva intelectuală generală pe care o deschide, de 
calitatea rezonanţei spirituale pe care ea o trezeşte şi de 
gradul de adâncime al stratului sufletesc unde această 
rezonanţă se produce. 

Aceste motive s-au înfiripat în tainiţele sufleteşti cele mai 
profunde ale autorului cărţii de faţă şi ele continuă să-l 
călăuzească şi să-l anime. Teoria culturii morale analizează 
în prealabil o serie de concepte cheie pentru cel preocupat 
de formarea unei judicioase culturi morale: deosebirile care 
există între moralitate, morală, etică şi metaetică. 

Ulterior, căutăm să sesizăm şi să detaşăm elementele de 
morală viabile în marile religii care au premers 
creştinismului. Mai apoi, încercăm să punem în relief 
valorile morale profesate de învăţătura lui lisus Cristos, 
moment de referinţă pentru întregul curs al civilizaţiei şi 
culturii europene. 

Axându-ne pe această linie de analiză încercăm să 
dezvăluim cauzele care au dus la subminarea bazelor 
religioase ale moralității în epoca modernă şi noile 

probleme pe care încearcă să le soluţioneze morala 
modernă: voinţa, caracterul şi conştiinţa morală. 

Autorul se referă, ca atare, la constituirea bazelor 
raţionale ale moralității datorită procesului de secularizare, 
dar şi la  insuficienţele acestora, ocupându-se de 
proliferarea formelor negativismului, problemă de neocolit 
la acest sfârşit de secol şi la începutul unui nou mileniu. 

Astfel, cartea de faţă, Teoria culturii morale, încearcă să 
prezinte probleme  nesoluţionate în cărţile anterioare, 
Introducere în filosofia moralei, Moralitate şi comunicare, 
deschizând perspectiva spre alte două cărţi pe care autorul 
le are în plan, Morala creştină în fata vieții şi, îndeosebi, 
Pentru a fi deplin uman, carte ce-şi propune tălmăcirea 
etosului autohton în contextul culturii europene şi 
universale. 

Autorul se simte îndatorat în primul rând celor care l-au 
ajutat să apară această carte, inginerilor Armeneanu loan şi 
Cenan Constantin, precum şi persoanelor care l-au stimulat 
îndeaproape, Corina Mărgineanu şi Mezei loan, şi nu în 
ultimul rând soţiei sale, Eleonora, pentru răbdare şi 
înţelegere. 


Capitolul | 
DELIMITĂRI CONCEPTUALE 


1. 1. Ce este moralitatea? Desluşirea şi înţelegerea 
articulaţiilor esenţiale în ceea ce priveşte conceptul de 
moralitate constituie o preocupare perenă şi stăruitoare în 
marile religii ale lumii precum şi în aria gândirii filosofice 
europene. Marile religii, cu excepţia creştinismului, au pus 
prea mult accentul pe ceremonial, pe rituri, pe comemorări 
sau în ultimă analiză pe legalism, pentru a putea pune în 

valoare resorturile intime şi profunde ale moralității sau a 
ceea ce Constantin Noica numeşte «starea de moralitate». 

Morala antică nu a reuşit să ne prezinte o bază valorică 
reală a moralității deoarece pleacă de la un naturalism 
exagerat, fie el de factură cosmică (omul nefiind decât 
mugurul unei plante în interiorul edificiului cosmic, după 
cum consideră stoicismul), fie a plecat de la tălmăcirea 
cerinţelor intrinseci ale naturii umane, fapt pe care îl 
întâlnim la Socrate şi Platon. 

Desigur, în acest context ideatic, Hegel se înşeală atunci 
când consideră că nu putem vorbi de moralitate înainte de 
Socrate. Însă, putem conveni că semnificaţiile acestui 
concept sunt altele de la Socrate şi după Socrate. Este 
neîndoios că acest filosof a marcat un moment de cotitură 
în descifrarea conceptului respectiv, deoarece el consideră 
moralitatea ca fiind posibilă pornind de la înţelegerea vocii 
interioare a conştiinţei şi de la cunoaşterea adevărului, 
adică leagă interpretarea moralității de poziţia privilegiată a 
fiinţei umane în această parte de univers, relevă 
dimensiunea interioară a moralității şi exigenţele sale de 
ordin universal. 

Cel care, în antichitate, s-a apropiat cel mai mult de 
înţelegerea  specificităţii actului moral, circumscriindu-i 
aspectele sale interne şi externe într-un tot unitar, ţinând 
seama de țesătura sa intimă şi reticulară, a fost Stagiritul. 
El a sesizat deosebirea dintre mobil, imbold, îndemn şi 
motiv; trecerea de la starea potenţială, de intenţie, la 
actualizarea sa printr-o finalitate precisă; trecerea de la o 
conduită  nereflectată, spontană, la una reflectată, 
înfăptuită în mod voit. Dar o dată cu Aristotel se ridică un 
mare semn de întrebare, distincţia pe care o operează între 
virtuțile etice şi cele dianoetice. Dacă primele vizează 
caracterul perfectibil al fiinţei umane în perimetrul unui 

regim de viaţă contingent, vremelnic, trecător, virtuțile 
dianoetice ne rataşează la ordinea eternă din natură, la 
ceea ce este de neclintit, de nezdruncinat, raportare pe 
care o putem face numai pe calea cugetării pure. Oarecum 
Aristotel se îndoieşte de şansele reale ale acţiunii umane de 
a îndrepta lucrurile, de a plasa fiinţa umană pe orbita unei 
valori morale demne, dincolo de vicisitudinile şi noianul de 
adversităţi din cuprinsul lumii reale. 

Epicurismul prezintă interes în vederea lămuririi şi 
clarificării conceptului de moralitate deoarece o dată cu el 
se impune necesitatea  disocierii între hedonism şi 
eudemonism. Mulţi au considerat vreme îndelungată că 
accentul e pus de epicureism pe dobândirea şi satisfacerea 
plăcerilor: «bea, mănâncă, fii vesel şi mâine ia-o de la 
capăt». Or, epicureismul nu numai că ne propune o 
disciplinare a tendinţelor şi pornirilor noastre de ordin 
instinctual, o luare în seamă a ceea ce este legitim şi firesc, 
dar ne propune o viaţă sufletească mai bogată care ne 
poate apropia de o fericire reală şi nu iluzorie. 

Stoicismul a presupus că omul dispune de o capacitate 
suficientă pentru a înţelege lumea în care trăieşte şi, în 
consecinţă, de a-şi decide singur soarta. El a considerat că 
natura este aşa cum trebuie să fie şi că orice se întâmplă 
este guvernat de providenţă. Universul trebuie să fie 
acceptat, nu schimbat. Or, moralitatea este în acelaşi timp 
conformă şi contrară naturii. Conformă, întrucât natura are 
o ordine care este în parte alocată şi nouă, contrară, 
deoarece forţele ei sunt nu numai necesare dar şi 
spontane, stihiale, ceea ce se opune unui curs superior al 
vieţii umane. 

Stoicismul a impus o atitudine fatalistă care a stimulat 
stăpânirea-de-sine, a recunoscut o libertate interioară, dar 
a negat libertatea de voinţă şi existenţa reală a răului. O 

asemenea atitudine exclude orice idee de reformă sau de 
schimbare în ordinea existentă a lucrurilor, adică se îngusta 
aria moralității doar la individul virtuos pentru sine, fără să 
se aibă în vedere soarta comună a oamenilor de rând. 
Comparativ cu morala antică, morala creştină realizează 
câteva mutații esenţiale de ordin valoric în înţelegerea 
moralității. Ea ne propune noi principii formative şi intuiţii 
esenţiale în ce priveşte conţinutul conceptului de 
moralitate. Temeiul ontic al moralității nu mai este unul de 
ordin natural, ci unul de ordin supranatural, cel al 
transcendenţei divine. Moralitatea creştină ne propune o 
conversiune radicală faţă de această instanţă supremă. 
Naturalismul moralei antice este negat şi transfigurat în 
acelaşi timp.  Virtuţile sale reprezentative sunt 
metamorfozate în opusul lor. Curajul devine teamă, 
cumpătarea devine ascetism, iar înţelepciunea devine 
sfinţenie. Asistăm la o esenţializare şi purificare a 
moralității care o face accesibilă omului de rând. 
Descoperirea dimensiunii interioare a moralității de către 
Socrate este adâncită şi privilegiată prin accentul care se 
pune pe viaţa lăuntrică, pe înnobilarea, purificarea şi 
răscumpărarea sufletului. Se au în vedere nu numai 
datoriile faţă de propria persoană, ci şi datoriile faţă de 
ceilalţi. La baza relaţiilor interpersonale sunt puse alte 
valori decât cele implicate şi profesate de morala antică. 
Comunicarea, comuniunea, încrederea se întemeiază pe 
alte criterii morale. Răul nu se stârpeşte prin rău, ci prin 
bine. Loialitatea, generozitatea, mila sau pietatea nu pot 
avea un curs valabil sau nu pot fi elevate la un nivel 
corespunzător decât prin iubire. Direcţia acţiunii morale nu 
poate fi asigurată decât de către o voinţă dreaptă. 
Finalmente, fiinţa umană este desconsiderată ca fiinţă 
naturală şi socială, privilegiindu-se doar sufletul, 

regenerarea morală nefiind posibilă decât prin credinţă şi 
devotament faţă de divinitate. 

O reorientare a conceptului de moralitate, bazată pe o 
schimbare structurală a sistemului de valori, are loc în 
epoca modernă. Omul este o fiinţă a cărui menire este de a 
se surmonta în mod nedefinit pe el-însuşi. Acesta este 
sensul profund al acţiunii din punct de vedere al opoziţiei 
dintre subiect şi obiect, opoziţie trăită şi pusă în valoare de 
către conştiinţă. 

Inţelegerea moralității devine problematică în cazul 
moralei moderne. A vrea să fii este mai mult decât propria 
natură dată. Ceea ce omul realizează prin sine însuşi nu 
epuizează niciodată ceea ce el aspiră să devină. In epoca 
modernă există două încercări temerare de a înţelege şi 
defini moralitatea: incercarea lui Rene Descartes şi aceea a 
lui Immanuel Kant. Rene Descartes conştientizează faptul 
că moralitatea nu poate fi concepută în afara experienţei 
sau independent de ea. Ea se leagă deopotrivă de 
experienţa colectivă şi individuală a vieţii umane. 

La nivelul de jos al experienţei colective şi individuale se 
află legalitatea juridică, faptul că moralitatea, la fel ca şi 
limbajul, este o creaţie spontană de ordin comunitar. Iniţial, 
ea se manifestă sub formă de cutume şi obiceiuri, de 
gesturi şi formule de politeţe, sub forma îndeplinirii unor 
obligaţii exterioare. Ulterior, ea este generată şi întreţinută 
de procesele repetitive şi cumulative ale existenţei umane 
(reproducerea naturală, reproducţia economică, 
transmiterea experienţei şi cunoştinţelor de la o generaţie 
la alta), procese reglate de două formule: «aceasta se face, 
aceasta nu se face»; «aceasta se cuvine, e convenabil, 
aceasta nu se cade, nu este convenabil». 

Un prim progres se realizează - după cum remarcă Rene 
Descartes - atunci când aceste cutume, obiceiuri, obligaţii, 

gesturi şi formule de politeţe sunt supuse unei prime 
reflecţii care încearcă să le descopere semnificaţia, 
originile, aportul, să introducă o coerenţă pentru o mai 
bună întrebuințare şi, prin urmare, o adaptare mai suplă şi 
eficientă la nevoile profunde ale vieţii sociale. Această 
variabilitate social-istorică a moralității, legată de timpuri, 
locuri şi naţiuni, îl determină pe Descartes să facă distincţia 
între o morală provizorie şi o morală general-umană. Ultima 
presupune o moralitate comunitară purificată, simplificată 
şi rafinată. 

De la această necesitate pleacă, printr-o schimbare a 
punctului de plecare, Immanuel Kant. El încearcă să 
întemeieze o moralitate a raţiunii, a conştiinţei ce se 
întoarce asupra ei însăşi pentru a sesiza propriile sale 
exigenţe constitutive referitoare la posibilităţile acţiunii 
morale în general. Această schimbare de perspectivă face 
ca moralitatea experienţei să devină materie şi mijloc, 
rezistenţă şi punct de sprijin, pe care moralitatea raţiunii 
vrea să o modifice, să o transforme. Experienţa nu face 
nimic decât să desemneze câmpul posibilităţilor umane, 
unde raţiunea trasează calea sa. Această complexificare a 
moralității a dus în secolul douăzeci la abordarea sa din mai 
multe unghiuri parţialiste, de factură cert reducţionistă. 
Orientarea biologizantă este prefațată de hedonism 
pentru ca ulterior să se manifeste sub forma 
evoluţionismului, iar în prezent prin intermediul 
bioscientismului. Ea identifică moralitatea cu tendinţele şi 
înclinațiile inoculate în om de la natură. Or, viaţa morală, 
subordonându-şi aceste aspecte, înlocuieşte haosul de 
impulsii cu o anumită ordine, conservarea biologică cu 
devenirea socială a fiinţei umane. Ea pune accentul pe 
valorificarea aptitudinilor şi formarea caracterului unei 
persoane sau personalităţi umane. 

Orientarea psihologizantă admite ca factor 
determinant în economia de ansamblu a comportamentului 
uman trăirile de ordin psihic, manifestate prin emoţii, 
sentimente, pasiuni şi aspirații. Or, acestea constituie 
«materia» viitoarelor acte morale şi nicidecum moralitatea 
propriu-zisă. Confruntarea dintre pornirile instinctive şi cele 
umanizate, dintre cele egoiste şi cele altruiste determină 
caracterul dramatic al valorificării posibilităţilor existente. 

Orientarea sociologizantă pleacă de la premisa că 
faptele morale nu pot fi construite sau justificate, ci ele pot 
fi observate, descrise şi explicate la fel ca şi celelalte serii 
de procese şi fenomene ale naturii şi societăţii. Ele ni se 
impun prin moravuri, tradiţii, mentalități proprii diferitelor 
comunităţi umane. Ea ne recomandă în mod tacit o 
supunere pasivă faţă de rânduielile sociale existente. Ca 
atare, viaţa morală ne apare ca fiind absorbită într-un 
conformism căruia orice ruptură îi apare ca fiind de 
neînțeles. Această orientare ne condiţionează să acceptăm 
de cele mai multe ori turnura unui fals autoritarism. Or, 
moralitatea are o gamă mult mai complexă de structurare 
şi manifestare. Această orientare ignoră aspectele ideale şi 
valorice ale moralității într-o manieră pozitivist-limitativă. 

Orientarea axiologizantă pune accentul în mod exclusiv 
pe ceea ce este dezirabil, pe ceea ce trebuie să fie, 
comparativ cu starea de fapt a moralității. Axiologia nu 
poate substitui ontologia fie ea chiar de ordin regional. 
Această orientare neglijează faptul că acţiunea trăieşte şi 
renaşte din opoziţiile dintre individual şi social, irațional şi 
raţional, uman şi inuman, că ea nu se subordonează unei 
unităţi împlinite sau unui punct terminus. Sursa valorii nu 
este ea însăşi valoare. Valorile morale solicită o adeziune 
care implică întreaga personalitate. Atenţia faţă de viaţă 
este indispensabilă în cazul însuşirii morale a realului. 

Este o premisă de neocolit constatarea unanim admisă că, 
la fel ca şi limbajul, moralitatea este o creaţie colectivă 
spontană, dar insuficientă pentru precizarea şi 
circumscrierea conceptului de moralitate, îndeosebi a 
statutului său existenţial cât şi a articulaţiilor sale de ordin 
esenţial. 

La fel, variabilitatea social-istorică, admisă deopotrivă de 
interpretările evoluționiste şi sociologice nu poate fi negată, 
avându-se în vedere fenomenologia deconcertantă a 
acestei variabilităţi. În această ordine de idei, încercările de 
descifrare a moralității din perspective proprii diferitelor 
ştiinţe particulare s-au dovedit sortite eşecului, deoarece 
partea semnifică prin întreg şi nicidecum invers. 

Aspectele calitative ale conceptului de moralitate s-au 
detaşat treptat în timp. Epigeneza conceptului de 
moralitate începe cu marile religii, cu recomandarea lui 
lahve din «Leviticul»: “fiţi sfinţi ca mine, Dumnezeul vostru, 
eu sunt sfânt”. Continuă cu Pitagora, după care scopul 
învăţământului este purificarea morală, unirea sufletului cu 
divinitatea, fundament al oricărei armonii. Ulterior, capătă 
consistenţă prin fermitatea lui Socrate în combaterea 
sofiştilor, prin persiflarea ironică a ignoranței şi a celor de 
rea credinţă. 

lronia lui Socrate subminează părerea lui Rudolf Carnap 
care nu vedea nici o legătură între logică şi morală. Este 
suficient să amintim maxima lui Socrate potrivit căreia 
“Ştiinţa nu este utilă decât atunci când face sufletul mai 
bun” pentru a ne îndoi de aserţiunea pomenită anterior. 
Maieutica lui Socrate se întemeiază pe reflecţie şi 
persuasiune, pe descifrarea şi cultivarea dispoziţiilor morale 
ale fiinţei umane. 

Pe această cale a păşit Platon. Percepția sensibilă nu ne 
conduce la adevăr. Trebuie să cercetăm realitatea de la 

baza lumii sensibile şi în afară de sine, în Idee. Un irezistibil 
elan al naturii noastre ne poartă şi ne ridică deasupra 
perisabilului, spre ideea de Bine. Aristotel surprinde 
specificul actului moral; el conştientizează faptul că 
moralitatea este opera unei vieţi întregi. 

lisus Cristos se identifică cu intuiţiile esenţiale ale unei 
moralităţi vii, ale unei moralităţi care nu are nevoie de un 
reazem temporal, o moralitate a străfundurilor noastre 
sufleteşti care depăşeşte codurile morale stabilite anterior 
printr-o practică multimilenară. El este o culme a moralității 
neegalată până în prezent. 

Pornind de la aceste achiziţii, Rene Descartes constată că 
experienţa constituie materia oricărui act moral, că reflecţia 
nu poate să valorifice decât ceea ce am trăit, ceea ce este 
în curs de realizare sau ceea ce anticipăm că urmează să 
fie, fără să excludem imprevizibilul. De aceea, experienţa 
este întotdeauna mult mai bogată, mai eterogenă decât 
ordonarea, sistematizarea şi direcționarea cunoştinţelor şi 
alegerilor între diferite alternative analizate de reflecţie. 

La rândul său, Immanuel Kant ne dezvăluie unele note 
esenţiale ale conceptului de moralitate, continuând parcă 
demersul cartezian. El încearcă să pună capăt dezordinii 
stărilor noastre de conştiinţă, fapt care poate să ducă la 
negativism. El încearcă să pună în dreaptă cumpănă toate 
versiunile exagerate despre moralitate, fie că este vorba de 
naturalism, de scepticism, de pesimism sau optimism. 

Pentru a nu ceda sugestiilor multiple venite din partea 
experienţei, Kant este primul gânditor care încearcă să 
reunească condițiile constructive şi convenţionale ce 
caracterizează opera de structurare a moralității. El ne 
dezvăluie prerogativele subiectului care determină reţeaua 
reticulară şi proteică de cristalizare a acţiunilor propriu-zis 
morale. 

Autonomia fiinţei rezonabile - după Immanuel Kant - nu 
este unul şi acelaşi lucru cu domnia liberului-arbitru sau cu 
aceea a bunului plac. 

Libertatea se justifică în măsura în care raţiunea sa 
esenţială de a fi şi de a se manifesta rezidă în 
recunoaşterea şi respectarea legii morale. De fapt, între 
libertatea practică şi legea morală există un raport 
cosubstanţial. 

Autonomia împreună cu starea de bunăvoință instituită de 
admiterea datoriilor permit subordonarea înclinațiilor 
sensibilităţii sau a pornirilor caracterului empiric celor de 
ordin moral. Ca atare, moralitatea nu poate fi instituită 
dacă nu se dă curs caracterului nostru inteligibil, rezultantă 
a împletirii nesubstituibile între conştiinţă, libertate şi 
voinţă. 

Poate suntem în măsură acum să conchidem că 
moralitatea este opera complexă a unui subiect colectiv 
şi/sau individual, un proces condiţionat de trei serii de 
condiţii distincte: condiții ontologice, constructive şi 
convenţionale. Condiţiile ontologice se referă la sursele 
primare ale moralității (temeiul ontic, antropologic şi cel 
axiologic), adică temeiuri pe care ni le dezvăluie şi de care 
se ocupă metaetica. Condiţiile constructive (voință, 
conştiinţă şi libertate) se referă la sursele secunde dar nu 
secundare ale moralității, ele pot fi abordate atât de morală 
cât şi de etică. Condiţiile convenţionale se referă la 
condiţiile independente de conştiinţa şi voinţa agentului sau 
subiectului moral: ordinea legală, limbajul sau mai bine-zis 
comunicarea care încearcă să elucideze dinamismul vieţii 
sociale cu fluxurile şi refluxurile sale. 

Am putut sesiza că orientărilor reducţioniste bazate pe 
căutarea plăcerii, a fericirii, a utilității individuale şi/sau 
colective, pe dreptul forţei, li se opun tendinţele de 

socializare şi personalizare bazate pe disciplină, 
comunicare şi comuniune şi chiar bucurie intelectuală. 
Aceste tendinţe se completează mutual şi pot să formeze 
un sistem raţional de motive proprii condiţiei umane. 

Delimitându-ne de orientările reducţioniste specificate 
anterior şi ţinând seama de contribuţiile notabile în ceea ce 
priveşte geneza şi constituirea conceptului de moralitate, 
considerăm că aceasta nu se reduce la pornirile de ordin 
instinctual, la impulsurile elementare comune tuturor 
oamenilor, la trăirile psihice, la obiceiuri şi nici la o stare 
ideală de ordin atemporal. 

Pentru noi, moralitatea ocupă un loc aparte în lumea 
socialului. Ea este alcătuită din trei ipostaze distincte care 
funcţionează ca un tot unitar: moralitatea comunitară, 
individuală şi ideală. Prima, adică moralitatea comunitară, 
este spaţiul matrice al celorlalte două şi ea nu se rezumă la 
o totalizare de obiceiuri şi moravuri, ci ea face sociale 
actele individuale şi personalizează actele sociale. 

Moralitatea propriu-zisă (indiferent de ipostaza în care se 
manifestă în mod prevalent) nu este formală sau 
prereflexivă (a acţiona pentru că aşa face marea majoritate 
sau pentru că aşa se obişnuieşte) cí ea este voită, profesată 
în mod critic şi creator, prin liber consimţământ şi nu 
impusă sau atribuită sub anumite condiţii organizatorice şi 
presiuni sociale. 

Nu individul este «generatorul» preceptelor morale, 
climatul lor de ecloziune îl constituie relaţiile interpersonale 
şi cele instituţionalizate ce se stabilesc între indivizii 
asociaţi, întrucât ele sunt expresia funcţionării şi organizării 
societăţii umane. Instituită în mod spontan la început, 
moralitatea de ordin comunitar se dezvoltă de-a lungul 
secolelor, impunându-se uneori prin forţa împrejurărilor, 
într-un mod mai mult sau mai puţin clar în rândul maselor. 

Manifestându-se în virtutea tradiţiilor şi obiceiurilor 
diferitelor comunităţi umane, o dată cu apariţia claselor 
sociale, moralitatea comunitară se reglementează 
ideologic. 

Pentru a acționa moral nu este îndeajuns să accepti şi să 
respecţi o disciplină (care cel mult duce la formarea de 
deprinderi) şi să fii ataşat unui grup, condiţii esențiale, dar 
nu şi suficiente. E nevoie în acelaşi timp să existe şi să se 
manifeste o conştiinţă a motivaţiei şi scopurilor conduitei, 
în acest context, moralitatea individuală este condiţionată 
şi orientată de aceea de ordin comunitar, dar ele nu sunt 
identice. 

Moralitatea individuală  conştientizează faptul potrivit 
căruia trebuie să distingem între interesele şi scopurile de 
conservare şi cele de evoluţie şi perfecţionare. Precizând că 
faptul moral constă în întrepătrunderea dintre «obligatoriu» 
şi «dezirabil», între «comandament» şi «aspirație», Emile 
Durkheim are în vedere necesitatea potenţării intime între 
moralitatea comunitară şi aceea de ordin personal. Ultima 
poate, prin prerogativele conştiinţei-de-sine, să prefigureze 
şi să configureze moralitatea viitoare. 

Prin intermediul reflecţiei, ea poate să depăşească 
dezordinea şi apatia, indiferența şi remuşcările sufleteşti, 
prin asigurarea unităţii şi identităţii de sine a persoanei 
umane. Conlucrarea şi consensul relativ dintre moralitatea 
comunitară şi aceea de ordin personal se realizează sub 
supravegherea moralității ideale. 

Sistemul valorilor ne indică direcţiile optime ale 
convergenţei, ne dezvăluie caracterul complex al 
reglementării comportamentului uman. Cerinţele 
imperativelor morale depăşesc nu numai nivelul psihic al 
acţiunii, dar şi împrejurările în care acţionează agenţii sau 
subiecţii social-istorici sau individuali. 

Moralitatea ne solicită în direcţia unei autonomii din ce în 
ce mai bogată în procesul socializării şi personalizării, a 
confruntării cu grijile şi cerinţele stringente ale regimului 
vieţii cotidiene. În acest context, intervine conştiinţa morală 
şi comunicarea: conştiinţa morală intervine pentru a 
cumpăni alternativele, pentru a aviza ceea ce se admite 
sau se respinge sau pur şi simplu se omite; comunicarea 
este necesară relaţiilor interpersonale, ea poate să ducă la 
împărtăşirea în comun a unor convingeri, adică la 
comuniune şi încredere sau ajută la soluţionarea unor 
situaţii conflictuale. 

Cei la care conştiinţa morală este puternic constituită se 
descoperă ei înşişi în conflict cu înţelegerea comună a 
moralității proprie societăţii căreia îi aparţin. In acest sens, 
Bernard Williams precizează: “oamenii au nevoie de o lume 
în care există risc, incertitudine şi posibilitatea disperării, 
atunci s-ar putea zice că şi o moralitate care susţine toate 
acestea şi care e opusă moralelor ce urmăresc să facă o cât 
mai mare ordine e preocupată de bunăstarea oamenilor” 
(B. Williams, /ntroducere în etică, Ed. “Alternative”, 
Bucureşti, 1994, p. 87). 

Reversul moralității este imoralitatea. Experienţa certifică 
faptul că voinţa răului, a egoismului, a injustiţiei, a 
fărădelegilor şi compromisurilor caracterizează condiţia 
umană într-o măsură aproape egală dacă nu mai mare 
decât aceea a binelui. Suferinta, mizeria, războiul, moartea 
sunt rele pentru că ele conţin şi provoacă dezordinea. Răul 
exprimă ceea ce este negativ şi neant moral în noi. 
Imoralitatea pleacă de la rele, de la stările de proliferare a 
negativismului, după cum se consideră că răul provine de la 
cele cinci vârste ale omenirii, de la cutia Pandorei sau de la 
constituţia noastră telurică, materială după gnostici. Există 
în primul rând o formă rudimentară de imoralitate, care 

porneşte de la sugestiile insidioase ale instinctelor, de la 
pornirile noastre egoiste şi pasionale. 

Fiinţa umană care se lasă pradă automatismelor, care 
rămâne prizonieră a deprinderilor rele nu are cum să evite 
imoralitatea. Aceasta recurge la sofisme  redutabile 
îndeosebi când încearcă să acopere totul cu un voal de 
moralitate. Intricaţia dintre moralitate şi imoralitate poate 
să îmbrace diferite forme şi grade: de la omul injust la omul 
culpabil şi de la omul vinovat la cel rău intenţionat, adică 
individul care premeditează ofensele, jignirile, umilinţele şi 
vătămările aduse celorlalţi. 

Ordinea arhitectonică a moralității - nivel elementar, 
comun şi reflexiv — nu poate fi redusă la o sumă de reguli. 
Moralitatea este diversă şi contradictorie ca însăşi viaţa pe 
care o ducem: de integrare sub semnul conservării 
biologice sau a participării sociale de ordin formal, ori sub 
semnul trecerii de la o existenţă suportată la una asumată 
în mod lucid şi responsabil. De aceste stiluri sau maniere de 
acţiune depinde cursul moralității, perfecţionarea, 
stagnarea sau rătăcirile sale. 

Comparativ cu moralitatea sau imoralitatea, cu textura lor 
interţesută, amoralitatea reprezintă mai degrabă un 
spaţiu de refugiu pentru cei care se sustrag de la orice 
răspundere, care renunţă la condiţia de actor, agent sau 
subiect, profesând-o pe aceea de spectator, pretinzând că 
au ajuns la o împăcare-cu-sine şi cu viaţa. Or, această 
condiţie, de neimplicare în traseele confruntărilor dintre 
acţiunile comunitare şi/sau individuale, de neimplicare 
subiectivă sau de ordin valoric denotă o renunțare în urma 
deziluzionărilor, o debusolare provocată de neidentificarea 
unei cauze nobile pentru care merită să trăieşti şi să lupţi. 

Amoralitatea reprezintă un pământ al nimănui, o zonă a 
indiferenței şi  pasivismului uman, o zonă în care 

confruntarea dintre uman şi inuman încetează din pricina 
pierderii sentimentului valorii, fapt care, dacă nu ne 
descalifică în totalitate, ne descalifică cel puţin parțial de la 
calitatea de oameni sau făpturi rezonabile. 


1. 2. Moralitate şi morală. Dispariţia reperelor stării de 
moralitate a făcut ca în prezent demoralizarea să ia 
proporţii de masă, numărul fără conştiinţe ocupă un deşert 
mai mult decât inospitalier. Argumentaţia de factură sau 
provenienţă ideologică refuză să admită în acelaşi timp o 
morală individuală şi una general umană deoarece nu 
tolerează decât conţinuturi colective ale acestora. 

Abandonarea sau pierderea moralei trece cel mai adesea 
prin negarea responsabilităţii individuale. A nega evidenţa 
acestei responsabilităţi înseamnă a recunoaşte de facto şi 
de jure proliferarea  negativismului, creşterea unor 
manifestări iresponsabile. Modelul uman propus de morala 
antică (înțeleptul), cel propus de morala creştină (sfântul) şi 
cel propus de morala modernă (cetăţeanul) şi-au pierdut 
eficienţa; comportamentul uman a devenit dezorientat. 

Probleme deopotrivă elementare şi cardinale reurcă la 
suprafaţă: Ce facem cu vieţile noastre? In ce să credem 
când suntem asaltaţi de incertitudini? Recursul la 
responsabilitate este un act gratuit câtă vreme nu ştim în 
faţa cui şi în numele a ce să răspundem de actele noastre. 

Scepticismul este de nesusţinut pe termen lung. 
Moralitatea rămâne într-o stare letargică sau lacunară dacă 
refuză  interogaţiile moralei. Mai precis, moralitatea 
comunitară nu poate fi valorificată conform resurselor ei 
reale dacă pierdem din vedere reflecţia conştiinţei morale 
de ordin personal. 

Trecerea de la acceptat, de la suportat şi convenabil la o 
atitudine asumată, trează, vigilentă, care ştie să separe 

binele de rău în planul vieţii individuale şi sociale este o 
necesitate de prim ordin în contextul civilizaţiei şi culturii 
actuale. Trecerea pragului de la moralitatea experienţei la 
morală reiese cel puţin dintr-o dublă exigenţă: în primul 
rând nevoia de repere şi în al doilea rând nevoia de 
responsabilitate. Morala aparţine sferei acțiunii. Ea 
analizează, critică şi orientează. 

Or, morala cuprinde în acelaşi timp probleme practice, 
axiologice şi filosofice. Ea necesită o reflecţie asupra 
practicii, reflecţie profesată de alţii decât de autorii 
practicieni. Morala este în acelaşi timp produs şi proiect: 
produs datorită stărilor de moralitate, imoralitate şi 
amoralitate; proiect deoarece este imposibil să se sustragă 
devenirii sociale, schimbărilor care ni se impun sau pe care 
le alegem. 

În acest context, morala se confruntă cu cel puţin două 
perspective: una relativistă, aceea a schimbărilor de ordin 
probabilist şi imprevizibil, şi una voluntaristă, prin care noi 
aderăm şi cooperăm ca actori la schimbări miînaţi de 
imperativul coeziunii sau de riscul anarhiei. 

În prezent, nu ne mai încredem în ideile epocii luminilor 
sau în ordinea imuabilă a lucrurilor, ci asistăm neputincioşi 
la practica generalizată a suspiciunilor. Nu suntem siguri că 
schimbarea sau mişcarea reprezintă un progres şi cu atât 
mai puţin «progresul». Morala, în calitate de proiect care 
vizează schimbarea stărilor de lucruri, nu poate elimina 
persistenţa incertitudinilor sau a unei anumite opacităţi. 

Morala ca produs, ca manifestare şi obiectivare a stărilor 
de moralitate şi/sau imoralitate aşteaptă de la însuşi 
propriul curs al acţiunii, uneori, identificarea unui nou 
ecleraj. Paradoxul moralei este acela de a pendula între 
necesităţile acţiunii de a orienta, în virtutea unui cumul de 
presupoziţii, şi de a fi un demers al convingerii, care 

practică adeziunea şi ia parte la acţiune. 

În acest context, două soluţii sunt posibile pentru un 
proiect inteligibil al moralității şi moralei în societatea 
contemporană. O soluţie este aceea de a juca jocul 
ştiinţelor socio-umane şi de a aborda interdisciplinar sau 
pluridisciplinar situaţiile de convergenţă sau divergență 
între moralitate şi morală. O a doua soluţie este aceea dea 
adopta o grilă conceptuală, care să ne ajute să articulăm şi 
descifrăm datele între ele. Considerăm în momentul de faţă 
ca fiind mai eficientă şi lămuritoare această ultimă soluţie. 

Moralitatea e supusă unei logici a devenirii sociale ce 
întreţine inegalităţi socio-culturale, unei logici pe care 
instituţiile vor să o controleze dar care, de cele mai multe 
ori, cenzurează sau stopează «creativitatea» personală. 
Morala intră în contradicţie cu moralitatea printr-o reflecţie 
atentă de ordin critic, prin spirit de conformitate opus celui 
conformist. Aici se interpune distanţarea între practicile 
efective (moralitatea concretă) şi nivelul aspirațiilor sau al 
deziderabilităţii. 

Astfel se naşte întrebarea de neocolit: rămânem prizonieri 
ai resurselor limitate şi ai constrângerilor sau reformăm 
sau, în cel mai bun caz, ne reînnoim sau regenerăm? Nu 
există morală fără conţinut, după cum nu există act moral 
fără procedură de prezentare. Orice act moral ţine de 
norme, de valori, de opţiuni dar, în acelaşi timp, de 
caracterul multiplu, difuz, eterogen al proceselor de 
comunicare, de nivelul cunoştinţelor umane precum şi de 
stadiul maturizării psiho-intelectuale a persoanei în cauză. 

Moralitatea circumscrie ceea ce simţim, trăim, prinşi în 
fluxurile şi refluxurile experienţei vieţii, pe când morala 
ocupă o poziţie în cuprinsul culturii. Dialectica, cu 
conflictele şi incertitudinile sale, cu improvizaţiile şi 
destrămările sale, este stofa însăşi a moralei, pentru că 

este stofa însăşi a istoriei şi a vieţii societăţilor. Acestea au 
moralele pe care le merită. Această remarcă nu este o 
pledoarie pentru statu quo-ul moralei, dar nici un apel la 
resemnare. 

Nu putem schimba ideile şi speranţele (acestea nu sunt 
identice cu utopia) contra pragmatismului. Ele conduc, cel 
puţin în parte, lumea. Ele ne lipsesc în aceste timpuri 
demoralizante. Morala este superioară faţă de moralitate 
deoarece ea răspunde în faţa conştiinţei noastre, instanţă 
pe care nici teama nici legea nu o pot substitui. Datorită 
conştiinţei putem ieşi din cercul comportamentelor 
aproximative, locale, amicale sau familiale şi putem lua act 
de semenii noştri în cuprinsul vieţii cotidiene. 

Conştiinţa de care se leagă morala are imperative care se 
aplică în mod legitim atât la nivel local cât şi la nivel global. 
Ea constituie punctul de sprijin în exercitarea unei reflecţii 
pertinente de către toţi semenii noştri. Acesta e motivul 
pentru care morala exercită o necontenită fascinaţie asupra 
imaginarului omenesc. 

1. 3. Morala şi etica. Faţă de morală, care este în 
acelaşi timp produs şi proiect, ştiinţă şi conştiinţă, etica 
este o cercetare sistematică de ordin secund, dar nu 
secundar. Dacă morala este profund implicată în 
desfăşurarea reală a moralității concrete, etica se vrea 
numai ființă, având ca obiect de cercetat studiul judecăților 
de valoare asupra conduitelor umane. Ea este un corpus 
ordonat de principii şi reguli morale. 


Morala acţionează cu puterea unui imperativ categoric; ea 
se impune în mod necesar şi ne relevă datoriile. Etica este 
un imperativ ipotetic; ea se leagă de o ipoteză sau alta care 
vizează desfăşurarea acţiunii pornind de la prudenţa 
generată de interes şi calcul. Din experienţă, etica extrage 

lecţii pe care ni le propune. Morala se constituie din 
cuprinsul moralității concrete, prin trecerea de la 
inconştient la conştient, de la spontan la raţional, de la 
incertitudini la certitudini. 

Etica se prezintă ca o conciliere între morală şi interes, 
între ele putem accepta fie conjuncţia, fie disjuncţia. Etica 
este o investire pe termen lung, pe când morala nu există 
fără risc întrucât ne pune în joc libertatea. Etica încearcă să 
corijeze ceea ce educaţia nu a luat în seamă deşi este 
esenţial. Ea poate să fie versatilă în măsura în care 
încearcă să facă un slalom deasupra contradicţiilor 
insurmontabile. Ea este simptomul unei lipse, urmărind 
moralizarea lucrurilor. 

Există o temere de a fi moral de unul singur. 
Neonestitatea şi rea-voinţa nu se plătesc întotdeauna. De 
aici, oportunismul sau laşitatea pe care o etică sau alta le 
pot escamota din diferite motive. Morala este activă în 
măsura în care îşi produce efectul concret asupra 
conştiinţei morale de ordin personal. Ea face parte din 
mersul lumii şi ţine seama de mersul înainte al acestei lumi, 
pe când etica se justifică şi vrea să fie un gaj al reuşitei. 

Speranţa noastră într-o morală valabilă se înrădăcinează 
în prezentul imperfect. Moralitatea infuzată de o reflecţie de 
ordin prim, de la relaţiile interpersonale la elucidarea 
câmpului de conflict dintre valori, poate să devină morală. 
Aceasta e posibilă acolo unde există libertate, interogaţie şi 
alegeri. Ea are nevoie de consens care se realizează prin 
comunicare, în măsura în care comunicare înseamnă a face 
în comun. 

Moralitatea se află în inima tuturor comunicărilor, după 
cum o morală se impune prin recunoaşterea unor principii, 
norme şi valori, îndeosebi dacă acestea sunt înţelese şi 
împărtăşite de mai mulţi oameni. 

Comunicarea sub formă de expozeu sau de discurs 
teoretic face posibilă trecerea de la morală la etică. 

Etica, prin argumentare, raționalitate, propuneri de noi 
orizonturi valorice, poate să influenţeze pozitiv sau negativ 
starea de moralitate. Considerăm că orice tip de etică 
particulară (etica medicală, etica cercetării ştiinţifice, 
etologia, bioetica etc.) trebuie să contribuie împreună cu 
comunicarea la constituirea unei morale general-umane 
preconizată de Descartes, la formarea unei voințe publice 
fără de care nu se poate realiza niciun act major în istorie. 
În acest proces de formare a unei voințe comune, nu 
trebuie neglijată singularitatea subiectului moral, pentru a 
putea elimina slăbiciunile care întreţin ura, resentimentele, 
fermenţi ai stărilor conflictuale, ajungându-se treptat la 
prezenţa şi acţiunea unei moralităţi responsabile. 

Această morală general-umană preconizată de creştinism, 
de Rene Descartes şi Immanuel Kant se poate configura în 
secolul următor în jurul a trei nuclee ideo-afective centrale: 
importanţa, greutatea şi respectarea cuvântului dat; 
unitatea şi coeziunea dintre intenţii şi fapte; comunicarea 
convingerilor morale, proces care duce la comuniune şi 
încredere, la formarea loialității, generozităţii şi compasiunii 
umane. Acestea se anunţă a fi valorile morale definitorii 
pentru mileniul care urmează. Sprijinindu-se pe moralele 
anterioare (antică, creştină şi modernă), noua morală 
general-umană este o morală deschisă, una care se 
întemeiază pe o existenţă asumată, autonomă, conform 
terminologiei bergsoniene sau poperiene: una care ştie că 
generozitatea este dificilă dar nu imposibilă. 

1. 4. Etică şi metaetică. După ce am clarificat, cel puţin 
într-o manieră aproximativă, statutul existențial al 
moralității, aceasta fiind nu numai o creaţie colectivă 
spontană la fel ca şi limbajul, ci şi o realitate 

fenomenologică care se simte şi se trăieşte înainte de a fi 
înţeleasă, după ce am sesizat puntea de trecere de la 
moralitate la morală (morala fiind deopotrivă produs şi 
proiect, ştiinţă şi conştiinţă), după ce am disociat între 
morală şi etică, ultima fiind o creaţie de ordin secund dar 
nu secundar faţă de morală, constituindu-se ca un corpus 
teoretic pornind de la o anumită ipoteză de lucru, încercând 
să  concilieze morala cu anumite interese, fiind o 
sistematizare şi o interpretare a judecăților de valoare 
despre o dimensiune sau alta a comportamentului sau 
activităţii umane, se impune să lămurim la ce se referă şi 
cu ce se ocupă metaetica. 

Metaetica nu trebuie să rămână doar un concept 
postmodernist la modă în repertoriul nostru conceptual, 
fără să ne dăm seama de articulațiile sale esenţiale. 
Metaetica se referă la fundamentele care se află atât la 
baza moralității, cât şi a moralei şi a diverselor etici. Ea este 
aceea care ne dezvăluie temeiurile lor adânci, constituind în 
acelaşi timp numitorul comun al acestora, deschizând 
perspectiva şi făcând posibilă conceperea unei morale 
general-umane. Aceste temeiuri sunt cel puţin în număr de 
trei: temeiul ontic, antropologic şi axiologic. Orice morală 
are în comun aceste temeiuri şi profilul lor ideatic distinct 
se datorează modului de concepere mai mult sau mai puţin 
implicit sau explicit al acestor temeiuri. 

Temeiul ontic al moralității. O doctrină a moralității, 
moralei sau eticii necesită o atitudine generală faţă de viaţă 
sau, altfel zis, o filosofie a realului care să fie confirmată şi 
nu doar postulată. Sensul vieţii trebuie descifrat şi în funcţie 
de structura fundamentală a existenţei. Este incontestabil 
că orice acţiune umană vine să se înscrie în reţeaua 
fenomenelor universului. Astfel, acţiunea ne poate dezvălui 
mai mult sau mai puţin incompletitudinea fiinţei noastre. 

Acţiunea agentului sau a subiectului moral apare ca o 
ruptură faţă de cursul necesar şi spontan al naturii şi faţă 
de derularea reflexă şi repetitivă a actelor şi evenimentelor 
vieţii noastre comune. Finalitatea stabileşte legătura dintre 
actul gândirii şi actul voinţei în funcţie de terenul, fundalul 
care se află la baza acţiunii, în funcţie de structura proprie 
acestuia, de condiţiile şi posibilităţile pe care le îngăduie 
sau le permite. 

Nu putem elabora o doctrină a moralității dacă în prealabil 
nu dezvăluim raportarea noastră la lume şi îndeosebi la 
structura de esenţă a acesteia. Morala antică porneşte de la 
conformarea faţă de natura lumii înconjurătoare şi faţă de 
tălmăcirea exigențelor propriei noastre naturi; morala 
creştină consideră că această lume a fost creată şi acţiunile 
umane se justifică în şi faţă de instanţa divină; morala 
modernă încearcă să se întemeieze pe însuşi solul 
existenţei umane. 

În mod implicit sau explicit, orice doctrină morală admite 
un temei ontic al moralității. Înțelegerea complexă a 
sistemului moralității presupune o conştientizare a acestuia 
în realitate. În acest sens, considerăm că structura 
fundamentală a existenţei confirmă că teritoriul moralității 
este posibil (vezi Teodor Vidam, /ntroducere în filosofia 
moralei, ed. “Inter-Tonic”, Cluj-Napoca, 1994, p. 87-96). 
Condiţia esenţială a moralității este subiectul, nu ceea ce îl 
precede, nu ceea ce ne este transmis şi cu atât mai puţin 
ceea ce ni se impune, dar problema moralității este şi 
problema fundamentelor ei. Căci, de îndată ce este vorba 
de a stabili adevăruri raţionale, referitoare la natura şi 
valoarea datelor morale, experienţa se dovedeşte 
neputincioasă. 

Temeiul ontic se referă la realitatea care face să existe 
fenomenele şi procesele lumii înconjurătoare. Existenţa ni 

se impune în primul rând ca o necesitate impersonală. 
Pentru noi ea este sistemul referenţial dincolo şi dincoace 
de care nu se mai pune problema originii. Căci, limitele 
analizei trebuie să fie limitele realului însuşi. 

Baza filosofică a moralei este ideea unei conformităţi şi nu 
a unei conformări la ordinea universală. Din această 
perspectivă nu trebuie să confundăm ordinea raţională cu 
ordinea logică. Ordinea raţională ţine de lucruri, 
considerate în ele însele; ordinea logică se referă la 
construcţia propoziţiilor, la formele şi organizarea limbajului 
care este pentru noi instrumentul gândirii, mijlocul de 
constituire şi comunicare a acesteia. Metaetica ne arată 
faptul că moralitatea are temeiuri sau date pre-morale în 
natura propriu-zisă şi în condiţia umană. Natura nu poate să 
dezvolte destinul individual; ea poate să-l deplaseze sau să- 
| suprime. Ea este câmpul sau leagănul acţiunii noastre. 

Având în vedere aceste premise, considerăm că structura 
fundamentală a existenţei se defineşte printr-o triplă 
ipostază; o ordine determinată (aceea care defineşte 
existenţa în fapt din punct de vedere al eterogenităţii sale 
calitative şi cantitative); o ordine în curs de determinare 
(aceea care se referă la actualizarea virtualităţilor 
diferitelor formaţii de real); o ordine determinantă (aceea a 
prezenţei şi acţiunii contradicţiilor structurale, a atributelor 
constitutive în cazul lucrurilor, fenomenelor şi fiinţelor lumii 
înconjurătoare). 

Ordinea determinată circumscrie ceea ce există ca real în 
momentul de faţă sau într-o anumită secvenţă spaţio- 
temporală: ordinea în curs de determinare vizează 
actualizarea potenţelor diferitelor formaţii de real din 
natură şi societate; ordinea determinantă ne dezvăluie 
cursul necesar şi echilibrat al realităţii, dincolo de ceea ce 
am putea numi o fenomenologie a contingenţei. 

Ordinea determinantă nu e supusă unui model de 

cauzalitate care presupune cauze prime şi finale, ea nu 
conţine cauze de acest fel întrucât ea fiinţează în sine 
dintotdeauna. Ea este ireductibilă la celelalte două prin 
intermediul cărora ni se dezvăluie ca lume de aici şi acum 
şi ca lume care, deşi nu există încă, urmează să fie. Prin 
urmare ordinea determinantă nu poate fi considerată un 
lucru în sine, un X incognoscibil. 

Comparativ cu ordinea determinată şi cu aceea în curs de 
determinare, ea este mai bogată în conţinut, resursele sale 
se  potenţează în mod inepuizabil, ca urmare a 
intercondiţionării dintre celelalte două ordini pe care le 
înglobează şi le determină. De aceea, din bogăţia 
conţinutului său va rămâne mereu un rest inexplicabil, după 
cum lumea valorilor nu poate fi epuizată de bunurile şi 
operele create de fiecare generaţie sau chiar de unele 
comunităţi umane de-a lungul istoriilor. 

Existenţa devine alta şi cu toate acestea rămâne aceeaşi. 
Ea devine alta, adică se deschide noutăţii, rămâne aceeaşi, 
adică se stabilizează. Prin deschidere ea este viitor, prin 
stabilizare ea este trecut şi prin deschidere şi stabilizare ea 
este prezent. 

Pentru înţelegerea moralei şi direcționarea conduitei, nu 
ne este indiferentă alegerea între două mari ipoteze în ceea 
ce priveşte mersul general al existenţei. Fie acceptăm 
împreună cu scepticii că existenţa, aşa cum se manifestă, 
este rodul unei întâmplări norocoase care nu se va mai 
repeta, că viaţa şi fiinţa umană au apărut pe pământ 
datorită hazardului, fie acceptăm ipoteza că existenţa, prin 
structura şi procesualitatea sa de ansamblu, permite nu 
numai constituirea teritoriului moralității, ci şi 
perfecţionarea fiinţei umane. 

Ipoteza sceptică nu dispune decât de un argument: nu 

ştim nimic, suntem închişi într-un canton al naturii, într-o 
«mică carceră». Cealaltă teză, să o numim teza moralității 
posibile, pleacă de la supoziţia că noi nu cunoaştem decât 
lumea noastră, dar această lume este ordonată, căci viaţa, 
devenirea devenitului, după cum considera Constantin 
Noica, presupune stabilitatea legilor naturii. 

A accepta ipoteza sceptică înseamnă a recunoaşte că 
singura realitate cunoscută (viaţa) este o himeră. A admite 
o asemenea idee presupune negarea oricărui rost în ceea 
ce priveşte realul uman. Acest fapt ar justifica proliferarea 
stărilor de negativism: hedonism, utilitarism, nihilism, 
anarhism, terorism şi nu în ultimul rând spectacolele 
groteşti ale vieţii umane. Mai mult, o asemenea orientare 
tolerează egoismul propriu şi aprobă ca valoare centrală a 
comportamentului uman abilitatea. 

Alegerea nu e facultativă. Ea este obligatorie, căci a nu 
alege una din cele două căi, a te situa la nivelul menţinerii 
în viaţă înseamnă a împărtăşi ideea că viaţa umană nu are 
valoare decât ca instrument al plăcerii. Or, această teză, 
deşi este simplă şi naivă, nu este mai puţin de factură 
filosofică decât celelalte. 

Teza moralității posibile, legată de ordinea prezentă în 
natură sub cele trei ipostaze (ordine determinată, ordine în 
curs de determinare şi ordine determinantă) furnizează un 
rost vieţii noastre; dă naştere unui sens al eforturilor 
noastre înspre bine. Acceptarea ei ne eliberează de sub 
presiunea dogmatismelor - de la scepticism la pesimism - 
orientări care încearcă să ne abată de la o potecă 
rezonabilă, sub pulverizarea relativismelor exagerate care 
se străduiesc să zdruncine dreptul fiinţei umane la 
formarea unor convingeri morale şi demne. 

Există o datorie superioară plăcerii de a filosofa, datoria de 
a acţiona în mod onest şi rezonabil. Teza moralității posibile 

ne oferă un principiu de viaţă, o tinereţe şi o elevaţie pe 
care niciodată nu o să le cunoască diletanţii pentru care 
gândirea rămâne neputincioasă în a produce intense trăiri 
sufleteşti şi o activitate hotărâtă. Putem astfel să punem 
capăt şovăirilor după cursul şi fluctuațiile evenimentelor 
exterioare. De asemenea, deciziile parţiale sunt mai uşor de 
luat dacă marea decizie a fost luată cum se cuvine. 

Dezvăluirea fundamentului ontic al moralității necesită, pe 
lângă încercarea de a surprinde ordinea raţională a 
existenţei, ordine care asigură doar punctul de plecare în 
structurarea sistemului moralității, şi o analiză a 
semnificaţiilor esenţiale ale raporturilor dintre subiect şi 
obiect din perspectiva însemnelor calitative ale moralității. 
Trecerea de la ordinea determinată la aceea în curs de 
determinare se realizează prin mijlocirea lumii valorilor, 
lume care circumscrie o ordine a deziderabilităţii. 

In această perspectivă integratoare a sistemului 
moralității, existenţa nu este nici efect, nici reflex al 
esenței, ci terenul actualizării realităţii sale veritabile. În 
acest fel, eliberându-ne de prejudecăţi şi iluzii, considerăm 
existenţa în realitatea sa contradictorie, în manifestările 
sale divers-unitare şi singular-ireductibile, iară a pune totul 
sub jurisdicţia universalului şi fără a postula ca prezenţă de 
neocolit inefabilul singular sau individualismul fără subiect. 

Temeiul antropologic al moralității. Dezvăluirea 
structurii fundamentale a existenţei ne oferă fundalul 
necesar circumscrierii în realitate a teritoriului moralității 
care nu este posibil fără prezenţa şi acţiunea lumii valorilor 
şi îndeosebi fără constituirea fiinţei umane în calitate de 
subiect moral. Dar în prealabil se impune să răspundem la 
câteva întrebări care vizează îndeaproape temeiul 
antropologic al moralității, temei care, împreună cu cel 
ontic, este definitoriu pentru orice tip de morală. 

Fiinţa umană ca realitate corporală permite sesizarea-de- 
sine a subiectivităţii ca existenţă singulară. Dacă planta 
dispune de un orizont senzorial, dacă animalul dispune de 
un orizont individual legat de arealul său de existenţă, fiinţa 
umană se caracterizează printr-un orizont valoric. Ea se 
integrează într-o triplă perspectivă temporală, depăşind 
comportamentul prezentist al animalelor. Datorită acestui 
fapt permis de conştiinţă precum şi datorită comunicării în 
constituirea mediului său de viaţă, ne găsim în faţa unor 
mutații esenţiale, pe baza cărora fiinţa umană dobândeşte 
o demnitate ontologică prin care se deosebeşte de restul 
existenţei. 

Printre lucruri şi fenomene, corpul fiecăruia dintre noi este 
semnalizatorul unei individualităţi umane distincte şi 
inconfundabile. După cum o mănuşă sugerează o mână, el 
face dovada unei persoane pe care o făgăduieşte. Orizontul 
valoric nu anulează înrădăcinarea noastră în real. Există o 
contradicţie structural-existenţială în însăşi inima condiţiei 
umane, în sensul că viaţa umană se bazează pe natură, 
fără a face parte din ea. 

Fiinţa umană este unitară şi multiplă, unică şi exemplar de 
serie, centru autonom, dar şi supus legilor obiective. 
Individualitatea umană nu este monadică, dotată cu o 
esenţă imuabilă, închisă faţă de lumea înconjurătoare. 
Simultan cu tendinţa spre autonomie şi unitate, se 
manifestă tendinţa opusă, de deschidere, participare şi 
integrare în lumea înconjurătoare. 

Numai având în vedere semnificaţiile acestor polarităţi 
putem cuprinde fiinţa umană în toată bogăţia sa 
contradictorie. Persoana nu se reduce la datul biologic al 
individualităţii sale; ea se caracterizează prin 
particularităţile sale psihice, prin adaptare şi integrare 
socială, prin experienţa sa de viaţă susţinută sau nu moral. 

Pe lângă intricaţia dintre componentele sale naturale, 
psihice, sociale este important să ştim dacă viața umană 
este rezultatul unor forțe heteronome (fatum, providență 
divină etc.) sau dacă ea poate fi şi opera omului însuşi. 
Moralitatea apare rând pe rând conformă şi contrară 
naturii. Conformă în măsura în care, pornind de la structura 
sa fundamentală (ordine determinată, în curs de 
determinare şi determinantă), ea dispune de condiţii 
existenţiale care îi permit să se configureze ulterior, ordine 
juridică, ordine şi disciplină şcolară, personalitatea umană 
ca sinteză a exigenţelor constitutive de ordin intern şi 
extern. Contrară naturii în măsura unei suite de retuşări a 
manifestărilor instinctuale, apetiturilor egoiste, a tot ceea 
ce se constituie ca inuman în comportamentul nostru. 
Fenomenul conştiinţă este acela care ne permite să 
descoperim cum suntem faţă de ceea ce este şi faţă de 
ceea ce suntem. “Prin conştiinţă - observă Mircea Florian - 
se face trecerea de la destin şi sclavie la voinţă şi libertate” 
(M. Florian, Recesivitatea ca structură a lumii, vol. |, Ed. 
Eminescu, Bucureşti, 1983, p. 277). In perimetru fiinţării 
umane, conştiinţa are un rol esenţial. Ea este prin om şi 
omul există prin conştiinţă. Structura subiectivităţii sale 
este de natură totalizantă şi totalizatoare. Căci, după cum 
în mod rezonabil constată Gabriel Liiceanu: 


“Omul singur reprezintă simultan limita şi conştiinţa-de- 
sine a limitei” (G. Liiceanu, Tragicul o fenomenologie a 
limitei, Ed. Univers, Bucureşti, 1975, p. 37). 

Dar conştiinţa, fără limbaj şi fapte, este o aspirație care în 
devenirea ei se pierde şi nu se poate regăsi dincolo de 
această pierdere şi decădere în sine. Mai mult decât atât, 
subiectivitatea conştiinţei pusă în lumină la nivelul 
diferitelor ipostaze ale eului nu este atemporală în maniera 


125 


lui «Ich denke» Kkantian, ci întotdeauna «prinsă» sau 
angajată fie într-o integrare momentană (context de co- 
prezenţă), fie într-una sistematică (durata vieţii unui om). 

Însă, ceea ce ne preocupă îndeaproape este modul de 
constituire şi manifestare a structurii universului interior al 
conştiinţei, creuzet al oricărei iniţiative morale, loc de 
convergenţă a unor multiple centre de forţă şi interese. 
Numai la om apare posibilitatea raportării sale ca eu la tot 
şi a întregului rest la sine ca «eu». Faptul de conştiinţă la 
omul adult, normal şi civilizat este strâns legat de eu. 
Acesta se interpune între structurile generative ale 
inconştientului din care emerge şi reflectarea raţională pe 
care o permite. El se defineşte ca o realitate complexă prin 
manifestarea ipostazelor sala esenţiale: eul de moment, eul 
imaginar şi eul socializat. Acestea determină originalitatea 
fiinţării fiecăruia dintre noi. 

Eul de moment caracterizează câmpul de prezenţă al 
trăirilor psihice; el colectează reprezentările pe care le 
supune ulterior unui control reflexiv, în cooperare intimă cu 
eul de moment se află eul imaginar. Acesta vizează ceea ce 
dorim, tindem sau aspirăm să fim. El înregistrează în mod 
fidel cursul dorințelor şi aspirațiilor noastre, ne determină 
să devenim ceea ce nu suntem încă, dar am putea fi, 
reprezentările sale de ordin ideal alcătuiesc sediul 
preacţiunii, preludiul acţiunilor umane viitoare. 

Eul socializat necesită conştientizarea drepturilor şi 
obligaţiilor pe care le avem de îndeplinit faţă de 
comunitatea umană, căreia îi aparţinem de drept şi de fapt. 
Prin această ipostază a eului, insul uman se 
autodelimitează pentru a se implica în sfera activităţilor de 
ordin comunitar. Datorită acestor ipostaze ale sale - eul de 
moment, imaginar şi socializat - eul nu apare nici ca o 
«abstracţie», nici ca o realitate «esenţială», ci ca una 

concretă şi profundă prin care un oarecare poate să devină 
cineva. Eul, după cum observă Paul Ricoeur, “nu este decât 
maniera de a fi a libertăţii mele, nexul care leagă voinţa cu 
motivele şi puterile voluntare” (P. Ricoeur, Philosophie de la 

volonté, Editions Aubier, Paris, 1960, p. 345). 

Caracterul eterogen al eului de moment, puterea de 
fascinaţie iluzorie a eului imaginar, tatonările şi inerţiile 
eului socializat, toate acestea necesită atitudinea de 
repliere şi luare în stăpânire-de-sine a conţinutului 
conştiinţei, pentru a-l resemnifica, coordona, obiectiva şi 
integra în mod liber şi responsabil. Căci, “atunci când 
vorbim despre individ ca entitate istorică - precizează Max 
Horkheimer - noi nu vrem să spunem numai existenţa 
spaţio-temporală, existenţa unui membru al speciei umane 
în special ci, în plus, conştiinţa propriei sale individualităţi 
ca fiinţa umană conştientă, recunoaşterea propriei sale 
identități înţelese” (M. Horkheimer, Ec/ipse de la raison, Ed. 
Payot, Paris, 1974, p. 137). 

Psihanaliza admite că individul ca persoană are o istorie. 
Ea elaborează un program realist de perfecţionare 
psihologică şi morală a omului, (vezi T. Vidam, Moralitate şi 
comunicare, Ed. Clusium, Cluj-Napoca, 1995, p. 57-69). In 
virtutea ideilor profesate în întreaga sa operă, Sigmund 
Freud stăruie asupra unui fapt esenţial şi anume: calitatea 
de om nu se moşteneşte, ci se dobândeşte. El acordă o 
atenţie prea mare sentimentelor derivate din instinctele 
primare, teamă şi angoasă, fără a avea în vedere că 
tendinţa centrală a conduitei umane este de a persevera 
într-o stimă de sine contra ruşinii şi vinovăţiei. 

Pentru Freud, pronumele £u nu are plural. Or, conceperea 
subiectului ca individual sau trans-individual nu este o 
simplă problemă terminologică. Pentru a trăi cu adevărat, 
se impune să parcurgem întregul registru al interiorităţii, să 

pătrundem în fiecare colţ obscur al psihismului nostru pe 
calea reflecţiei, să ne stăpânim, disciplinăm şi modelăm în 
conformitate cu certitudinile şi convingerile noastre. 

Dacă psihanaliza a punctat îndeosebi disponibilităţile care 
pot fi recunoscute şi valorificate din perspectiva moralității, 
existenţialismul ne dezvăluie aspectele morale majore ale 
fiinţei umane. Recunoscând ca fundal o existenţă 
nedeterminată, o existenţă care, de cele mai multe ori, ne 
propune un pariu absurd, existenţialismul pune accentul pe 
modalităţile specific umane de fiinţare. Omul nu este o 
fiinţă definibilă, el are a se defini. El nu dispune de o esenţă 
care să-l premeargă sau care să-l pre-conţină. El este 
purtător de conştiinţă în măsura în care admite neantul ca 
o componentă structurală a fiinţării sale. 

«Valorizarea» existenţialistă ne dezvăluie în primul rând 
limitele fiinţei umane: contingenţa, finitudinea, fragilitatea, 
facticitatea, singurătatea şi nu în ultimul rând neputinţa 
raţiunii. Analiza limitelor ființei umane i-a permis 
existenţialismului să pună în lumină posibilul uman, 
trecerea de la virtualitate la actualizare, discernerea între 
valorile şi  non-valorile epocii noastre. El ne explică 
constituirea moralității individuale, de la intenţie până la 
act şi faptă, dar nu reuşeşte să explice existenţa moralității 
de ordin comunitar, a cărei manifestare depăşeşte 
preferinţele individuale. 

«Bioscientismul» nu reprezintă actualmente decât o 
variantă modernizată a naturalismului în etică. E. Wilson 
este de părere că singura funcţie a organismului este de a 
reproduce genele pe care le transportă. El nu este altceva 
decât un suport temporal al acestora. În opinia sa, 
comportamentul uman nu poate să fie altceva decât o 
actualizare a «egoismului genelor», fapt prin care încearcă 
să explice inegalităţile dintre rase, grupuri sociale şi 

indivizi. 

C.D. Darlington consideră calităţile morale, motivaţia, 
liberul-arbitru şi alte particularități psihice ca fiind 
condiţionate genetic. Mai mult, el consideră însuşi progresul 
social ca fiind determinat “de posibilităţile unei ameliorări 
genetice” (C.D. Darlington, The Evolution of man and 
Society, London, 1969, p. 545). «Bioscientismul» trunchiază 
înţelegerea naturii umane, atunci când consideră drept 
factor determinant al conduitei noastre individualitatea 
biologică a fiecăruia dintre noi. Viaţa umană, bioritmurile 
determină socioritmurile, dar la rândul său este integrată 
într-o ordine superioară şi anume aceea a culturii. Tocmai 
de aceea, departe de a fi inclusă în biologie, moralitatea 
începe acolo unde se termină aceasta, acolo unde începe 
domeniul de afirmare a persoanelor umane. 

Oamenii se deosebesc unii de alţii mai mult prin 
inteligenţă şi caracter decât prin funcţiile fiziologice. Fiinţa 
umană trebuie considerată ca totalitate, unicitatea fiecăruia 
dintre noi explicându-se prin conjugarea dintre naştere şi 
istoria pe care o trăim şi în funcţie de care ne putem afirma 
moral şi valoric. Caracterele pe care ni le formăm nu se 
transmit urmaşilor. De aceea, fiecare trebuie să se formeze 
şi să se dezvolte, într-un cuvânt să ajungă bijutierul lucid al 
propriei sale persoane morale. 

Umanizarea, care este, într-o  accepţiune mai 
cuprinzătoare, spiritualizare progresivă prin parcurgerea 
vârstelor civilizaţiei umane, transformă toate forţele şi 
latenţele conţinute de datul biologic al fiinţei umane. În 
acest sens, are dreptate J. Huxley atunci când observă că 
omul nu este altceva decât evoluţia devenită conştientă de 
ea-însăşi, ceea ce confirmă faptul că o morală a 
responsabilităţii nu este numai posibilă, ci şi necesară. 

Termenul de obiectivare are în morală un rol hotărâtor, 

deoarece ne dezvăluie trecerea de la posibil la real, de la 
intenţie la act, de la virtual la actual, de la ideal la real, de 
la proiect la înfăptuirea lui concretă, într-un cuvânt el pune 
capăt incertitudinilor subiective lăsând să vorbească 
limbajul faptelor. Pentru o justă înţelegere a tipologiei 
moralității, considerăm necesar să deosebim adaptarea de 
integrare. 

De cele mai multe ori, adaptarea se rezumă la 
conformism,  pasivism ori  oportunism.  Obiectivarea 
comportamentului uman ca rezultat al participării şi 
integrării sociale se poate finaliza diferit, în funcţie de 
caracterul relaţiilor sociale, de calitatea vieţii şi, mai ales, în 
funcţie de caracteristicile structurilor de dominație ale 
puterii politice, fie sub semnul umanizării, fie sub semnul 
înstrăinării. Problema esențială a omului este înțelegerea 
poziției sale în lume. 

Majoritatea doctrinelor morale au ocolit, au abordat 
indirect sau doar implicit această problemă, recurgând la 
ceea ce am putea numi tehnica ricoşeului. «Bioscientismul» 
şi psihanaliza suscită doar vechi preocupări în materie de 
moralitate, chiar dacă aduc unele dovezi în plus în favoarea 
unor  predispoziţii sau înclinații ale naturii umane. 
Comparativ cu acestea, existenţialismul a încercat să 
identifice unele stări de moralitate ale vieţii umane, prin 
instigarea la uman (nerenunţarea în faţa absurdului), prin 
menţinerea unei conştiinţe treze a libertăţii, prin revolta şi 
lupta împotriva a ceea ce este inuman. Cu toate acestea, 
existenţialismul rămâne cantonat între nihilism şi 
individualism, între eroismul lucid al condiţiei umane şi 
neputinţa de a descifra sensurile adânci ale istoriei umane. 

Cert este că trebuie să acordăm mai multă atenţie fiinţei 
umane decât am făcut-o până în prezent: să ţinem seama 
de intricaţia complexă dintre biologic, psihic, social şi 

axiologic; să stabilim un modus vivendi optim între aceste 

nivele distincte şi unitare ale fiinţei umane. Se impune ca o 
necesitate stringentă problema făuririi mediului social ca un 
mediu favorabil  emergenţei stărilor de moralitate, 
despovărate de blocaje, derive şi abateri de la opţiunea 
umanistă. Recunoaştem în această necesitate o tendinţă 
majoră a evoluţiei umanităţii în viitor. 

Temeiul axiologic al moralității. Structura 
fundamentală a existenței, prin cele trei ipostaze ale sale, 
ordinea determinată, ordinea în curs de determinare şi 
ordinea determinantă, îngăduie dar nu poate justifica 
starea de moralitate. Trecerea de la condiția de individ la 
condiţia de persoană umană pune în lumină faptul că 
izvorul moralității este fiinţa umană. Aceasta dispune de 
piesele esenţiale necesare instituirii stării de moralitate: 
conştiinţă, libertate şi voinţă. Dar constelația acestor surse 
ale moralității nu se poate constitui fără regatul valorilor. 

Un obiect fără legătură cu subiectul nu poate fi bun prin el 
însuşi; dar un obiect preferat pentru ceea ce el este poate fi 
investit cu atribut al valorii. Punctul de plecare în desluşirea 
conceptului de valoare îl reprezintă «matricea afectivă» a 
subiectului, parte născută şi parte dobândită. Valoarea se 
constituie datorită implicaţiei tranzitive a două momente: 
unul subiectiv şi altul obiectiv. Ea presupune o relaţie unică 
între un anume subiect şi un anume obiect. Un câine trece 
indiferent pe lângă un bulgăre de aur, ceea ce nu se 
întâmplă în cazul ființei umane. 

Există multiple încercări de a circumscrie specificul 
valorilor morale. Un reputat etnolog, Edvard Westermack, 
le-a definit în termenii opiniei morale. Cert este că teoria 
despre valoare nu se rezumă la istoria opiniilor despre 
valori, deşi acest aspect nu trebuie neglijat. Pilduitor 
rămâne cazul lui Nicolai Hartmann care, de la admiterea 

iniţială a platonismului valorii, ajunge să constate, înspre 
sfârşitul activităţii sale filosofice, că acest platonism nu este 
numai contestabil, ci şi inutilizabil. Astfel, el este nevoit să 
recunoască în mod tacit că: “Valoarea morală şi 
revindecările sunt în pofida idealităţii şi atemporalităţii: la 
limită  exigenţe ale realului (rea/itâtsbezogen)” (N. 
Hartmann, Vom Wesen sittlicker Forderungen, Kleinere 
Schriften, vol. |, Berlin, 1955, p. 310). 

Valorile exprimă originalitatea prezenţei noastre în lume. 
Ele asigură accesul omului la autoritate fără ca aceasta să 
degenereze în constrângere. Orbirea sau indiferența faţă de 
valori are drept consecinţă o negare a fiinţei umane în 
calitate de agent sau subiect moral. Valoarea morală ne 
furnizează sentimentul libertăţii în finitudine. Sens al lumii, 
de asemenea, nu există decât prin referire la valori, căci în 
sine nu există sens. O valoare nu este în mod riguros sens, 
căci orice valoare este plină de o multiplicitate de sensuri 
posibile. 

Valorile sunt cele care determină consistenţa 
comportamentului nostru şi resping  dispersiunea, 
incoerenţa, ambiguitatea, trăsături ce caracterizează 
moralitatea. Realul dat (natural sau cel instituit de 
societate) precedă şi întemeiază existenţa valorii la fel ca şi 
validitatea ei. Negându-se datul în procesul de creaţie al 
unei valori, el este transformat în mod novator, fără a fi 
suprimat. 

Actul de a imagina nu este un act de cunoaştere, căci 
cunoaşterea vizează datul şi rămâne la studierea lui. Actul 
de a imagina este un act de creaţie şi se sprijină pe 
imagine. Fiecare valoare-imagine serveşte ca punct de 
reper pentru o ordine pe care ne-o reprezentăm şi vrem să 
o instituim în realitate. Prin valoarea-imagine se rezolvă 
raporturile divergente dintre subiect şi obiect, dintre ceea 

ce Tudor Vianu numea “endogen” şi “exogen”. Valoarea nu 
este o simplă reprezentare, doar o revelaţie a absolutului în 
relativ după cum consideră Louis Lavelle. Ea nu se reduce 
la ipostaza de model (Vorbild), ci reprezintă exigenţa altui 
dat. Realităţii valorii îi corespunde domeniul liberei creaţii 
umane. 

Aparține esenței valorii de a nu fi niciodată ca valoare 
cunoscută total, ci de a exista în măsura în care este 
realizată prin operă şi apreciată. Omul înţelege universul 
valorii în măsura în care îl creează. Opera realizează 
valoarea, dar în acelaşi timp o şi suprimă. Acţiunea 
serveşte ca intermediar între valoarea-imagine (punctul de 
plecare) şi realitatea operei împlinite (punctul de sosire). 
Procesul axiologic se împlineşte parţial prin creaţia operei şi 
se reîntoarce la realitatea nedeterminată a valorilor. 

Valoarea ca posibilitate există în măsura în care realizează 
nu numai o fuziune de imagini, dar şi o reunire a condiţiilor 
subiective şi obiective. Corelaţia dintre subiectiv şi obiectiv, 
naţional şi universal, permanent şi nou, sensibil şi spiritual, 
finit şi infinit etc. Nu înseamnă nici dependenţă nici 
determinare necesară, ci simplă corespondenţă funcţională. 
Acţiunea umană transformă şi creează realitatea conform 
valorilor care o animă. În acest fel, conştiinţa morală, ca 
instanţă critică şi deliberativă, elaborează scopuri, proiecte, 
impune norme, chiar dacă, după cum consideră Emile 
Brehier, sinteza dintre sensibilitate şi valoare nu se 
realizează niciodată integral. 

Valorile morale ne propun scopuri şi norme comune. 
Solidaritatea în jurul aceloraşi valori sau idealuri e călăuza 
acţiunii colective. Evoluţia şi diferenţierea valorilor morale 
corespunde intereselor şi sentimentelor de grup, clasă, 
popor, naţiune şi umanitate. Societăţile umane nu pot să se 
dezvolte şi să se complice fără centre de interes. Pentru ca 

moralitatea să fie posibilă nu trebuie ca istoria să aibă un 
sens unic precum cel preconizat de Hegel (realizarea 
progresivă a raţiunii). 

Lumea valorilor morale nu poate fi concepută în mod 
independent de prezenţa şi acţiunea principiilor ierarhiei 
(valori cardinale şi secundare),  polarităţii (realismul 
economic la un pol şi idealismul moral la celălalt) şi 
finalităţii (valoarea morală ca valoare scop). Diversitatea 
valorilor, imposibila lor reconciliere printr-o valoare 
suverană constituie o sursă de conflict. Valorile atestă că 
viaţa morală este expusă la nelinişti şi alegeri nesigure. Ea 
este mereu de reluat, alcătuită din înfrângeri şi victorii 
parțiale. O primă particularitate definitorie a valorilor 
morale este aceea de a se prezenta ca valori ale realităților 
interpersonale. 

Valorile morale caracterizează comportamentul individual 
şi social, trecerea de la ordinea determinată, proprie unei 
anumite perioade social-istorice la o ordine în curs de 
realizare. Nici un limbaj nu e mai clar, mai irecuzabil decât 
cel al conduitei reale. Fiinţa umană se constituie în calitate 
de subiect moral în funcție de valori. Pe bună dreptate, L. 
Grünberg consideră că: “Valorile morale nu pot fi derivate 
exclusiv din elemente factuale, dar nici nu pot fi rupte 
artificial de realitatea obiectuală. Ele nu pot fi deduse din 
predispoziţii apreciative subiective, dar nici nu pot fi 
înțelese fără a lua în considerare sentimentele, dorințele, 
reacţiile preferenţiale ale subiectului. Ele nu pot fi reduse la 
circumstanţele de ordin social-cultural, dar nici nu pot fi 
desprinse din sfera acţiunii umane, de influenţele sociale şi 
modelele culturale care-şi pun pecetea asupra relaţiei 
dintre obiect şi subiect” (L. Grunberg, Axio/ogia şi condiția 
umană, Ed. Politică, Bucureşti, 1972, p. 119). Ordinea 
cunoaşterii comportă o unificare şi o armonie mai uşor de 

realizat decât ordinea acţiunii. Viaţa morală e marcată de 
conflicte nu numai la nivelul tendinţelor şi intereselor, dar şi 
la nivelul valorilor. Valorile morale vizează o stare de 
comunicare şi comuniune între valori, o stare de 
solidarizare pe care tind să o facă respectată. De aici, 
dimensiunea lor normativă. Ele se inserează nemijlocit în 
reţeaua relaţiilor interpersonale; ne mobilizează să trecem 
de la intenţie şi efort la faptă. 

Dintre toate valorile, valorile morale sunt acelea care au 
cea mai mare nevoie de oameni. Autoritatea pe care o 
dobândeşte cel care îşi însuşeşte valorile morale este 
autoritatea martorului. Nici o ordine nu se poate constitui 
fără referire la valorile morale. Ele fac ca adevărul să nu fie 
indiferent faţă de uman. In această ordine de idei, 
considerăm că, după dimensiunea  intersubiectivă şi 
intercomunicativă în planul relațiilor interpersonale, după 
dimensiunea normativă, dacă nu concomitent cu aceasta, 
dimensiunea finalistă, integratoare şi integrativă certifică 
mai îndeaproape fizionomia distinctă a valorilor morale. 

Există o valoare a adevărului şi un adevăr al valorii. Mai 
mult decât celelalte valori, cele morale au nevoie de 
oxigenarea certitudinilor. Valorile morale ne determină să 
urmărim ordinea în curs de realizare, ordine deschizătoare 
faţă de cea determinată. Valorile morale îmbogăţesc 
distanţa care separă idealul de real. Ordinea societăţii 
umane, determinată social-istoric nu dă curs moralității 
constituante în suficientă şi dreaptă măsură faţă de cea 
constituită încât, după cum susţine Hegel, se ajunge ca răul 
moral să devină o forţă motrice a progresului social-istoric, 
depăşindu-se condiţia precarităţii moralei: viaţa lipsită de 
reguli şi reguli lipsite de viaţă. 

O existenţă morală autentică poate fi trăită în deznădejde; 
ea poate merge până la sacrificiu, deoarece moartea poate 

surveni ca o consecinţă a recunoaşterii valorilor. Acest 
eveniment semnifică libertatea mea cu privire la propria 
viaţă. Eroii îşi îndeplinesc datoria în pofida incertitudinii în 
care se găsesc cu privire la sensul ultim al vieţii lor. Valorile 
morale au o valabilitate general-umană; ţin de esenţa şi 
particularităţile fiecărei  totalităţi  societale; marchează 
modul de viaţă şi definesc etosul unui popor sau unei 
naţiuni. 

După Albert Camus, demnitatea omului ţine de 
capacitatea de a-şi reînnoi perseverenţa, lupta necesară şi 
necurmată cu obstacolele înscrise în noi şi în jurul nostru de 
către natură şi societate. Originea şi fundamentul valorilor 
morale sunt inseparabile de actele prin care omul se opune 
naturii inumane. Ele au un caracter activ, umanizat, ceea 
ce, într-un cuvânt, am putea denumi dimensiunea lor 
prometeică. 

Fiinţa umană există prin conştiinţa şi acţiunea sa, altfel zis 
printr-o anumită capacitate de suferinţă şi fericire şi prin 
posibilitatea de a şi le reprezenta în funcţie de celălalt. 
Când se urmăreşte realizarea unei continuităţi în viaţa 
umană, actele încetează de a fi realizate sub influenţa 
impulsurilor de moment. Aceste înfăptuiri legate de 
afirmarea caracterului, de autorealizarea coeficientului 
propriu de umanitate concretă a fiecăruia dintre noi ne 
dezvăluie dimensiunea proiectivă şi prospectivă a valorilor 
morale. 

Prin urmare, valoarea morală nu e nici transcendentă nici 
imanentă ci, mai simplu, situată pe traiectul dintre om şi 
oameni, dintre eu şi noi şi invers. Afirmând prioritatea 
omului şi a valorilor umaniste faţă de progresul tehnico- 
economic şi ştiinţific, este necesar să formăm şi dezvoltăm 
conştiinţa morală a tuturor categoriilor de oameni într-o 
proporţie mult mai mare decât până în prezent. Puterea nu 

este suficientă deţinătorului ei deoarece ea trebuie să se 
legitimeze. Acest fapt ne dezvăluie valenţele critice, 
constructive, terapeutice şi formative ale valorilor morale, 
rolul lor de asanare a abuzurilor şi compromisurilor ce 
caracterizează prezenţa şi acţiunea imoralităţii. 

Valorile morale judecă maniera noastră de a fi în lume, 
instituie un absolut-limită pentru om. Prin valori, omul se 
măsoară cu absolutul, capătă conştiinţă de situaţia şi 
limitele sale, fiind în lume şi nu dincoace sau dincolo de 
aceasta. Un cugetător profund, preocupat şi frământat de 
această problematică complexă a valorilor, ne referim la 
Tudor Vianu, susţine că: “Dacă omenirea în întregul ei se 
mişcă cu greutate către ţintele progresului moral, 
înnobilarea individului nu este un fapt care nu poate fi 
nicăieri întâlnit. Şi dacă valorile morale ale individului se pot 
aduna între ele, speranţa creşterii morale în umanitate nu 
trebuie părăsită” (T. Vianu, Studii de filosofia culturii, Ed. 
Eminescu, Bucureşti, 1982, p. 99). 


Capitolul Il 
ELEMENTE DE MORALĂ ÎN CULTURA ANTICĂ 


2. 1. Momentul civilizaţiei şi culturii egiptene. 
Cunoscând statutul epistemic al conceptului de moralitate, 
precum şi deosebirile esenţiale dintre morală, etică şi 
metaetică putem să urmărim cursul variabilităţii social- 
istorice în materie de moralitate, cum s-a format şi aplicat 
cultura şi educaţia morală. 

Egiptenii apreciau binefacerile materiale, prosperitatea şi 
liniştea sufletească. De asemenea, ei credeau într-o viaţă 
viitoare fericită şi, mai presus de toate, urmăreau să fie pe 
placul zeilor. Orice era misterios şi inexplicabil pentru 

egipteni se datora zeilor. Antropomorfismul este o 
caracteristică a moralei antice timpurii la toate popoarele. 

Astfel, după credinţele egiptenilor, unii zei erau buni, alţii 
erau răi. Ei se năşteau şi mureau; se căsătoreau, ţeseau 
intrigi, sufereau la fel ca şi oamenii. Această idee despre 
anumite imperfecţiuni ale zeilor aparţine concepţiei timpurii 
profesată de crezul religios şi morala antică. Regele era 
reprezentantul nemijlocit al zeilor. Datoria regelui faţă de 
zei era ca şi aceea a fiului faţă de tată. Ei se aflau la sursa 
adevărului şi a justiţiei; ajutau şi protejau pe rege, iar 
regele li se subordona şi practica cultul faţă de zei. 

În textele piramidelor sau în Cartea morţilor, putem 
identifica unele recomandări conţinute şi profesate ulterior 
de morala Vechiului Testament. “Să nu faci rău nimănui”, 
“să hrăneşti pe cel flămând şi să îmbraci pe cel dezbrăcat”. 
Egipteanul mijlociu avea un simţ remarcabil al dreptului 
personal. Omul trebuie judecat după faptele sale. Minciuna 
este interzisă dacă vrei ca membrii familiei tale să aibă 
încredere în tine. 

Egiptenii nu aveau o teorie despre originea răului. Ca orice 
alt lucru, el provenea de la zei. Ei nu au speculat despre 
voinţa liberă şi predestinare. Pentru ei răul rezidă în a 
persista în nedreptate şi minciună în viaţa de familie şi în 
injustiţie în ce priveşte viaţa socială. În morala egipteană s- 
au admis magia şi sacrificiul uman, nefiind socotite rele în 
mod uzual şi legal. Considerau că fapta bună e făcută fie 
din pricina opiniei publice, fie din teamă faţă de pedeapsă, 
fie pentru a fi recunoscut de posteritate, fie pentru a se 
bucura de prosperitate şi siguranţă pe lumea cealaltă. Ea 
era pusă pe seama unor constrângeri exterioare sau pe 
seama unor mobiluri care nu aveau neapărat o natură 
morală. 

Zeii erau locali şi naţionali. Pedeapsa pentru blasfemie era 

pedepsită în mod excesiv. Poligamia era îngăduită şi 
concubinajul era ceva obişnuit. In viaţa socială, sclavia şi 
munca forţată erau admise legal, după cum se practica 
cruzimea în afacerile externe. Se încurajau doar ca idealuri 
egalitatea şi iubirea în viaţa de familie, dreptatea şi justiţia 
în relaţiile sociale, pacea în relaţiile internaţionale şi 
bunătatea în planul vieţii personale. 

În morala egipteană, asistăm la creşterea valorii 
drepturilor individuale şi la recunoaşterea lor. Astfel, dacă 
în vechiul regat munca forţată era recunoscută, în cel 
mijlociu aceasta nu a fost nici respinsă nici recunoscută. 
Civilizația egipteană a fost remarcabilă dar s-a aflat sub 
limitele unor obiceiuri imperfecte: poligamie, sclavie, 
muncă forțată, cruzime excesivă şi idei nedemne despre 
divinitate. Egiptenii priveau viaţa de dincolo de moarte ca 
pe o eliberare şi ca pe un loc unde virtuțile erau 
recunoscute şi recompensate. 

În acest sens, putem vorbi la egipteni despre o 
recunoaştere implicită a nedreptăților din lumea reală, o 
recunoaştere a faptului că oamenii răi, cei care fac rele nu 
sunt pedepsiţi şi că aceştia pot să o ducă prosper în lumea 
reală, despre o contemplatie a satisfactiei morale în viitor. 

Întâlnim la egipteni o prefigurare a vocii interioare despre 
care s-a pronunţat ulterior Socrate, o prefigurare a 
importanţei pe care o are conştiinţa morală de ordin 
personal atunci când recunosc că inima este singurul zeu şi 
dacă ea este mulţumită de faptele noastre înseamnă că am 
acţionat bine. Aceasta este cea mai înaltă idee a egiptenilor 
despre realizarea binelui şi, în consecință, despre 
moralitate. 


2. 2. Momentul civilizaţiei şi culturii chineze. În 
spaţiul civilizaţiei şi culturii chineze, ne întâlnim cu o 

concepere diferită a etosului, altfel zis a obiceiurilor şi 
deprinderilor de ordin moral. Ca atare, se consideră că de la 
natură omul este înclinat spre eroare, că afinitatea sa cu 
calea dreaptă — Tao - este mică. Natura umană este lipsită 
de orice tendinţă morală pozitivă. Ea este pasivă sub 
mâinile plastice ale educaţiei. Sfinţii şi înţelepţii sunt trimişi 
pentru a trezi şi însufleţi acţiunea morală printre oameni. 

Dar în cea mai mare parte a sa, morala chineză se 
confundă cu etica confucianistă. 

Aceasta este un sistem de relaţii cu datoriile aferente. 
Principiul vaselor comunicante dintre principalele stări ale 
moralității e sesizat cu acuitate de doctrina confucianistă. 
Confucius raţionează în felul următor: dacă doreşti să fie 
ordine în stat, în primul rând organizează-ţi familia; dacă 
doreşti o familie ordonată, în primul rând cultivă-ţi membrii 
familiei; dacă doreşti să cultivi membrii familiei, în primul 
rând îndreaptă-le inima; dorind să le îndrepţi inima, caută 
să fie sinceri în gândurile lor; dorind dă fie sinceri în 
gândurile lor, dezvoltă în prealabil şi cel mai mult 
cunoaşterea. O asemenea extindere a cunoaşterii se 
întemeiază finalmente pe cunoaşterea lumii reale, adică a 
temeiului ontic al moralității. 

In cunoaşterea moralității putem pleca fie de la ordinea 
socială, de la legitimarea sau condamnarea stărilor de 
lucruri existente sau de la perfecţionarea ori ameliorarea 
acestora, fie de la un temei mai adânc al acesteia şi anume 
cel ontic (existenţa aşa cum este pentru a ne putea da 
seama la ce suntem îndreptăţiţi să ne aşteptăm, să vrem şi 
să sperăm în ordinea a ceea ce trebuie să fie). 

Intre ordinea socială şi cea existenţială se interpune viaţa 
de familie, înălţimea sau scăderile de conştiinţă a 
membrilor acesteia, sinceritatea gândurilor (eliminarea 
prefacerilor şi a  duplicităţii), orizontul şi adâncimea 

cunoaşterii fiecăruia dintre noi a marelui tot. 

Invers, în funcţie de această versiune asupra marelui tot, 
cunoaşterea poate deveni mai completă (ca şi cuprindere şi 
putere de pătrundere), fapt care duce la gânduri clare şi 
sincere, la conştiinţe rezonabile, la oameni cultivați şi 
familii ordonate şi la o guvernare mai dreaptă a statelor. 
Vasele comunicante dintre «sectoarele» moralității pot fi 
activate de educaţie în ambele sensuri. Contează în acelaşi 
timp atât punctul de plecare cât şi accentul pus pe diferite 
momente calitative ale vieţii morale. 

In acest context, geniul lui Confucius nu poate fi negat. 
Platon şi Cicero au crezut că virtuțile cardinale sunt în 
număr de patru (justiţie, prudenţă, curaj şi temperanţă), pe 
când confucianismul le consideră în număr de cinci 
(bunăvoință, justiţie, ordine, înţelepciune şi sinceritate). 
Etica  confucionistă este  consonantă cu spiritul 
creştinismului în mod parţial. 

Bunăvoinţa reprezintă calea eforturilor pozitive pentru 
bine şi alte valori morale; justiţia urmăreşte aplicarea lor 
corectă; înțelepciunea  răspândeşte lumina ei peste 
amândouă; ordinea aduce întreaga conduită în armonie cu 
normalitatea lucrurilor; sinceritatea întreţine încrederea 
necesară relaţiilor interpersonale. Aşa încât, putem 
conchide în mod legitim cu o maximă a lui Confucius: 
“Bogăția impodobeşte casa, virtutea îimbogățeşte omul”. 

2. 3. Momentul civilizaţiei şi culturii indiene. În 
documentul literar cel mai vechi al Indiei, Rig-Veda, se 
recunoaşte că ordinea morală e întemeiată de către Varuna 
(zeul cerului). Ordinea sa menţine universul pe calea cea 
dreaptă, iar omul, în schimb, trebuie să-şi menţină cursul 
vieţii în concordanţă cu calea zeilor. Omul nu poate să 
devină moral fără ideea de ordine (Rita), singura capabilă 
să armonizeze idealul vieţii umane cu viaţa divină. 

Ideea de ordine are ca primă regulă de acţiune 
subordonarea adevărului. Rig-Veda recomandă să trăieşti în 
aşa fel încât adevărul să nu fie încălcat de nici un act. În 
această operă reprezentativă a culturii indiene, păcatul 
(greşeala) nu este separat de moralitate, ci este conceput 
ca o încălcare a legii divine. La fel ca şi în Vechiul 
Testament, consecinţele păcatului se transmit şi urmaşilor. 

In acea perioadă a Rig-Vedei, pedeapsa săvârşirii 
păcatului era concepută în termeni de boală sau moarte ori 
sub forma unei vieţi nenorocite în lumea umbrelor, 
asemănătoare cu sheolul. Faptele bune sunt săvârşite din 
teamă faţă de pedepsele de după moarte. Cu alte cuvinte, 
teama faţă de  retribuţia divină în viitor menţine 
moralitatea. Este în van să ceri iertare dacă nu te-ai purtat 
frumos.  Răsplata cunoaşterii juste este nemurirea 
(amritam). 

In Upanişade, spre deosebire de Rig-Veda, accentul se 
pune pe descoperirea unei căi de salvare. Numai printr-o 
cunoaştere a identităţii sufletului propriu cu cel universal ne 
eliberăm de obstacole şi limite. După cum fluviul se varsă în 
mare sau ocean, la fel sufletul propriu se uneşte cu cel 
universal. Conduita morală este asumată ca o etapă 
preliminară în vederea dobândirii unor adevăruri mai 
profunde. 

Identificarea nu este posibilă atâta vreme cât sufletul este 
pătat de rău. A face binele nu înseamnă a respecta doar 
normele vieţii sociale, ci a fi bun spiritualiceşte, a practica 
răbdarea, iertarea şi bunăvoința faţă de tot, a fi generos şi 
stăpân-pe-sine şi, mai presus de toate, a avea o inimă 
curată. 

După această perioadă vedică, urmează şi se confruntă pe 
scena vieţii spirituale indiene brahmanismul şi budismul. 
Ambele se întemeiază pe speranţa unui viitor fericit pentru 

omul bun şi condamnă pe cei care sunt sclavii dorinţei. 
Ambele orientări definesc omul bun aproximativ în aceiaşi 
termeni şi condamnă teama, lenevia, mânia, invidia, 
cruzimea, meschinăria etc., adică tot ceea ce descalifică 
omul ca om. 

Budismul însă este mai aproape de spiritul creştinismului, 
el dezaprobă la brahmanism menţinerea sistemului şi 
deosebirilor de castă, substituirea normelor morale de către 
cele de ordin ritual, punerea în prim plan a poziţiei sociale 
comparativ cu ţinuta morală. Brahmanii practicau un ritual 
al adorării şi jertfele animalelor, pe când budismul se 
separă şi de una şi de cealaltă. Brahmanii considerau că a 
ucide în anumite împrejurări nu este păcat, ci o datorie. 
Budismul respinge cruzimea sub orice formă s-ar manifesta 
ea. 

Brahmanismul se apropie mai mult de spiritul moralei 
bisericeşti catolice. El acceptă minciuna dacă de aceasta 
depinde viaţa, pe când budiştii nu o acceptă chiar cu riscul 
vieţii. Ei dau dovadă de mai mult puritanism. Şi în evoluţia 
budismului sesizăm unele schimbări de accent. La început 
s-a urmărit eliberarea de povara avatarurilor transmigraţiei 
în vederea dobândirii libertăţii eterne, pe când ulterior s-a 
vizat pacea eternă prin stingerea dorințelor, fapt care duce 
la o stare impersonală şi repaos nesfârşit. 

Cu trei secole înainte de Christos, precum Moise, 
împăratul Asoka a gravat în stâncă regulile morale de 
urmat. Dintre acestea menţionăm ca fiind mai importante: 
legea non-injuriei, lipsa de cruzime faţă de animale, 
respectarea părinţilor şi învățăturilor spirituale etc. Ceea ce 
merită să subliniem este faptul că în budism moralitatea 
este mai pregnant pusă în lumină decât în brahmanism şi 
chiar decât în hinduism. 

Un precept precum: “Seriozitatea este calea nemuririi, 

indiferența este calea morţii”, la fel ca şi propunerea de a 
renunţa la o fericire de moment pentru binele omenirii sunt 
mărturii ale unui etos valabil pentru o morală general- 
umană de construit şi aplicat în secolul următor. Printr-o 
viaţă nobilă poţi descoperi o existenţă calmă, căci lăcomia 
şi arivismul distrug caracterul, la fel ca mânia şi apetiturile 
necontrolate. Chiar dacă nu consideră tradiţiile ca fiind 
sacre şi se îndoieşte de caracterul nemuritor al sufletului 
personal, morala budistă se opune laxismului moral al 
brahmanismului. 

Sursa răului este considerată în scrierile brahmane 
ignoranţa, iar în cele budiste dorinţa. Rădăcinile răului 
pornesc de la dorinţă, lăcomie, mândrie şi aroganță. In ceea 
ce priveşte răul, asistăm în cultura indiană la variaţiuni pe 
aceeaşi temă, adică unii filosofi substituie dorinţa cu 
impulsul şi agitația, alţii cu eroarea şi lăcomia etc. Răul se 
transmite numai în parte ereditar. Căci uneori, din părinţi 
răi se nasc copii buni şi invers, din părinţi buni se nasc copii 
răi, adică se admite un probabilism în ce priveşte 
transmiterea predispoziţiilor morale. 

În aşa numitul Nou/ Testament al hinduismului, Bhagavad- 
Gita, inteligenţa reprezintă mai mult decât o facultate 
intelectuală; ea este instruită mental şi moral. Salvarea 
reprezintă fructul cunoaşterii. În consecinţă, cunoaşterea 
reuneşte virtuţi multiple; ea este în acelaşi timp umilinţă, 
iertare, puritate, verticalitate, autocontrol şi cutezanţă; ea 
poate să elimine tarele adânci ale fiinţei umane, pasivismul 
şi egoismul. 

După budism, moralitatea este în mod necesar 
intelectuală şi spirituală. Cunoaşterea nu se rezumă la 
posesiunea de cunoştinţe; dacă ele sunt împărtăşite, duc la 
comuniune şi încredere, duc la o poziţionare demnă între 
persoane bazată pe respect. Numai eliberându-se de 

confuziile mentale, omul poate să dea dovadă de bunătate. 

După Bhagavad-Gita, cartea de căpătâi a hinduismului, 
Dumnezeu este Fiinţa Supremă a cărui împărăție nu poate 
fi dobândită de cel care nu este purificat moral. Cât timp 
omul este înlănţuit în plasa interacțiunilor concrete, el este 
un sclav al dorințelor, nu poate trăi o viaţă activă şi face 
binele fără a se gândi la recompensă. Numai eliberându-se 
de constrângerile dorințelor, el se poate devota liniştii 
interioare, făcându-şi datoria în această staţie în care s-a 
născut. 

Codul moral pe care un popor îl concepe pentru sine însuşi 
poate fi socotit un termometru care înregistrează 
variabilităţile moralității concrete în anumite secvenţe 
spaţio-temporale. Lecţiile trecutului ne învaţă înţelepciunea 
pentru prezent şi viitor. Poporul indian tinde spre inacțiune, 
introspectie şi meditaţie, el a dezvoltat chietismul din 
«Upanişade». Se pune şi se recunoaşte prea puțin 
libertatea de voinţă. Doar în calitate de agent liber el are 
dreptul de a alege. Temperanța, discretia şi renunțarea 
sunt trăsături ale etosului indian. 

2. 4. Momentul Vechiului Testament. Trei popoare ale 
lumii vechi au dezvoltat o civilizaţie şi cultură înaltă după ce 
au depăşit perioada animistă: egiptenii, chinezii şi indienii. 
În cuprinsul acestor civilizaţii şi îndeosebi a literaturii lor s- 
au cristalizat deopotrivă ideea de zeitate şi supranatural şi 
elemente de morală demne de luat în seamă pe care, 
ulterior, poporul evreu le-a desăvârşit. 

Putem considera în mod pertinent că religia iudaică 
timpurie a fost marcată în principal de două fapte istorice: 
exodul din Egipt şi cucerirea Canaanului. Aşezarea la 
poalele muntelui Sinai a avut un anumit scop. In mai puţin 
de un an, poporul legământului lui Dumnezeu a devenit 
naţiune. Legământul şi-a găsit exprimare în Decalog şi în 

legile unei vieţi sfinte, în construirea cortului, organizarea 
preoţiei, instituirea jertfelor şi respectarea sărbătorilor - 
toate acestea i-au dat lui Israel posibilitatea de a-l sluji 
efectiv pe Dumnezeu. 

Teama a fost motivul dominant al religiei iudaice faţă de 
lahve. Sfinţenia în religia timpurie nu era o calitate morală, 
ci una fizică. Ea era ca un curent de înaltă tensiune ce 
locuia în lahve şi le inspira teamă evreilor. Această energie 
destructivă putea fi transmisă de oricine se afla în contact 
cu divinitatea. Religia lui Israel e o religie revelată. 
Dumnezeu a ţinut seama de legământ în izbăvirea lui Israel 
de robia şi sclavia egipteană. 

După ce trăise în robie într-un mediu idolatru, printr-un act 
fără precedent în istorie şi nerespectat de atunci, poporul 
lui Israel a trecut de la starea de sclavie la aceea a unei 
naţiuni independente. Dumnezeu a revelat prin Moise 
Decalogul şi alte legi şi instrucţiuni pentru respectarea 
sărbătorilor sfinte. Sub conducerea lui Aaron, poporul s-a 
închinat lui Dumnezeu cu arderi de tot şi jertfe de 
mulţumire. 

Semnificaţia termenului de sfinţenie era în religia iudaică 
timpurie respect faţă de persoane şi lucruri “primejdioase” 
deoarece aparţineau lui lahve. “Necurat” era orice cult 
pentru zeii străini, toate defectele fizice deoarece se credea 
a fi cauzate de spiritele rele, toate bolile deoarece erau 
generate de obsesia demonilor, anumite plante şi animale 
întrucât au fost totemuri ale clanurilor primitive, orice era 
legat de viaţa sexuală şi de moarte. 

“Curatul” a fost numit ocazional sfânt în antiteză cu 
“necuratul”. În Vechiu/ Testament putem identifica originea 
şi schiţa doctrinei drepturilor fundamentale ale omului. Toţi 
oamenii au fost creaţi ca fiind egali şi înzestrați cu drepturi 
inalienabile printre care: dreptul la viaţă, la libertate şi 

căutarea fericirii. Această învăţătură a rămas şi a fost 
profesată şi de Christos fiindcă Dumnezeu este părintele 
tuturor oamenilor şi deoarece toţi oamenii sunt fraţi. 

Decalogul constituie introducerea în legământ. Dumnezeu 
i-a dat lui Moise prima copie a Decalogului pe muntele 
Sinai. Moise a sfărâmat cele zece porunci când şi-a dat 
seama că oamenii lui adorau un vițel turnat. Idolatria era 
unul din cele mai grave delicte în religia lui Israel. După ce 
Israel a fost pedepsit pe merit, dar salvat de la nimicire de 
rugăciunea mijlocitoare a lui Moise, Dumnezeu i-a poruncit 
să procure două table de piatră. Pe acestea. Dumnezeu a 
scris din nou Decalogul. Acestea au fost aşezate mai târziu 
în chivotul legământului. 

Totuşi, deşi în Vechiul Testament se recomandă ca faţă de 
străini să te porţi cu blândeţe deoarece şi evreii au fost 
străini în Egipt, sclavii evreilor au fost lipsiţi de drepturi 
civile. Femeile şi copiii nu posedau statutul de cetăţeni. De 
drepturi civile depline, în general, beneficiau numai bărbaţii 
israeliți născuţi liberi. Legea talionului nu era valabilă 
pentru oricine. Dacă un sclav era ucis de stăpânul său 
atunci el era pedepsit, dar nu cu moartea. Sacrificiul 
copiilor pentru lahve nu era condamnabil în vremea 
patriarhilor. 

Sclavii prizonieri de război, cei cumpăraţi sau evreii 
născuţi sclavi sau ajunşi sclavi din cauza datoriilor nu se 
bucurau de drepturile libertăţii. Furtul de orice fel era 
condamnat de religia iudaică timpurie. Hoţul care făcea 
spargere într-o casă în timpul nopţii putea fi ucis, dar nu în 
timpul zilei. Prescripţii de acest fel sunt mai multe dar ceea 
ce este important este recunoaşterea drepturilor de 
proprietate. După cum, tot în acest context, generozitatea 
faţă de cel sărac a fost considerată o datorie religioasă. 

Poligamia a fost permisă până pe vremea monarhiilor lui 

David şi Solomon. Femeile sclave erau folosite drept 
concubine. Castitatea înainte de căsătorie şi fidelitatea în 
căsnicie erau cerute de către soţ. Soţia era sclava 
bărbatului. Dacă femeia era violată, nu era fapt pedepsit. 
Adulterul din partea ei, în schimb, era pedepsit cu moartea. 
Comparativ cu drepturile bărbatului, drepturile femeii erau 
limitate. Ea nu putea practica poliandria şi concubinajul, nu 
putea pretinde castitate soţului ei, iar adulterul din partea 
lui nu constituia o ofensă la adresa ei, ci o vătămare a 
drepturilor proprietăţii celuilalt bărbat. Ea nu putea divorța 
de bărbat în caz de cruzime sau adulter. Singurele drepturi 
pe care le putea cere erau: dreptul la viaţă, hrană, haine şi 
coabitare. 

Copiii aveau dreptul la moştenire. Fiii concubinelor şi 
sclavelor erau la fel de legitimi ca şi cei ai soțiilor. Primul fiu 
primea dublu din proprietate şi era binecuvântat de tatăl 
său în vederea păstrării cultului religios. Simpla ascultare 
faţă de aceste legi morale, civile şi ceremoniale era menită 
să-i deosebească de celelalte naţiuni. Era interzisă 
căsătoria între frate şi soră, lucru obişnuit în Egipt. Legile 
asupra hranei curate şi restricţiile privitoare la sacrificarea 
animalelor erau destinate să-i împiedice pe israeliți de a se 
conforma unor obiceiuri egiptene asociate cu ritualuri 
idolatre. 

Era firesc ca israeliţii, având amintirea vie a sclaviei, să fie 
instruiți ca, la vremea recoltei, să lase spice pentru săraci şi 
să se îngrijească de cei neajutoraţi, să-i respecte pe cei în 
vârstă. Legile morale erau permanente, dar multe din legile 
civile sau ceremoniale erau de natură temporară. 

Patriarhii  înălţau altare oriunde mergeau. Chivotul 
legământului a fost obiectul cel mai sacru în religia 
Israelului. Capacul  ispăşirii simboliza prezenţa lui 
Dumnezeu. El era locul unde Dumnezeu vorbea omului. În 

interiorul chivotului era depozitat Decalogul, un vas cu 
mană şi toiagul lui Aaron. Înainte ca Israel să intre în 
Canaan, cartea legii stătea lângă chivot. 

Formele fundamentale ale moralității erau obligatorii. 
Chiar şi sub forma sa profetică, religia iudaică a fost din 
punct de vedere moral superioară celorlalte religii ale 
antichităţii. Profeţii ne-au învăţat următoarele: că lahve a 
fost iubitor în toate purtările sale cu poporul lui Israel; că El 
a fost just prin legea sa în lume; că El a fost răbdător şi 
milos faţă de păcătoşi; că purtarea Sa este absolută; că El 
este singurul Dumnezeu; că El este nu numai Dumnezeul lui 
Israel, ci al tuturor neamurilor. 

Profeţii s-au pronunţat pentru renunţarea la imaginile lui 
lahve în locuri şi timpuri particulare, pentru renunţarea la 
jertfe de mulţumire sau arderi de tot, susţinând un 
monoteism de factură etică. lată ce spune profetul Isaia în 
acest sens, însumând parcă chintesenţa învăţăturii morale 
a profeților: «Spălaţi-vă deci şi curăţaţi-vă! Luaţi dinaintea 
ochilor mei faptele rele pe care le-aţi făcut! Încetaţi să mai 
faceţi răul! Invăţaţi-vă să faceţi binele, căutaţi dreptatea, 
ocrotiţi pe cel asuprit, faceţi dreptate orfanului, apăraţi pe 
văduvă!» (Isaia, 1, 16-17). 

Conţinutul moralității sociale a profeților nu diferă prea 
mult de religia iudaică timpurie. Ei condamnau crima, 
jafurile, greutăţile şi măsurile false, profitorii de grâu şi 
porumb, vânzarea bunurilor inferioare la preţuri mari şi 
toate celelalte practici necinstite. Ei condamnă jurămintele 
false şi nerespectarea contractelor. De asemenea, au 
considerat familia ca o stâncă a societăţii şi au condamnat 
pe toţi cei care au atentat la integritatea ei. 

Profeţii au respins poligamia şi au considerat ca legitimă 
monogamia. Prostituţia a fost dispreţuită de profeţi. 
Sacrificiul copiilor, admis de vechea religie, este denunţat 

de profeţi, nu numai datorită faptului că ei considerau 
sacrificiile lipsite de valoare, dar, de asemenea, pentru că 
ei negau dreptul tatălui de a lua viaţa copilului său. In 
schimb, ei admiteau respectul şi supunerea faţă de părinţi. 

Profeţii au fost înclinați spre subminarea autorităţii civile 
numai în cazul în care se guverna slab. În acest sens, ei au 
condamnat atât pe regii răi, răzbunători, cât şi pe cei care 
s-au dezis de credinţele religioase proprii, în favoarea celor 
străine, considerând că ei trebuie să fie înţelepţi şi drepţi. 
Invăţătura profeților despre justiţia socială este o 
contribuţie notabilă a mesajului lor etic. Ea şi-a pus 
amprenta asupra modalităţilor de soluţionare a problemelor 
sociale până în prezent. 

În perioada profeților s-a instituit un nou sens al valorii 
individuale. Pe vremea monarhiilor, triburile erau aproape 
totul, pe când individul era nimic. Experiența religioasă a 
profeților a întemeiat individualismul. Fiecare dintre ei avea 
o experienţă personală a lui Dumnezeu care nu depindea 
de faptul că ei erau membrii comunităţii lui Israel. Națiunea 
o luau drept confidentul lor. 

Această nouă conştiinţă a demnităţii individuale umane îşi 
găseşte o expresie nobilă la Ezechiel şi leremia. Acest sens 
nou al valorii individului conduce la o idee înaltă a 
responsabilităţii față de sufletul propriu. Cartea 
Deuteronomul este un compendiu de teologie profetică. Ea 
recunoaşte că numai lahve este Dumnezeul adevărat şi că 
acesta şi nu altul trebuie servit. 

Profeţii se opun cultelor păgâne, alianțelor străine, după 
cum şi sincretismului religios. lahve are drept trăsătură 
fundamentală dreptatea şi tocmai de aceea cere dreptate 
de la oameni. Deuteronomul este un compromis între 
religia iudaică timpurie şi aceea a profeților, după cum 
biserica catolică este un compromis între creştinismul 

timpuriu şi păgânismul greco-roman. În timpul împăratului 
losua a fost adoptat ca lege a naţiunii. Treptat, profeţii 
părăsesc poziţia lui Amos - dreptate şi nu ritual - şi 
impun poziţia Deuteronomului - dreptate şi ritual. 

Acest dicton a fost inversat, ulterior susţinându-se ritual 
şi dreptate, pentru ca, finalmente, fariseii să susţină 
formalismul moral, asemănător sofiştilor din vremea lui 
Socrate, ritual şi nu dreptate. Când mesajul etic a fost 
alungat, profeția nu mai avea pentru ce să trăiască şi, în 
curând, ea va muri de moarte naturală. 

Mesajul etic al lui Amos şi a succesorilor săi a dăinuit în 
inimile câtorva credincioşi, şi-a găsit exprimarea în câţiva 
psalmi, pentru ca să ajungă apoi la o culme neegalată până 
în prezent o dată cu lisus din Nazareth. 

Interpretarea vieţii de către Vechiul Testament, în afară de 
perioada timpurie a religiei iudaice şi scrierile profeților, o 
întâlnim tălmăcită în Cartea lui lov, Psalmii şi Ecleziastul. 
Toate aceste scrieri conchid că numai omul temător de 
Dumnezeu are acces la înțelegere şi înțelepciune. 

Neîntinat de imoralitate, mândrie deşartă, nesocotinţă, 
lăcomie, idolatrie, amărăciune şi nesinceritate, lov şi-a 
plătit îndrăzneala nevinovăţiei. Nu s-a dumirit la timp de 
limitele minţii noastre în înţelegerea căilor lui Dumnezeu. 
Cum ar putea omul să-l înţeleagă pe Dumnezeu în natura 
sa? El preexistă creaţiei şi creaturilor sale: El nu poate fi o 
expresie a temerilor şi dorințelor noastre precum zeii s-au 
fabricat asemenea unui idol, ci El este mare deopotrivă prin 
putere, dreptate şi credinţă. 

Planurile şi intenţiile lui Dumnezeu nu pot fi înţelese de o 
fiinţă umană închistată în întruparea sa, contingentă şi 
expusă precarităţilor. Noi nu avem dreptul să ne îndoim de 
mijloacele şi căile lui Dumnezeu în ce priveşte suferinţa 
celui nevinovat şi bunăstarea celui rău. Tainele şi conduita 

lui Dumnezeu referitor la judecarea şi aprecierea oamenilor 
depăşeşte măsura înţelegerii noastre. 

Fiind condamnat la chinuri grele, la limita a ceea ce abia 
mai este suportabil, lov nu şi-a pierdut încrederea în 
Dumnezeu, recunoscându-şi nemernicia şi nimicnicia. El a 
înţeles că a depăşit graniţele obligaţiilor sale morale şi cele 
ale cunoştinţelor sale limitate. El este iertat şi repus în 
drepturile sale fireşti datorită credinţei şi încrederii în 
Dumnezeu, dându-şi seama de nesăbuinţa comisă. 

Psalmii exprimă emoţiile, sentimentele personale, 
atitudinile, recunoştinţa şi interesele individului obişnuit. 
Oamenii îşi identifică, în mod legitim, destinul de viaţă cu 
cel al psalmiştilor. Nevoia de izbăvire a omului este 
universală. Ea a fost exprimată în psalmi, prin care cei 
nevinovaţi invocă iubirea lui Dumnezeu cerând ajutorul 
divin. Apăsat de nelinişti şi îngrijorări, de nevoia unei 
dezvinovăţiri sau aceea a unei renaşteri, sufletul tânguitor 
se întoarce cu evlavie către Dumnezeu. Autorul marii 
majorităţi a acestor Psa/mi, regele David, conştient de 
păcatele, răzvrătirile şi scăderile sale, nu încearcă să se 
sustragă responsabilităţii personale şi jurisdicției divine. 

În Ecleziastul se consideră că nici un om nu atinge 
perfecțiunea înţelepciunii în această viaţă. Necunoscând 
rezervele imense de posibilităţi ale viitorului, prospecţiunile 
minţii umane rămân limitate. În faţa morţii, fie el nevinovat 
sau vinovat, omul rămâne un ins neajutorat. Probabil că 
omul nu înţelege izvoarele vieţii, cursul şi valurile ei, 
probabil că nu suntem pregătiţi pentru caracterul său 
imprevizibil, dar, cu certitudine, moartea este inevitabilă, 
ridicându-se şi interpunându-se obstacole şi bariere care nu 
trebuie să ne împiedice în a ne bucura de viaţă. 

Dar în tot ceea ce facem nu trebuie să lipsească 
chibzuinţa şi simţul măsurii. Într-un cuvânt, să nu ne 

pierdem cumpătul. Neglijenţa şi nepăsarea ne pot abate de 
la matca liniştită a devenirii vieţii noastre. Hedonismul este 
o soluţie facilă. Da, într-adevăr, să ne bucurăm şi să 
celebrăm momentele deosebite din viaţă, dar să ne aducem 
aminte că, în final, trebuie să-i dăm socoteală lui 
Dumnezeu. 

Omul are datoria de a se teme de Dumnezeu şi de a-i 
respecta  comandamentele, fapte ce alcătuiesc baza 
responsabilităţii sale în faţa lui Dumnezeu. Idealul 
educaţional al poporului evreu este formulat de Dumnezeu 
în termenii următori: Fiţi sfinți, căci eu sunt Sfânt, Eu, 
Domnul Dumnezeul vostru (Leviticul, 19, 2). 

Sentimentul responsabilităţii, în calitate de educatoare, îl 
avea în familiile evreilor mama copilului. Ea îi dădea 
acestuia primele noţiuni religioase, îi povestea favorurile 
singulare ale lui lahve şi îl familiariza cu preceptele din 
Biblie. Ea se străduieşte să crească copiii în chip virtuos, să 
le îndrepte defectele, să le reprime înclinațiile rele, să le 
inspire iubirea muncii, oroarea de înşelăciune şi plăcerile 
rele, mila pentru cei săraci şi nenorociţi de soartă. 


2. 5. Problematica umană în morala antică. 
Considerăm că am reuşit să infirmăm ipoteza lui Hegel 
potrivit căreia nu ar fi fost moralitate anterior momentului 
de răscruce marcat de prezenţa şi acţiunea copleşitoare a 
personalităţii de excepţie a lui Socrate. Astfel, în religia 
elenă zeii erau consideraţi ca păzitori ai legii morale, căreia 
numai ei aveau dreptul să-i încalce graniţele sau 
exigenţele. Această contradicție a fost deopotrivă 
semnalată prompt de Platon şi părinţii creştinismului. 

De altfel, această contradicţie este prezentă în toate 
religiile politeiste de factură antropomorfică. Zeii detestau 
şi condamnau faptele rele, dar ei dispuneau de latitudinea 

de a le comite sau de a le omite. Mânia lui Zeus se revărsa 
asupra celor cu judecăţi nedrepte, după cum 
binecuvântarea sa, asupra celor drepţi. Nemesis simboliza 
indignarea dreaptă împotriva celor ce vătămau codul legal 
şi moral. 

Conform concepţiei grecilor, originea răului se afla în cutia 
Pandorei sau în cele cinci vârste parcurse de omenire. 
Experienţa este învăţătoarea proştilor, iar reflecţia este 
puterea speranţei. După poetul Pindar, totul vine de la zei şi 
nici un om nu poate comanda viitorul şi tocmai de aceea 
binele de astăzi (carpe diem) este singurul de care trebuie 
să ţinem seama. 

Sufletul despre care vorbeşte arta şi filosofia este cel care 
formează corpul, un suflet al armoniei şi măsurii, al evitării 
hybris-ului, un suflet al loialității voluntare, al legilor eterne 
ale frumosului. Miza morală a tragediilor antice poate fi 
exprimată prin două formule: suportarea şi respectarea 
legii instituită de polis şi legea propusă de înţelepciunea 
dobândită în urma suferinţei. Creon este un om al legii 
formale, un oportunist, pe când Antigona îndeplineşte o 
lege nescrisă, milenară: datoria de soră care îşi îngroapă 
fratele pentru ca sufletul lui să se poată odihni în pace. 

Teama faţă de supranatural este începutul înţelepciunii 
dar misterioasa providenţă confundă câteodată inocentul 
cu vinovatul, ceea ce poate fi considerat o rămăşiţă a 
gândirii arhaice. Ideea confruntării cu destinul duce la o 
singură concluzie: Învăţăm şi pierim. La fel ca în religia 
iudaică, Eschil pune teama faţă de zei în inimile noastre, iar 
Sofocle recunoaşte măreţia zeilor. Personajele lui Eschil 
sunt dominate de forţa destinului, a eredității şi aroganţei; 
cele ale lui Sofocle realizează mai mult prin conflicte şi 
evoluţia caracterului. 

In acest context, cel puţin în cazul lui Oedip, caracterul 

devine temperat, se potoleşte şi se rafinează datorită 
trecerii prin focurile experienţei. Emoţiile la personajele lui 
Sofocle au un mers neabătut; ele rezistă examinărilor 
raţiunii. Parcurgând viaţa şi moartea, se articulează şi se 
evidenţiază fizionomia şi relieful valoric aparte al unui 
destin. Ideea de destin, înţeleasă ca traseu ce conduce 
viaţa înspre moarte, a implicat deopotrivă o problematică 
morală şi politică. Pe noi ne interesează încărcătura morală 
a destinului. 

Considerăm că în jurul acestei idei s-a cristalizat etosul 
distinct al popoarelor. Poteca, drumul este un laitmotiv în 
gândirea şi cultura indiană; Tao - calea cea dreaptă - este o 
justă cumpănire a împletirii legilor pământului şi cerului în 
gândirea şi cultura chineză; după cum, în modelul iudaic, 
Abraham şi lov se lamentează că nu înţeleg mersul lumii, 
cunoscând numai printr-o certitudine fără ocol următorul 
fapt: «cu privire la Dumnezeu noi suntem mereu vinovaţi». 

Astfel, destinul implică o relaţie a subiectului cu ştiinţa sa 
despre viaţă şi moarte: certitudine revelată pentru 
patriarhul şi profetul evreu; certitudine retrospectivă şi, în 
acelaşi timp, oarbă în cazul tragicului elen. Aceste două 
relaţii determină două serii de nenorociri: neliniştea lui 
Abraham şi lov este generată de alteritate; pedeapsa şi 
suferinţa sunt proprii elenilor - «A suferi pentru a înţelege» 
- în cazul lui Agamemnon. g 

Termenul de istorie s-a suprapus celui de destin. In 
consecință, un Dumnezeu de nepătruns guvernează soarta 
poporului evreu, efectuează o punere în scenă de neînțeles 
pentru oameni care nu o pot modifica, ci o pot doar juca 
(roluri) sau, în cel mai bun caz, o pot doar suporta. Din 
esenţiala duplicitate a conceptului de timp provin toate 
ambiguităţile destinului. 

Pentru individul făgăduit unui destin, finalitatea care îl 

ghidează este una externă, relevând fie o divinitate oarbă, 
fie un determinism conceput ca ineluctabil. Vocaţia implică, 
dimpotrivă, o finalitate internă. Nemijlocitul este altfel în 
cazul vocației decât în cel al destinului: pe plan intern, nu 
întâmpinăm nici o rezistenţă insurmontabilă, pe când în 
afară temporalitatea destinului se caracterizează prin 
amânare sau întârziere. Certitudinea subiectivă a vocației 
este cel puţin clarobscură, pe când aceea a destinului este 
realmente obscură. 

In cazul destinului, moartea reprezintă o limită a 
temporalităţii umane, în vreme ce vocaţia face ca individul 
să se alinieze cu universalul. Destinul este o lege singulară 
care loveşte insul uman fără alt referent decât el-însuşi, pe 
când vocaţia se referă la nedeterminat şi se soldează cu 
bine. Oedip reprezintă puterea şi cunoaşterea, el rivalizează 
în inteligenţă cu Tiresias, dar adevărul îi scapă şi acesta e 
destinul său. 

Destinul e trecerea de la necunoaşterea cunoaşterii şi a 
conştiinţei - viaţa - la sesizarea retroactivă a acestei 
necunoaşteri, care sfârşeşte o dată cu moartea. 
Fenomenele şi procesele naturii se pot explica prin legi 
verificate prin repetiţie, “pe când faptele omului nu se 
explică complet niciodată, ci numai se înţeleg prin 
finalitatea lor istorică” (C. Rădulescu-Motru, Timp şi destin, 
Ed. Fundaţia pentru literatură şi artă Regele Carol Il, 
Bucureşti, 1940, p. 143). După filosoful român, destinul este 
personal, el dă fiecărui om în parte un sens în mijlocul 
universului. Destinul se presimte, nu se raţionează. 
Presimţirea lui este mai puternică decât orice logică 
raţională. 

Profetismul identifică destinul omenesc când cu fatalismul 
oriental, când cu liberul arbitru dirijat de graţia divină. După 
filosofia elenă, destinul este realizarea persoanei omeneşti 

în ordinea imanentă a condiţiilor substanţiale în care 
trăieşte aceasta. Acest concept al destinului, după C. 
Rădulescu-Motru, se sprijină pe următoarele două temeiuri: 
fiinţa omului este prin sine însăşi, între toate creaturile 
naturii, cea mai interesantă şi cea mai prețioasă; fiinţele 
umane au conduite diferite una faţă de alta, întrucât la 
fiecare dintre ele destinul este hotărât de la naştere, după 
moştenirea alocată. 

Aceste două temeiuri sunt pentru câmpul de experienţă al 
elenului ca două coordonate care fixează, în fiecare 
moment, direcţia pe care o ia conduita unui om. Destinul 
fiecărui om este pecetluit oarecum, fără posibilitatea de a fi 
schimbat. Omul este, pentru elen, creatorul propriului său 
destin. Zeus nu era divinitatea care ţinea în mâna sa 
destinul, ci Moira. Spiritul elen a presimţit, deasupra ordinii 
raţionale, existența unei ordini superioare şi mai 
cuprinzătoare, pe linia căreia este aşezat destinul. 

Zeița destinului, cunoscută sub mai multe denumiri - 
Moira, Ananke etc. - Dislocă armonia cosmosului prin 
irațional şi moarte. Experienţa vieții se opune 
raționalismului filosofic. Zeus sub puterea destinului 
înseamnă înfrângerea optimismului raţional, înseamnă 
existenţa unei tragice îndoieli asupra valorii idealului 
umanist. “Fiinţa omenească, înzestrată cu puterea de a se 
ridica cu mintea până la eternitatea legilor naturii, este 
totuşi supusă morţii şi întâmplării” (C. Rădulescu-Motru, op. 
Cit., p. 190). /raționalul, vremelnicia şi moartea marchează 
cursul devenirii vieții umane. 

In destinul fiecărui popor stă realizarea unui anumit tip de 
cultură morală. Depăşirea stadiului arhaico-tradiţional 
caracterizat prin ceremonialuri şi reprezentări mitologice, în 
care cutumele şi interdicțiile religioase au primit o 
coloratură morală, au realizat-o sofiştii timpurii. Ei au 

profesat principiul toleranţei faţă de varietatea obiceiurilor 
şi moravurilor, conştientizând pentru prima oară caracterul 
general-uman al cerinţei morale. 

O dată cu gânditorii eleni, se instituie în cuprinsul vieţii 
sociale moralitatea reflexivă care nu se rezumă la cutume, 
obiceiuri sau moravuri, ci reprezintă o cercetare critică a 
sensului şi valorii acestora. Morala antică se structurează în 
funcţie de trei nuclee ideatice în principal: voinţa zeilor şi 
capriciile individuale se subordonează destinului (fatum), ca 
o «măsură» absolută a naturii, ca o forţă pe care nimeni nu 
o poate abate din calea pe care o urmează; natura umană 
este contradictorie, fapt ce rezultă din contradicţia 
existenţială dintre trupesc şi sufletesc; ordinea morală a 
vieţii umane nu are un caracter autonom. 

Fiinţa umană îşi revendică noblețea prin opoziţia şi 
confruntarea cu acest destin atotputernic, în lupta pentru 
un ideal superior al vieţii spirituale. Se constituie astfel una 
din caracteristicile definitorii ale câmpului moralității, 
contradicţia structurală dintre ordinea existentă şi ordinea 
ideală (dezirabilă), între starea de fapt şi starea de drept. 
Mai mult, în acest context, Socrate se ridică împotriva 
autorităţii nejustificate a tradiţiilor, a moralității cutumiare 
ce se lasă în voia unei conduite nereflexive. 

Inţeleptul rezumă concepţiile ideale despre moralitate ale 
antichităţii. El este o ființă aproape supraumană, 
nepăsătoare în faţa primejdiilor, detaşată de cursul 
vremelnic al sentimentelor, de neclintit de la linia dreaptă. 
Virtutea este un exerciţiu firesc al naturii sale. Natura bine 
înţeleasă nu contrazice viaţa morală. Viciul se referă la 
excesele tendinţelor naturale proprii omului. Ca atare, 
virtuțile esenţiale ale înţeleptului sunt acelea care lasă să 
se dezvolte în mod armonios puterile naturale ale omului, şi 
anume temperanţa şi justiţia. 

Termenul grec sophrosyne are în mod prioritar o 
încărcătură morală. Astfel, într-o accepţiune mai restrânsă, 
el vizează limitarea apetiturilor naturale; într-o accepţiune 
mai cuprinzătoare, se referă la ordonarea raţională a vieţii 
printr-o atitudine calmă şi modestă care exclude emoţiile 
intense şi, adesea, exagerarea în exprimarea lor. Omul 
temperat, consideră Platon, este acela care face ceea ce Îi 
aparţine să facă, care ştie să-şi conformeze conduita la 
funcţiile naturii sale proprii. 

Conform moralei antice, fiinţa umană nu are altceva de 
făcut în viaţă decât să trăiască în funcţie de natura sa. 
Potrivit aceleiaşi morale, fericirea nu rezidă nici în 
frumuseţe, nici în putere, nici în bogăţie, nici în glorie, nici 
în nimic asemănător. Ea nu are nimic material. Ea purcede 
din identificarea unei anumite proporţii între dorinţele pe 
care le avem şi situaţia în care ne găsim. 

Această supunere voluntară şi conştientă faţă de propria 
natură, această disciplină consimţită presupune că omul se 
cunoaşte pe sine. Cunoaşterea-de-sine reprezintă aspectul 
intelectual al temperanţei şi, de asemenea, sursa sa 
veritabilă; căci ea singură îi dă omului conştiinţa a ceea ce 
trebuie să vrea. 

Temperanţa, în rezumat, este aşadar o demnitate calmă, 
fără tensiune şi îngâmfare, care se îmbină cu abilitatea de a 
fiinţa. Nici un element al naturii umane nu trebuie 
sacrificat, fie chiar şi în profitul unui element superior. Dar 
amestecul care constituie binele trebuie să fie ordonat, căci 
armonia este o condiţie indispensabilă a conservării fiinţei 
morale demne. 

Numai că ideea de măsură şi armonie care duce la 
realizarea justiţiei nu este o idee specific morală; ea se 
aplică la fel de bine lucrurilor exterioare. In acest sens, 
doctrinele morale ale antichităţii greco-latine nu sunt decât 

variaţii diverse asupra acestor teme fundamentale. 

Nervul central al moralei antice în jurul căruia se 
structurează în mod diferențiat câmpul moralității este 
ideea de destin. Morala antică are un caracter speculativ, 
deoarece nu situează decizia morală în însuşi pulsul viu al 
acţiunii. Sincretismul valorilor, în primul rând acela dintre 
valorile politice şi morale, o împiedică să ajungă la o viziune 
clară despre locul şi rolul moralității în societate. 

Morala antică şi doctrinele etice care o reprezintă nu au 
putut dezvălui originalitatea actului moral datorită valorii 
acordate naturalismului în înţelegerea moralității. Aceasta 
nu face decât să exprime fondul însuşi al naturii, deoarece 
aceeaşi forţă conduce astrele în mişcarea lor şi omul onest 
în actele sale. Transmutarea forţelor morale în natură le 
denaturează caracterul, facându-le mai fixe, mai aspre şi 
mai puţin suple decât sunt ele. 

Or, “Ordinea morală - după cum observă Emile Brehier - 
este fără îndoială diferită de ordinea naturală; dar scopul 
omului nu este de a le pune de acord una cu cealaltă printr- 
o suită de retuşări, în aşa fel ca dezvoltarea efectelor 
naturale şi necesare să ajute sau să nu dăuneze 
progreselor voinţei morale?” (E. Brehier, Du Sage antique 
au Citoyen moderne, Ed. Armand Colin, Paris, 1921, p. 54- 
55). 

Morala pare rând pe rând conformă şi contrară naturii. Ea 
este conformă cu natura în măsura în care se bazează pe 
analiza omului care, depăşind natura, continuă să facă 
parte din ea. Omul posedă o natură care dispune de 
anumite tendinţe, dorinţe şi aspirații. A lumina omul asupra 
acestora, a-l învăţa să se cunoască, a căpăta conştiinţă de 
ceea ce el vrea cu adevărat, a-l face să extragă de aici 
reguli de acţiune, iată ce şi-au propus toţi eticienii 
antichităţii. 

Morala este contrară naturii în măsura în care contrazice 
instinctele şi înclinațiile hedoniste sau îngust-individualiste 
etc., când acestea se opun exigenţelor binelui uman. Ea îşi 
asumă sarcina de a regla activităţile naturii noastre 
empirice, de a controla interesele lor specifice, ceea ce 
înseamnă că ea îşi revendică exerciţiul prerogativelor sale 
practice. 

Morala antică este o morală a perfecțiunii posibile şi chiar 
tangibile în cazul modelului uman propus, cel al 
înţeleptului, pe când valorile atestă o ireconciliere a lor prin 
subordonarea faţă de o valoare suverană, de aceea viaţa 
morală este expusă  neliniştilor, alegerilor nesigure, 
devierilor şi chiar rătăcirilor. Viaţa morală nu se împlineşte, 
ea nu se desfăşoară în seninătate, ea este o operă colectivă 
şi individuală în acelaşi timp, o operă mereu de reluat, 
alcătuită din înfrângeri şi victorii parţiale. 

Morala antică exprimă, în problematica ei, impasurile la 
care au ajuns diferite comunităţi umane, ea depune 
mărturie pentru cauzele care au generat o situaţie 
imposibilă în ceea ce priveşte modul de organizare şi 
funcţionare a societăţii, exigenţele instituite de tabla de 
valori aleasă. Orice morală se stinge, nu mai are priză 
asupra conştiinţei comune din moment ce ajunge, după 
cum consideră Hegel, la o contradicţie insuportabilă: reguli 
lipsite de viaţă şi viaţă lipsită de reguli. 

Ceea ce determină caracterul vetust al moralei antice este 
şi faptul că ea se prezintă ca o morală a armoniei, că ea 
postulează o armonie facilă pornind fie de la suveranul 
bine, fie de la figura înţeleptului. Cu toate acestea, putem 
recunoaşte în mod pertinent că morala antică, împreună cu 
civilizațiile şi culturile cărora le aparţine, a dus la instituirea 
unui ideal înalt de cultură, al cărui corolar îl reprezintă 
afirmarea drepturilor fundamentale ale omului, drepturilor 

conştiinţei personale şi impunerea ca model nemuritor de 
referinţă a eroului tragic. 


Capitolul Ill 


MORALA CREŞTINĂ SAU MOMENTUL NOULUI 
TESTAMENT 


3. 1. Sursele teoretice ale creştinismului. Evoluţia 
moralității este continuă dar caracterul şi intensitatea 
modificărilor sale diferă în raport de specificul perioadelor 
social-istorice parcurse. În mediul culturii eleniste, sub 
puternica influenţă a iudaismului, se instituie climatul 
condiţional favorabil ecloziunii unei noi morale care vizează 
o altă înţelegere a criteriilor şi exigenţelor moralității 
umane, şi anume moralitatea creştină. 

Emergenţa gândirii raţionale şi a credinţei monoteiste sunt 
două momente ale aceluiaşi proces de metamorfoză a 
universului  magico-mitic. Printr-un îndelungat proces, 
lumea se eliberează de animism care personifică diferite 
forţe ale naturii prin intermediul zeilor care, parcurgând în 
unele cazuri o înfăţişare zoomorfă, ajung să îmbrace treptat 
forme antropomorfice. 

Trecerea la monoteism, chiar şi în cazul iudaismului, nu s- 
a înfăptuit instantaneu, ci printr-un proces de durată în 
ceea ce priveşte sedimentarea Şi decantarea 
reprezentărilor despre Dumnezeu. Între politeism şi 
monoteism s-a interpus henoteismul, adică credinţa într-un 
singur zeu dar care nu exclude şi admiterea altor zei. De 
asemenea, privind retrospectiv, maniheismul constituie o 
altă verigă intermediară posibilă, fapt ce şi-a pus amprenta 
asupra creştinismului în privinţa înţelegerii conceptelor 
esenţiale de bine şi rău. 

Creştinismul elimină politeismul oriental şi greco-roman 
care nu putea oferi o formulă socială de salvare. Destinului 
antic, conceput ca o forţă oarbă şi obscură, i se substituie 
destinul conceput ca o împlinire a providenţei, nu prin 
necunoaştere-de-sine, ca şi în cazul lui Oedip, ci prin 
necunoaşterea celuilalt: Abraham, lov se ştiu mereu 
vinovaţi în faţa divinității. 

Creştinismul nu mai judecă conduita umană după idealul 
perfecțiunii atinse, ci după căldura credinţei care 
pregăteşte sufletul nostru pentru viaţa de dincolo de 
mormânt. Adevăratul creştin nu se străduieşte să dea curs 
naturii sale proprii, ci urmează chemarea transcendenţei 
divine care depăşeşte puterile naturale ale omului. 

Cu răspândirea creştinismului, conceptul de destin rămâne 
fără obiect, în câmpul de experienţă al omului creştin, 
destinul omenesc este lăsat în voia lui Dumnezeu. 
Providența divină se manifestă sub forma harului, a graţiei 
divine sau, mai exact spus, de la destin se trece la ideea de 
predestinare. 

În contextul civilizaţiei şi culturii europene, creştinismul 
devine una din marile religii ale lumii. Comparativ cu 
Vechiul Testament, mesajul Noului Testament se adresează 
vieţii interioare şi nu împrejurărilor exterioare. Studiul legii 
a înlocuit jertfele, iar respectarea principiilor morale a luat 
locul ritualului. În cuprinsul Noului Testament, accentul se 
pune pe valorile spirituale şi mai puţin pe cele care vizează 
rânduielile juridico-politice şi economice. 

În lumea păgână nu era nici un standard inerent care să 
oprească decăderea morală. Moralitatea şi respectul de 
sine erau imposibile pentru cei cărora singura lege le era 
voinţa arbitrară a stăpânului. Înşelătoria, linguşirea, frauda 
şi ascultarea prefăcută erau cele mai bune mijloace ale 
sclavului de a obţine ce voia de la superiorii lui. 

Creştinismul nu s-a dezvoltat într-un vid religios, 
dimpotrivă, a trebuit să-şi croiască drum luptând împotriva 
ereziilor religioase înrădăcinate de veacuri. Multe dintre 
acestea au degenerat în superstiții vagi şi idealuri lipsite de 
sens. Închinarea şi cultul zeilor a intrat în declin în timpul lui 
lisus Cristos. Oamenii căutau o credinţă mai profundă care 
să-i ducă în contact nemijlocit cu divinitatea. 

Religia misterelor a satisfăcut în parte dorinţa de nemurire 
şi egalitatea socială, dar nu a putut evita practicile excesive 
ale ritualurilor. Ea a oferit o supapă emoţională care nu se 
găsea în politeism. Ocultismul înrudit cu religia misterelor 
circumscrie forţele necunoscute din univers care abia erau 
presimţite. Pentru ocultism, lumea era populată de forţe 
demonice care puteau fi invocate sau cărora li se putea 
comanda să împlinească voia unei persoane dacă persoana 
în cauză cunoştea ritualul sau formula corectă. 

Atât religia misterelor, cât şi ocultismul admiteau 
credinţele magice. Robia babiloniană i-a adus pe mulţi evrei 
în contact cu învăţăturile mistice din Orient, şi ei au devenit 
exorcişti sau  necromanţi  progresişti. Grecii erau 
familiarizați cu oracolele şi credeau că zeii le comunică voia 
lor prin preoţi şi preotese pe care puterea zeiască le 
domina. Augurii sau prevestirea viitorului era făcută de 
către romani prin citirea diferitelor semne din zborul 
păsărilor sau examinarea  măruntaielor animalelor 
sacrificate. 

Interesul pentru magie poate fi observat şi în Noul 
Testament. lisus Cristos a eliberat multe persoane de 
stăpânirea demonilor. În păgânism, lupta împotriva forţelor 
demonice este recunoscută ca o realitate de fapt, pe când 
în Vechiul Testament şi Noul Testament s-a interzis 
închinarea la forţe oculte. 

O altă sursă teoretică importantă a creştinismului a fost 

filosofia elenă. Aceasta nu s-a bazat niciodată pe revelaţia 
de la Dumnezeu. Ea presupune întotdeauna că omul are o 
capacitate suficientă pentru a înţelege lumea în care 
trăieşte şi pentru a-şi decide singur soarta. Cunoaşterea pe 
baza căreia pot fi luate deciziile provine din experienţa 
individuală şi colectivă. Pe lângă religia misterelor şi 
ocultism, cu excepţia iudaismului, filosofia elenă, prin 
gnosticism, neoplatonism şi stoicism, a exercitat o influenţă 
fecundă asupra constituirii creştinismului ca religie şi 
asupra moralei creştine. 

Gnosticismul este o doctrină care permite mântuirea prin 
cunoaştere. Lumea s-a constituit potrivit unei procesiuni de 
emanaţii de la divinitatea supremă, fiecare emanaţie fiind 
cu o calitate mai scăzută decât aceea din care a provenit, 
până când, în final, «eonii» au constituit realităţile lumii 
înconjurătoare sau altfel zis amfiteatrul existenţei. Adepții 
gnosticismului admit un raport de echivalență între materie 
şi rău. Ca atare, dacă fiinţa umană vrea să obţină 
mântuirea trebuie să renunţe la lumea materială şi să caute 
lumea invizibilă. 

Din acest argument rezultă două concluzii morale 
contradictorii. Prima consideră că, deoarece corpul este 
material, el este rău şi trebuie menţinut sub un control 
strict. Apetiturile ar trebui disciplinate, iar pulsiunile şi 
impulsurile neglijate sau suprimate. Cea de a doua 
concluzie morală a derivat din ideea că spiritul este real şi 
că trupul este supus precarităţilor. Dacă trupul e o 
improvizație trecătoare supusă pieirii, faptele lui sunt lipsite 
de importanţă. In consecinţă, satisfacerea deplină a 
dorințelor nu impietează asupra mântuirii ultime a 
sufletului. Această ambiguitate o precedă pe aceea propusă 
de Simone de Beauvoir care ne recomandă să ne învârtim 
cu prudenţă în cuprinsul ei. 

Neoplatonismul, la fel ca şi gnosticismul, are drept punct 
de plecare o premisă asemănătoare. Aceeaşi interpretare 
dihotomică operează şi în cazul neoplatonismului: spiritul 
semnifică binele, pe când corpul, în mod inerent, răul. În 
schimb, realizarea vieţii spirituale nu implică efort 
intelectual, ci numai o contopire mistică cu divinitatea. 
Această necesitate e generată de faptul că raţiunea nu-l 
poate cuprinde pe Dumnezeu, ci numai sentimentele pot 
stabili comunicarea cu El. 

Astfel, atât în cazul gnosticismului cât şi în acela al 
neoplatonismului, nu se află loc pentru ideea creştină a 
întrupării. Adepții neoplatonismului consideră imposibilă 
unirea omului cu Dumnezeu, după cum învierea ar 
semnifica o perpetuare a răului existenţei materiale. 
Gândirea de factură dualistă reduce sensibil câmpul 
posibilităţilor de fiinţare demnă a insului uman. 

Stoicismul, deşi consideră cursul naturii ca fiind necesar, 
iar fiinţa umană ca fiind asemenea mugurelui unei plante în 
totalitatea edificiului cosmic, porneşte de la premisa că 
universul trebuie acceptat şi, în nici un caz, schimbat. 
lubirea de soartă (amor fati, profesată ulterior de 
Nietzsche, îşi găseşte originea în stoicism, atitudine 
fatalistă ce a stimulat stăpânirea de sine şi, prin urmare, a 
promovat o moralitate înaltă. Stoicismul care se apropie, 
alături de morala creştină, de exigenţele unei morale 
umane general-valabile, nu a reuşit să depăşească două 
limite majore: prima se referă la recunoaşterea doar a unei 
libertăţi interioare şi la negarea libertăţii de acţiune; cea de 
a doua se referă la refuzul de a identifica prezenţa şi 
acţiunea răului în cuprinsul existenţei. 

O asemenea poziţie neagă orice posibilitate de ameliorare 
a moralității de ordin comunitar, orice reformă sau 
schimbare în ordinea stărilor existente şi în aceea a 


125 


sistemului de lucruri. Fiinţa umană avea obligaţia să fie 
virtuoasă doar pentru sine. Să se conformeze 
comandamentelor raţiunii fără să aibă obligaţia de a 
schimba soarta comună a oamenilor sau să-i ocrotească de 
adversităţi. 

Stoicismul a profesat în mod cert individualismul; pentru 
stoicism, nu era posibilă nici o relaţie personală de 
comunicare cu Dumnezeu. Natura era considerată ca fiind 
imparţială faţă de toţi oamenii. Ea nu avea favoriţi. 
Divinitatea nu se preocupă de problemele personale ale 
oamenilor, întrucât nu dispune de o prezenţă personală. 
Stoicismul a fost prea abstract ca să fie înţeles de omul de 
rând. 

Dacă religia egipteană este de sorginte etnică, dacă religia 
chineză pune îndeosebi accentul pe tradiţii, dacă religia 
indiană porneşte de la intuiţii mistice, iudaismul, care 
reprezintă sursa nemijlocită şi leagănul creştinismului, se 
întemeiază pe revelaţia comunicată prin scrierile sacre ale 
legii şi scrierile profeților, revelaţie produsă şi comunicată 
după cuvintele lui Dumnezeu. 

Problemele esenţiale referitoare la divinitate, om, păcat, 
lege, har, rugăciune, mântuire, definitorii pentru viaţa 
creştină, îşi au originea în Vechiul Testament. Dar evreii nu 
l-au recunoscut şi acceptat pe lisus Cristos. ludaismul a 
rămas cantonat în perimetrul unui comportament de 
exterioritate: legalismul impunea o conduită interesată, 
făţarnică,  duplicitară; starea de culpabilitate era 
transmisă de la părinţi la copii; iudaismul nu a deosebit clar 
legea morală de protocolul ceremonial. 

ludaismul se referă prea puţin la viaţa de după moarte şi 
înviere. În legea dată poporului evreu, accentul era pus pe 
mântuirea colectivă în viaţa de acum, şi nu pe mântuirea 
colectivă în viaţa viitoare. Numai după ce s-au format 

biserici la neevrei, a încetat lupta templului cu admiterea 
creştinismului. Teismul a marcat profund întreaga gândire a 
evreilor. Fariseii, care au apărut ca un grup separat la 
scurtă vreme după perioada Mocaheilor, s-au situat pe o 
poziţie conservatoare. Ei au exagerat importanţa postului 
ritual: respectau sabatul cu multă stricteţe; nu îngăduiau în 
ziua de sabat vindecarea bolnavilor; se fereau în mod 
duplicitar de pornirile fireşti ale firii; ei au alunecat pe panta 
autoîndreptăţirii şi ipocriziei. 

Noul Testament reprezintă stabilirea unui nou legământ al 
lui Dumnezeu cu oamenii prin lisus Cristos. Datorită naturii 
sale duble, enigmatice, prin planul, lucrarea şi scopurile 
sale, lisus Cristos a fost fiul lui Dumnezeu. Regatul lui 
Dumnezeu se va institui după moartea şi învierea lui 
Cristos, o dată cu revenirea, reîntoarcerea pe pământ a lui 
lisus Cristos. El îşi dă viaţa ca preţ de răscumpărare pentru 
cei păcătoşi, pentru cei rătăciţi sau pierduţi. 

Creştinii pot fi justificaţi înaintea lui Dumnezeu pe temeiul 
credinţei. Mesajul lui lisus Cristos se adresează şi celorlalte 
familii umane de pe pământ. Omul este pasibil de izbăvire 
deopotrivă prin credinţă şi fapte. În acest fel, iubirea, 
puritatea sufletească, onestitatea, iertarea, umilinţa şi alte 
virtuţi, care abia existau în păgânism, au căpătat viaţă şi 
relief valoric. Se trece astfel de la individualismul profesat 
de stoicism la personalism, la unitatea şi autonomia 
conştiinţei proprii, la responsabilitatea faţă de ceilalţi, la 
vocaţia iubirii universale, dimensiuni reprezentative ale 
moralei creştine. 

Dar nu am putea înţelege întreaga problematică a moralei 
creştine dacă am ocoli ideea de predestinare. În Vechiul 
Testament, Dumnezeu aminteşte poporului său că 
existenţa lui depinde de o alegere anterioară istoriei sale. 
Poporul evreu nu şi-a produs propriul Dumnezeu care ar fi 

atunci un idol al apetitului său uman şi al mândriei sale 
naţionale. Toate textele Vechiului Testament insistă asupra 
alegerii anterioare a lui Dumnezeu. De la El porneşte 
iniţiativa alianţei cu poporul evreu. 

Predestinarea joacă astfel un dublu rol: ea elimină idolatria 
ca simpla expresie a temerilor şi dorințelor poporului evreu 
şi atestă că Dumnezeu se comunică nu în generalitate, ci în 
particularitate, furnizând alor săi numele său propriu. 

Predestinarea se referă la faptul că Dumnezeu alege să 
iubească omul, să-l cheme înainte de cunoaşterea sa, să-l 
salveze înainte de faptele sale, să condenseze într-un act 
de liberă iubire (graţie divină) ceea ce se derulează în 
multiplicitatea variabilă a timpului.  Predestinarea 
caracterizează divinitatea nu ca o fiinţă imobilă şi generală 
- arhitect al universului, după Platon, creator care ignoră 
creaţia sa. După Aristotel, realitate impersonală (foc 
universal), după stoici - ci ca o fiinţă activă şi selectivă. 

Datorită predestinării, Dumnezeu ocroteşte omul contra 
autojustificării şi autoglorificării. Ea este certitudinea fără 
securitate. Pe plan moral, ea este luarea de conştiinţă 
minunată şi gravă, a salvării, anterior creaţiei, deşi istoria 
acestei salvări comportă căliri, eşecuri şi recunoaşteri. 
Ideea de predestinare este mai puţin importantă prin 
alegerea care precedă acţiunea, care este prea creaționistă 
şi fixistă, cât mai ales prin vocaţia iubirii universale. 

Inţeleasă în acest fel, ea se regăseşte în centrul reflecţiei 
actuale, axată pe sensul istoriei, viitorul cosmosului şi chiar 
natura însăşi a lui Dumnezeu. Este vorba de vocaţie, de 
chemarea adresată omului de Dumnezeu, care ia omul ca 
partener de alianţă şi nu ca rebut al unui destin obscur şi 
indiferent. 

In acest caz, consecinţele ideii de predestinare sunt 
fecunde în planul moralității, fiind vorba de o înţelegere şi 

deschidere anterioare liberei sesizări a omului prin credinţă, 
prin ascultare, luptă şi speranţă. Predestinarea este 
vocabula care atestă anterioritatea iubirii lui Dumnezeu în 
raport cu libera noastră adeziune. 

Separată de ceea ce Dumnezeu vrea a face şi a fi prin 
lisus Cristos, predestinarea riscă într-adevăr să se 
transforme într-un predeterminism care îndepărtează pe 
Dumnezeu în secretul tăcerii sale, lăsând omul pradă 
fatalităţii destinului său, până acolo încât însăşi divinitatea 
devine un simbol al unui arbitrariu de neînțeles. 


3. 2. Învățătura morală a lui lisus Cristos. Limitele 
gândirii greceşti se leagă de ontologie. Ideea creaţiei pune 
capăt organizării gândirii conform naturii şi înţelegerii sale 
imanentiste. Se înregistrează, o dată cu apariţia şi 
constituirea creştinismului, o dublă ruptură: în registrul de a 
concepe şi în acela de a crede. Până la apariţia 
creştinismului, nu se conştientizează nici un adevăr 
teologic, menţinându-se logica identităţii în defavoarea 
logicii celuilalt. Pe de altă parte, speculaţia creştină 
postulează separaţia lui Dumnezeu de lumea creată. 
Învățătura morală a lui lisus Cristos a reuşit ceea ce nu a 
reuşit nici o morală sau doctrină etică anterioară: să 
moralizeze un întreg continent. Nimic nu e mai capital în 
evangheliile Noului Testament decât acordul lor în privinţa 
judecăților morale. Acest consens s-a manifestat în toate 
scrierile Noului Testament. 

Evangheliile au fost scrise sub influenţa speculaţiei 
elenistice şi ele prezintă concepţia despre viaţă şi mesajul 
lui lisus Cristos care nu este condiţionat strict istoric. 
Preceptele moralei creştine se referă la comportamentul 
uman în diversele relaţii ale vieţii, fără să acopere toate 
sectoarele activităţii umane. Acestea ne propun să dăm 

curs dispoziţiilor noastre morale ca să putem discerne în 
faptele conduitei noastre adevăratele principii ale unei vieţi 
înalte. 

lisus Cristos nu ne propune respectarea sau păstrarea 
legalităţii exterioare, ci, dimpotrivă, evită asemenea 
precizări, căci nu caută să definească legile rânduielilor 
reale. Preocuparea lui centrală este de a identifica 
principiile morale formatoare, în lumina scopului său ideal, 
în afara oricărui compromis. loan Botezătorul a adus un flux 
de încredere în împărăţia lui Dumnezeu, pe care lisus 
Cristos l-a preluat şi a făcut din această încredere temelia 
învăţăturii sale morale. 

Invăţătura sa morală s-a plămădit într-o lume în care s-a 
trăit, s-a iubit şi urât, în care viitorul provoca nelinişti. 
Aceste griji sunt întotdeauna cu noi. Ele nu ne îngăduie 
exerciţiul răbdării, iertării, compasiunea faţă de cei loviți de 
soartă, dar ele se referă la ceea ce este absolut şi etern în 
natura umană. 

Omul adevărat nu se împacă niciodată cu o moralitate 
paliativ sau expedient. lisus Cristos nu s-a lăsat înlănţuit de 
curenţii opiniei comune sau de părerile mai marilor zilei din 
vremea lui. Gândirea sa a străpuns ideile tradiţiei 
apocaliptice. Invăţătura lui lisus Cristos în adevărata sa 
esenţă se opune apocalipticului. El cheamă la viaţă credinţa 
în Dumnezeu, a cărui providenţă s-a manifestat 
dintotdeauna. 

El este convins că binele va învinge, prin puterile sale 
proprii, în pofida tuturor vicisitudinilor şi adversităţilor din 
această lume. Scopul său a fost de a modela vieţile 
oamenilor în consonanţă cu voinţa dreaptă a lui Dumnezeu. 
Marile principii ale legii morale au apărut mai întâi în 
conştiinţe; ele au fost formulate ulterior în diferite timpuri şi 
locuri în termeni aproape identici. 

lisus Cristos s-a inspirat din Vechiul Testament şi din 
scrierile profeților, din maximele lor. Dar ele au primit o 
nouă semnificaţie. Moralitatea creştină s-a constituit 
pornind de la o nouă relaţie cu Dumnezeu. Natura esenţială 
a lui Dumnezeu, aşa cum l-a conceput lisus Cristos, este 
constituită din iubire, bunătate şi încredere. /isus Cristos 
scoate în evidenţă valoarea sufletului propriu. 

Pentru iudaism, națiunea era obiectul grijii lui Dumnezeu. 
Fiinţele umane puteau să pretindă protecţia divină numai în 
calitate de membri ai poporului ales. Această schimbare, 
trecere de la comunitate la individ implică noi atitudini față 
de problemele morale. Pentru prima oară, oamenii sunt 
trataţi ca persoane, punându-se capăt individualismului 
stoic. 

Calitatea morală a actului rezidă în gândirea sau intenţia 
care se află la baza sa. lisus Cristos depăşeşte «decalogul» 
prin conceperea dimensiunii interioare a moralității. Motivul 
actului determină natura sa bună sau rea, ceea ce necesită 
o cunoaştere-de-sine şi un autocontrol al vieţii interioare în 
prealabil, adică exercitarea şi punerea de acord a voinţei şi 
conştiinţei. 

lisus Cristos reduce numeroasele precepte ale codului 
iudaic la câteva mari exigente, finalmente la două: iubirea 
lui Dumnezeu şi iubirea de semeni. Totul depinde, în ultimă 
analiză, de dreapta orientare a voinţei, învăţătura morală a 
lui Cristos nu insistă asupra evitării a ceea ce este rău, ci 
asupra alegerii voluntare a ceea ce este drept şi bun. 

Sentința familiară a moralei antice: “Nu fa celorlalţi ceea 
ce nu vrei ca ei să-ţi facă ţie” se schimbă dintr-un ordin 
pozitiv într-o regulă de aur. De atunci, acțiunea morală e 
voluntară. Nici o prescriere nu o poate limita. Oamenii 
îndeplinesc voinţa lui Dumnezeu nu din cauza supunerii 
formale faţă de poruncă, ci din pricină că voinţa lor proprie 

consună cu cea divină. Un creştin iartă nu de şapte ori, ci 
de şapte ori şaptezeci de ori, deoarece bunătatea este 
legea naturii lui proprii. 

Pentru prima oară, moralitatea este purificată de elemente 
alogene şi accidentale. lisus Cristos face o distincţie clară 
între principiile morale formatoare şi procedurile obiceiurilor 
şi ritualurilor practicate de religia timpului, fapt care 
marchează un nou stadiu în evoluţia conştiinţei morale a 
speciei umane. Legea morală este înţeleasă în puritatea sa. 
Ceremonialul care a servit la protecţia ei şi care a 
obscurizat-o este dat la o parte. 

Prin ţinuta şi faptele sale, lisus Cristos dă o nouă 
consistenţă legii morale. El a fost izvorul şi sursa valabilă a 
moralității creştine în lume. Prin mijlocirea speranţei în 
împărăţia lui Dumnezeu, înnobilează într-un mod viu şi 
concret înţelegerea idealului moral. Cristos a renunţat la 
plăcerile şi binefacerile bunurilor terestre, fapt pe care l-a 
cerut şi apostolilor. El recunoaşte că sacrificiul de sine 
însuşi are o valoare pentru dezvoltarea superioară a naturii 
umane. 

Anumite renunţări nu au nimic în comun cu ascetismul. El 
nu a sugerat niciodată că lucrurile pământeşti ar fi rele în 
ele însele. Dimpotrivă, le-a recunoscut ca daruri de la 
Dumnezeu. Dacă unele lucruri trebuie sacrificate este 
pentru că ele stau în calea altor lucruri care sunt mai 
necesare. 

Învățătura morală a lui lisus Cristos este eminamente 
socială. Relaţiile dintre apostoli, ca şi lecţia de umilinţă pe 
care le-o dă lisus la «Cina cea de taină», exemplifică noua 
comunitate umană care, în împărăţia lui Dumnezeu, va fi 
normală şi universală. Apostolii sunt instruiți să răspundă la 
rău cu bine, să dea dovadă de blândeţe chiar şi faţă de 
nerecunoscători, să ocrotească şi să salveze pe cei slabi. 

lisus Cristos a vrut să evite imixtiunea complexului politic 
în lucrarea sa. Primele generaţii de creştini au crezut că 
prin rugăciune repetată se poate grăbi instituirea împărăției 
divine. Probabil că unul din scopurile principale ale lui lisus 
a fost acela de a iniţia o mişcare care să apropie împărăţia 
divină. Dar ideea că oamenii, prin ei înşişi, pot aduce mai 
devreme împărăţia divină şi pot socoti că acesta e motivul 
şi sfârşitul tuturor eforturilor lor, constituie doar o 
interpretare modernă care nu i se poate atribui în mod 
legitim lui lisus Cristos. 

Unul din aspectele principale ale moralității creştine este 
acela de a se menţine departe de concepţia grupului ca 
factor de guvernare a acţiunii umane. Oamenii au valoare 
fiind de partea lui Dumnezeu nu ca simple unităţi în 
societate. Acesta este un principiu constitutiv al moralei 
creştine şi el a avut în toate timpurile o putere aparte. 

Învățătura morală a lui lisus are ca ultim motiv social 
aserțiunea sa despre valoarea personală a ființei umane. Ea 
subliniază exigenţa ca fiecare om, în toate 
comportamentele sale, să recunoască valoarea semenului 
său. Conduita noastră faţă de alţii trebuie să fie 
întotdeauna determinată de sensul că suntem responsabili 
faţă de Dumnezeu şi sub ocrotirea sa. 

Nici un om nu are dreptul să-l folosească pe celălalt ca 
unealtă a scopurilor sale proprii. lisus Cristos a denunţat 
orice formă de opresiune. El a susţinut că e preferabil ca 
omul să piară complet decât să tragă foloase de la cel sărac 
(Matei, 18, 6). Nu suntem îndreptăţiţi să-i judecăm aspru pe 
ceilalţi, câtă vreme Dumnezeu este singurul judecător 
căruia toţi trebuie să-i dăm socoteală. 

Detaşarea de interesele strict personale pentru a lucra în 
serviciul umanităţii este o exigenţă intrinsecă a moralității 
creştine. Creştinii sunt îndemnați să suporte privaţiuni şi 

sacrificii în vederea recompenselor ce le aşteaptă în 
împărăţia lui Dumnezeu. Comparativ cu creştinii, fariseii 
calculează rezultatul oricărei lucrări bune. 

Dobândirea aprobării divine constituie, pentru moralitatea 
profesată de lisus Cristos, una din marile diferenţe faţă de 
morala antică şi chiar faţă de moralele bisericeşti. 
Moralitatea creştină consideră neliniştea ca izvorând din 
examinarea-de-sine şi din constituirea deliberată a 
caracterului. Acţiunea morală nu poate fi dreaptă prin 
revărsarea naturală a reînnoirii voinţei. Ea recunoaşte că 
viaţa proprie se disciplinează, se testează prin realizarea- 
de-sine în cuprinsul realităţilor de ordin comunitar. 

lisus Cristos reprezintă momentul culminant al unităţii 
exemplare dintre gândire, rostire şi fapte. Oamenii trebuie 
să fie convinşi că gândurile lor interioare sunt adevăruri. 
“Dacă lumina care este în tine este întuneric, cât de mare 
trebuie să fie întunericul acesta!” (Matei, 6, 23). Exerciţiul 
sincerităţii se întemeiază pe cunoaşterea faptului că 
Dumnezeu este pretutindeni; de El nimic nu poate fi 
ascuns; El este conştient de gândurile secrete ale oamenilor 
şi tocmai de aceea trebuie să acţionăm în consonanţă cu 
voinţa lui divină. 

Aroganţa cedează în faţa adevărului şi a datoriilor. 
Trecerea de la mândria şi mulţumirea-de-sine la fidelitatea 
proprie unui caracter puternic şi la umilinţă este mai mult 
decât o notă accidentală a învăţăturii morale a lui lisus. 
Adevărata atitudine morală trebuie să fie una constant 
umilă dar nu umilită. Încrederea în Dumnezeu este 
fundamentul-sens pentru moralitatea profesată de lisus 
Cristos. 

| s-a reproşat lui Cristos că nu a condamnat niciodată în 
termeni expliciţi războiul şi sclavia; că legile stabilite de El 
nu pot fi aplicate complexului modern de condiţii şi efortul 

de a le aplica este inutil. Criticismul de acest fel, oricum s- 
ar manifesta, constituie o neînțelegere a crezului moral 
profesat de lisus Cristos. El nu a pretins niciodată că ar oferi 
soluţii sigure la toate problemele proprii timpului său, cu 
atât mai puţin celor ridicate de timpurile moderne. 

lisus nici nu a încercat, ca alţi gânditori de factură etică, să 
facă un inventar al activităţilor variate ale omului şi să 
identifice direcţii de acţiune, în fiecare caz, valorificate într- 
o manieră corectă. E/ s-a preocupat doar de principiile 
formatoare ale vieții morale. El le-a impus pe acelea care 
determină întotdeauna acţiunea dreaptă. El a căutat peste 
tot să creeze în om dispoziţia morală pentru a ne deprinde 
să ne judecăm actele prin noi-înşine. 

El a recurs la puterea interioară de a schimba inima şi de a 
da libertate voinţei. Cine nu este capabil să se pătrundă de 
aceste valori morale profesate de lisus Cristos şi să se 
aprecieze la valoarea lui reală suferă şi suportă cauzele 
nefericirii şi eşecului. A te judeca sobru pe tine însuţi este 
începutul înțelepciunii. Viaţa morală este o severă 
disciplină-de-sine. La stoici, suficiența rezultă şi din 
conştiinţa superiorității lor datorită împăcării cu soarta. 
Condamnând  intemperanţa şi lipsa de măsură, 
pronunţându-se pentru stăpânire-de-sine şi autocontrol, 
stoicismul nu caută iertarea şi mântuirea. i 

lubirea este virtutea esențială a moralității creştine. In 
afara ei, nici o acțiune nu are o calitate morală deplină, nici 
măcar formele majore ale sacrificiului-de-sine. Ea este 
sursa răbdării şi a gingăşiei. lubirea atrage atenţia asupra 
valorilor înalte ale personalităţii şi exclude cea mai mică 
satisfacţie în prezenţa tarelor celorlalţi. În pofida 
impurităților fiinţei umane, iubirea păstrează încrederea şi 
speranţa în perfectibilitatea sa chiar dacă e supusă 
greşelilor şi rătăcirilor. 

lubirea trebuie să fie pătrunsă de sinceritate şi să ducă la 
dreptate şi adevăr. Întrucât «răul nu poate fi învins 
niciodată prin rău, ci printr-un bine mai mare», este 
necesar să se cultive toleranța faţă de obiceiurile celorlalte 
neamuri, depăşindu-se barierele dintre sexe, mentalități şi 
culturi. 

Prin trimisul său lisus Cristos, fiinţă deopotrivă divină şi 
umană, Dumnezeu încearcă să reconcilieze întreg pământul 
cu legea cerului. Întâlnirea dintre cele două ordini (naturală 
şi supranaturală) într-o aceeaşi persoană schimbă radical 
sensul raportării la lume în cazul moralei creştine faţă de 
morala antică. Creştinismul consideră pentru prima oară 
viitorul ca dimensiune crucială a experienţei terestre şi 
morale. 

Învățătura morală a lui lisus Cristos poartă şi hrăneşte în 
decursul secolelor împlinirea transcendenţei divine. Ea 
rezumă condiţia fiinţei în societate şi orizontul unificator în 
personalitatea sa a destinului terestru. În aceasta rezidă 
adevăratul punct de coerenţă al intervenţiei şi traiectoriei 
vieţii sale. Dumnezeul său este unul universal, accesibil 
oricăruia dintre oameni, fapt care ne-a făcut creştini. 


3. 3. Concluzii despre problematica umană în 
morala creştină. Morala creştină este o morală a 
retragerii, conversiunii, dar şi a mobilizării în vederea 
accederii la răscumpărare şi mântuire. Ea se configurează 
din perspectiva unei lumi-ultime şi din dovada alterităţii 
noastre. Dacă morala antică este funciarmente pozitivă, 
morala creştină devine esențialmente interogativă şi 
problematică. Ea trece de la adeziune la ordinea naturii şi 
de la regulile unei lumi reale la ceea ce trebuie să fie şi la 
mai binele ce poate fi conceput. 

Nucleul moralei creştine conține trei dispoziții 

fundamentale a căror combinare defineşte poziţia sa faţă 
de transcendenţă. O dispoziţie centrală, îmbinarea între 
divin şi uman (întruparea lui lisus Cristos), fapt care 
guvernează raportul faţă de lumea vizibilă în general şi 
altele două care sunt aplicaţii nemijlocite ale celei dintâi: 
una referitoare la condiţiile existenţei şi legitimării în 
această lume şi alta raportându-se la existenţă în vederea 
împărăției divine. 

Divinitatea separată de creaţia sa necesită un act de 
conversiune, o ruptură cu evidenţa sensibilă, cu lumea 
aparenţelor. Acceptarea şi refuzul lumii în care ne aflăm 
ţine de chemarea transcendentă care ne duce în afara lumii 
în interiorul căreia trebuie să trăim. In acest caracter 
contradictoriu rezidă esenţiala originalitate instituită de 
creştinism. 

Creştinul este dislocat între datoria de apartenenţă şi 
datoria de distanţare, între alianţa cu lumea şi abandonarea 
dificultăţilor ei. El nu are de dat socoteală în forul său intim 
decât lui Dumnezeu. Însă, dacă nu are ca ultim arbitru 
decât secretul conştiinţei sale, el nu se poate detaşa de 
inserţia constrângătoare în comunitatea semenilor săi. 
Datoria exterioară de subordonare şi dreptul la apelul 
interior sunt nevoite să se confrunte în fapte. 

Noutatea adusă în lume de morala creştină şi instituită de 
natura dublă a lui lisus Cristos, nu este decât un alt mod de 
a fi al fiinţei individuale şi al fiinţei de ansamblu a 
comunităţilor umane. A trăi conform regulilor lumii de jos şi 
a trăi în grija altei lumi presupune două sisteme de 
exigenţe, de organizare a lumii mânate de necesităţi 
diferite, care pot să coopereze sau să se opună. Destinul 
creştinului este marcat de neînţelegerea dintre aparatul 
salvării şi cel al dominaţiei în cuprinsul societăţii umane. 

Prin natura dublă a lui lisus Cristos (divin şi uman în 

acelaşi timp), s-a conştientizat infinita distanţă care separă 
realitatea umană de fundamentul divin şi s-a instalat în 
centrul inteligenţei umane problema limitelor. 

Reunirea între uman şi divin, pământesc şi ceresc 
reprezintă o alianţă şi un echilibru în mod infinit precare în 
cazul fiecărui credincios, o alianţă între repetiţie şi 
comemorare, ritual şi amintire, o tensiune inerentă modului 
de a fi în lume a creştinismului între principiul autorităţii şi 
cel al libertăţii, între datoria de subordonare faţă de puterile 
stabilite şi dreptul ireductibil la autonomie interioară. 

Morala creştină a contribuit la determinarea omului după 
propriile sale lumini, fie că este vorba de raportul cu 
transcendentul divin, fie că este vorba de raportul cu 
semenii săi. Ea a dat curs, o dată cu venirea lui lisus 
Cristos. La puterea interiorităţii. Ca atare, morala creştină 
circumscrie teritoriul moralității de la actul de credinţă la 
independenţa fiinţei raţionale, de la sustragerea faţă de 
lumea-de-aici la conversiunea faţă de lumea de dincolo, de 
la suportarea constrângerilor acestei lumi la autonomia 
intimă pe care o conferă adevărul raţiunii divine. 

Morala creştină a contribuit în mod decisiv la 
personalizarea sufletelor în câmpul credinţei şi a reorientat 
în parte energia fiinţelor umane înspre un angajament 
profan. Moralitatea nu este pentru creştin decât un început 
terestru, o tatonare a vieţii viitoare, plecându-se de la 
premisa că viaţa prezentă se subordonează celei eterne. 

Respectul valorilor morale începe de la Adam şi Eva, de la 
patriarhii care le descoperă exigenţele prin «luminile lor 
naturale». Decalogul constituie prologul moralei creştine. El 
dă o expresie exigenţelor funciare şi universale ale legii 
naturale. Întrucât, pe lângă elemente vechi (legea 
talionului) el cuprinde şi elemente noi (credinţa monoteistă 
şi combaterea idolatriei), decalogul constituie veriga de 

legătură între morala antică şi morala creştină. 

El poate fi considerat un furnizor legitim al normelor de 
conduită pentru creştinul autentic, nu numai pentru că 
exprimă exigenţele legii naturale, dar şi pentru că aceste 
exigenţe sunt reluate şi exprimate din nou de către lisus 
Cristos. Deşi marchează o perioadă de tranziţie în 
constituirea şi afirmarea moralității în aria culturii 
europene, decalogul, prin nucleul său de rezistenţă, nu a 
fost abrogat de noile precepte ale moralei creştine. 

Istoria salvării în cuprinsul moralei creştine cuprinde 
următoarele momente importante: creaţia, alianţa veche, 
alianţa nouă, cărora le corespunde în planul revelaţiei 
progresive legea naturală, decalogul şi preceptele noi ale 
lui lisus Cristos. Morala creştină pleacă de la noua alianţă, 
în întregime pusă în mişcare de unul şi acelaşi Dumnezeu, 
Creator şi Părinte, prin verbul întrupat în lisus care, din 
esenţa intimă a lui Dumnezeu, infuzează unul şi acelaşi 
Spirit în inimi, pentru a le face să adere la iubire şi 
compasiune faţă de voinţa dreaptă a lui Dumnezeu. 

Căci lisus Cristos, în fiinţa sa însăşi şi în viaţa sa terestră, 
este revelaţia iubirii lui Dumnezeu. lubirea şi compasiunea 
lui Cristos ne eliberează de jugul necesităţii, întrucât nu 
poate să fie iubire acolo unde nu este libertate. Dacă în 
Vechiul Testament legile lui Moise identificau elementele 
morale cu cele rituale, în Noul Testament moralitatea se 
confruntă cu exigente opuse, generate în acelaşi timp de 
acceptarea şi refuzul acestei lumi în cuprinsul căreia 
trebuie să trăim. 

În această ordine de idei, distingem o orientare care 
consideră credinţa singură ca fiind necesară şi suficientă 
pentru salvarea noastră, pe când o altă orientare admite 
ideea potrivit căreia credinţa fără virtute nu valorează 
nimic; în ceea ce priveşte fenomenul responsabilităţii, o 

orientare recunoaşte liberul-arbitru şi iniţiativa oamenilor în 
alegeri, pe când cealaltă neagă autonomia subiectului 
moral punând accentul pe predestinare. 

Aceeaşi poziţie contradictorie o întâlnim şi în ceea ce 
priveşte pedeapsa cu moartea, violenţa şi viaţa de familie. 
În privinţa vieţii de familie, o orientare consideră unirile 
fecunde şi fidele realizate prin intermediul căsătoriei ca 
fiind binecuvântate de Dumnezeu, pe când cea opusă 
apreciază căsătoria ca fiind inferioară  celibatului; 
credincioşii trebuie să-şi părăsească soţia şi copiii, părinţii, 
fapt care li se cere în primul rând apostolilor. 

O poziţie contradictorie similară persistă şi în legătură cu 
starea de bogăţie şi sărăcie. Bogăția este rea şi ne duce în 
infern, să nu căutăm bogăţiile şi să trăim în comun în 
limitele legii şi sărăciei precum florile şi păsările. Cealaltă 
orientare admite că bogaţii dau de lucru la cei săraci, 
autorizează comerţul, laudă prudenţa practică, merge până 
la a le promite creştinilor bogății însutite. 

In pofida acestor orientări divergente ale moralei creştine, 
nu înseamnă că lisus Cristos se contrazice. Morala sa 
practică este morala renunţării. Ea are ca axă valorică 
oroarea de inechităţi, faţă de câştiguri necinstite, faţă de 
inegalităţi şi violenţă. 

Pentru că observăm pe unii ducând un trai îmbelşugat, pe 
când altora le mor copiii de foame, suntem frapaţi de 
nădejdea unei umanităţi fraterne, ne surâde perspectiva 
unei societăţi eliberate de grijile mediocre sau murdare 
care fac să persiste căutarea opulenţei. Faptele nu impun 
această nădejde, ele doar ne-o sugerează. In aceasta 
constă mecanismul moralei creştine. 

Conţinutul ideatic contradictoriu al moralei creştine se 
explică prin însăşi istoria creştinismului. La început, adepţii 
creştinismului au fost oameni simpli, “umiliţi şi obidiţi” după 

sintagma lui Dostoievski, care aşteptau plini de încredere a 
doua venire a lui Cristos. Aceşti oameni, supuşi rânduielilor 
nedrepte, greutăților şi suferințelor, erau pregătiţi pentru 
orice sacrificii deoarece credeau în deznodământul viitor. 
Aceşti oameni de rând, simpli şi oneşti au fost unanimi în a 
face să prevaleze morala renunţării absolute, disprețul 
complet al bogăției, al familiei, al cetăţii, nădăjduind că 
lumea se apropie de sfârşit. 

Dar, încetul cu încetul, timpul a trecut şi Salvatorul nu a 
mai venit. Speranţa unui deznodământ rapid a devenit mai 
puţin intensă. îndoielile încep să clatine convingerile. Însă, 
o dată cu trecerea la creştinism şi a bogaţilor, a celor 
puternici, morala renunţării începe să piardă teren. 

Acest fapt semnificativ ne relevă că în moralitatea 
instituită de creştinism se confruntă două mari forţe ce 
antrenează conştiinţa grupurilor umane: o forţă a idealului 
sublim reprezentată de lisus Cristos, care se ridică 
deasupra erorilor şi ororilor lumii, şi o altă forţă 
materializată într-un ideal terestru care, pentru a ameliora 
viaţa de aici, îl încalcă pe celălalt şi coexistă ambele. 

Morala creştină consideră că, prin păcatul omului dintâi, 
ordinea morală s-a alterat şi că prin lisus Cristos aceasta nu 
s-a restabilit în întregime, ci ea urmează să se restabilească 
treptat şi definitiv în regatul ceresc viitor. Credinţa creştină 
anunţă salvarea ca o eliberare, având caracterul unei 
împliniri. O asemenea salvare nu are loc decât o dată cu 
învierea morţilor. 

Salvarea profesată de morala creştină este comuniunea 
de viaţă cu Dumnezeu, în acelaşi timp Părintele vieţii. Fiul 
întrupat şi  perenitatea Spiritului Sfânt. Ea cuprinde 
justificarea şi divinizarea. Ea este graţia oferită, împărtăşită 
şi comunicată pentru oameni şi pentru lume. Salvarea ca 
reconciliere cu Dumnezeu nu este valabilă fără 

reconcilierea cu ceilalţi oameni. Ea există în mod potenţial 
la întreaga umanitate, în diversitatea propunerilor şi 
noţiunilor sale. 

Comparativ cu morala antică, premisa de la care pleacă 
morala creştină este aceea că nu se poate întemeia o 
morală într-un mod pur raţional. Convingerea intimă de la 
care pleacă creştinul este următoarea: eu ştiu de ce mă ţin, 
la ce am dreptul să ţin, pentru că eu cred în Dumnezeu. 

Dumnezeul creştin nu este abstract şi impersonal, 
ambivalent şi echivoc, capricios şi imprevizibil după cum 
este conceput destinul în antichitate. El este realitatea 
primară şi ultimă care cuprinde şi pătrunde întregul proces 
al lumii. Aparține naturii lui Dumnezeu de a fi 
incomensurabilă, de a zdruncina toate conceptele noastre, 
de a fi personală şi impersonală, pentru că El este şi una şi 
alta în acelaşi timp. 

El acţionează ca infinitul în finit, ca absolutul în relativ, ca 
realitatea dinamică cea mai profundă în procesul de 
evoluţie a lumii, pe care o conduce înspre împlinirea ei. El 
este imanent lumii dar şi Cel care o transcende: El este 
fundamentul-sens care înglobează şi pătrunde întreaga 
procesiune a universului şi istoriei. 

Conform moralei creştine, Dumnezeu este unic şi 
atotputernic. El a creat şi supraveghează lumea. Rațiunea 
umană este limitată. Anumite adevăruri sunt «deasupra 
ei»: adevărurile mister pe care nu le putem cunoaşte decât 
pe calea revelaţiei. Morala creştină consideră că omul nu e 
singur în lume, supus sorții oarbe, ci că are un reazem în 
divinitate. 

După cum consideră lon Agârbiceanu: “Cunoaşterea, 
credinţa şi încrederea în Dumnezeu alungă din lume 
sentimentul nenorocirii, al existenţei tragice, schimbând 
răul fizic în mijloc de bine, de propăşire etică. Cunoaşterea 

şi credinţa în omul frate alungă din lume nedreptatea, 
izvorul nesecat al răului material şi moral” (|. Agârbiceanu, 
Fața de lumină a creştinismului, Tipografia Seminarului, 
Blaj, 1947, p. 75). 

În cazul moralei creştine, omul este înzestrat cu liber- 
arbitru. Această putere este de o importanţă capitală. Fără 
ea nu ar exista nici merit, nici nemerit; fără ea nu s-ar 
explica păcatul originar, nici apariţia răului în lume; fără ea 
omul nu ar putea fi pedepsit sau recompensat în funcţie de 
greşeli şi merite. 

O idee este profesată în prim plan de către morala 
creştină: fericirea trebuie să-l intereseze pe om, dar 
«fericirea nu este a acestei lumi». Pământul nu este decât 
un loc de exil. Regatul lui Dumnezeu nu este al acestei 
lumi, răspunde lisus Cristos lui Pilat din Pont, ci al unei vieţi 
viitoare. Atenţia faţă de această viaţă de dincolo trebuie să 
preocupe conduita şi acţiunea noastră. Fiindcă omul este 
plin de slăbiciuni, setea de dreptate şi desăvârşire nu va fi 
atinsă în lumea aceasta, ci în veşnicie. Acesta e unul din 
adevărurile înalte ale revelaţiei divine. Esential în morala 
creştină este nu de câte ori cazi înfrânt în drumul idealului, 
ci de câte ori te ridici. 

În pofida  împlinirilor pe care morala creştină le 
preconizează în lumea de dincolo, nu se poate nega faptul 
că valorile şi normele fundamentale ale vieţii din lumea în 
care trăim poartă marca creştinismului. O refacere a vieţii 
morale e cu neputinţă fără voinţa şi lucrarea omului însuşi. 
Până la reconcilierea dincolo de frontierele cunoscute este 
necesară o rezistenţă activă contra opresiunilor şi 
violenţelor inumane din lumea aceasta, după cum în mod 
temeinic consideră Albert Camus. 

Credinţa în Dumnezeu nu limitează libertatea oamenilor şi 
aceştia nu sunt simple instrumente ale providenţei divine. 

Omul se năruie călcând glasul conştiinţei, interpretând 
legea morală după instinctele lui şi nu după rațiune. Înainte 
de a ne identifica scopului final al existenţei noastre, 
dobândirea graţiei şi păcii divine sau salvarea sufletului, 
misiunea noastră pe pământ este de a ne desăvârşi ca 
persoane, naţiuni şi umanitate. 

Morala creştină consideră nu numai că mila este rădăcina 
virtuţilor, dar că fără sinceritate este imposibilă orice 
vindecare a răului moral de care suferim, orice refacere şi 
creştere spirituală. Sinceritatea te pune în gardă faţă de 
tine însuţi, îţi permite să-ţi cunoşti deopotrivă puterile şi 
slăbiciunile; ea lucrează cu realităţi şi nu cu împliniri. 

In ceea ce priveşte valorile morale profesate şi propuse de 
creştinism, întâlnim mai multe aprecieri. Unii pun accentul 
pe valorile intelectuale cuprinse în dogme şi crez. Alţii tind 
să suprasolicite valorile estetice, aşa cum se manifestă ele 
în semnificaţia ataşată diferitelor rituri şi ceremonii. 

Cu toate acestea, în considerarea creştinismului, fără a 
avea în vedere moralele bisericeşti (catolică, ortodoxă şi 
protestantă), predomină părerea în legătură cu 
suveranitatea acordată valorilor morale. În creştinism, toate 
celelalte imperative - corporale, intelectuale, sociale, 
estetice - se subordonează valorilor morale. Cele mai înalte 
valori ale creştinismului sunt valorile morale şi toate 
celelalte forme ale vieţii religioase capătă valoare numai 
dacă participă la realizarea obiectivului lor real, care este 
dreptatea. 

Valorile morale ale creştinismului ne îndeamnă să trăim în 
iubire şi dreptate faţă de Dumnezeu şi faţă de semeni. 
lubirea necesită comuniune cu obiectele sale şi 
recunoaşterea bucuriilor de care sufletul uman este capabil. 
Tentaţia spre subiectivism poate să întunece starea 
spiritului moral. Simţirea, care este atât de operativă în 

viaţa religioasă, tinde adesea să reducă efortul voliţional. 
Ea poate da naştere la căutarea unui refugiu într-o 
reculegere pioasă. Or, simţirea trebuie să ne dinamizeze, să 
ne îndemne la acţiune şi după aceea să ne reculegem. lisus 
Cristos s-a aflat într-o asemenea comunicare şi comuniune 
intimă cu Dumnezeu încât voinţa lui a devenit totuna cu 
aceea a Tatălui. 

Realitatea sufletului, a nemuririi, a lui Dumnezeu - acestea 
au fost intuiţii esenţiale ale inimii sale. El nu s-a pierdut în 
subiectivism pur sau în pasivitate, aşa cum ne propun 
misticismul şi pietismul. Dacă ritualul şi ceremonia sunt 
purtătoarele anumitor emoţii şi atitudini religioase ca 
teama, respectul, adoraţia şi iubirea, experienţele 
înnăscute ale inimii se manifestă mai întâi pe plan moral şi 
după aceea estetic. 

lisus Cristos consideră adevăratul miez al religiei ca fiind 
de natură morală. Intrebarea pe care el şi-o pune, şi 
indirect o adresează fiecăruia dintre noi, rămâne cea mai 
tulburătoare şi dramatică întrebare: “La ce îi serveşte 
omului să cucerească lumea întreagă dacă îşi pierde 
propriul suflet?” 

Pentru orice om onest şi minte iscoditoare această 
întrebare este mai profundă, cu reverberaţii multiple în 
conştiinţa noastră comparativ cu întrebarea pusă de 
Heidegger: “De ce mai degrabă există ceva decât nimic?”. 
După fiecare etapă parcursă de cunoaşterea şi experienţa 
umană de viaţă, trebuie să ne reîntoarcem şi să căutăm 
răspunsuri la aceste întrebări răscolitoare pe care şi le-a 
pus mintea umană până în prezent. 

lisus Cristos, cel mai mare pedagog al umanităţii, după 
cum l-a numit Clement din Alexandria, consideră că noi nu 
ne putem rostui viaţa faţă de ordinea eternă decât prin 
formarea unui caracter care să se exprime şi manifeste în 

relaţiile cu ceilalţi, cu propriul nostru suflet şi cu Dumnezeu, 
în inimile noastre se poate realiza regatul divin. 

În acord cu învăţătura marilor religii, îndeosebi cu aceea a 
creştinismului, considerăm că adevăratele valori morale 
sunt eterne. Valoarea personală supravieţuieşte morţii şi 
mormântului. Trecerea e scrisă pe fața tuturor lucrurilor. 
Credinţa este puterea de a suporta pentru cei care lucrează 
în vederea apropierii şi împlinirii împărăției divine, când răul 
triumfă peste drept, când cauza dreptăţii şi realizării binelui 
se mişcă lent, când virtutea morală pare să fie prea puţin 
de folos. 

Prin urmare, admiterea supremaţiei valorilor morale, 
împreună cu încrederea în Dumnezeu, care recompensează 
virtutea şi pedepseşte răul, care lucrează în lume pentru 
îndeplinirea scopurilor juste, care cooperează cu aceia care 
se străduiesc să le dea viaţă acestor scopuri, acestea sunt 
contribuţiile cele mai notabile pe care creştinismul le-a 
adus şi le-a pus la lucru în serviciul umanităţii. 

Considerăm că acest demers de sintetizare a problematicii 
umane inclusă în morala creştină, după ce am evidenţiat 
specificitatea şi însemnele ei de ordin calitativ, ar rămâne 
incomplet dacă nu ne propunem să revelăm şi scăderile 
sale, pentru ca privirea noastră sinoptică să nu fie numai 
una concludentă, ci şi una reală. 

In primul rând, considerăm că apelul la transcendent şi 
motivarea acţiunilor umane, pornind de la teama faţă de 
Dumnezeu, constituie o camuflare a puterilor şi slăbiciunilor 
umane. Totul se întemeiază, în ultimă analiză, pe afirmaţia 
că viaţa nu este altceva decât o «dovadă» a fidelității şi 
veneraţiei faţă de divinitate. 

In al doilea rând, morala creştină nu specifică faptul că 
fiecare individ are latitudinea de a se supune în mod liber 
sau nu divinității, pretinzându-se O supunere 

necondiționată. Dreptul la libertatea de conştiinţă şi la 
autonomie în cazul fiinţei umane nu trebuie să fie vătămat 
într-un fel sau altul. Or, morala creştină, prin pretenţia 
supunerii necondiționate, ştirbeşte acest drept. 

In al treilea rând, putem observa că, o dată cu morala 
creştină, răul îmbracă o multitudine de forme necunoscute 
înţelepciunii antice. Tipologia răului fizic ar fi incompletă, 
ţinând seama că morala creştină ne recomandă să trăim 
asemenea florilor şi păsărilor, dacă nu am avea în vedere 
că animalele erbivore trăiesc pe seama plantelor, că la 
rândul lor ele sunt o pradă pentru cele carnivore. Şi atunci, 
ne punem întrebarea: Cum se potrivesc asemenea fapte cu 
prezenţa şi acţiunea providenţei pe care o recunoaşte 
morala creştină? 

Realitatea divină nu trebuie desconsiderată, ci admisă ca 
nefiind angajată pe o linie finalistă. Mai mult decât atât, 
teologia nu poate dovedi valoarea incontestabilă a 
supoziţiilor sale. Se impune să găsim moralei o 
fundamentare satisfăcătoare, plasată pe o poziţie nouă. 
Considerăm că morala poate fi independentă de o religie 
sau alta, dar nu de filosofie şi mersul cunoaşterii ştiinţifice. 

În viziunea lui Immanuel Kant, morala creştină are meritul 
de a fi renunţat la hedonism dar, în măsura în care ea nu 
renunţă la  eudemonism (căutarea fericirii), este 
incompatibilă cu o morală înaltă şi curată. Ea este una 
interesată, uşor egoistă, pentru că îndeamnă pe credincioşii 
ei să facă binele nu din datoria de a-l face, ci pentru 
răsplată şi fericire. 

Nu se poate nega faptul că neelaborarea unui drept 
universal a dus la identificarea ordinii morale cu ordinea 
cosmică, la acoperirea injustului cu masca justului, 
consecinţe care au viciat circumscrierea şi înţelegerea 
teritoriului moralității. Acestui impas nu-i scapă nici morala 

creştină, deşi ne impune finalmente credinţa într-o justiţie 
absolută. 

Dacă morala antică era o «meditaţie asupra vieţii», în care 
religia nu joacă decât un rol secundar, morala creştină este 
în mod preponderent o «meditaţie asupra morţii», fiinţa 
umană fiind marcată în mod fatal de stigmatele răului. 
Naturalismului propriu moralei antice îi succedă pesimismul 
religios care întreţine sentimentul unei incurabile neputinţe 
a fiinţei umane în faţa vieţii. 

Tot din perspectivă comparativistă putem semnala încă 
două deosebiri esenţiale între cele două morale: dacă 
morala antică ne propune figura aproape supraumană a 
înţeleptului, morala creştină ne propune figura complet 
detaşată de lume a sfântului. In sfârşit, dacă morala antică 
conştientizează necesitatea integrării în cuprinsul lumii în 
care suntem şi trăim, punând accentul pe temperanţă şi 
justiţie, morala creştină subliniază necesitatea de a 
surmonta dispoziţiile şi puterile naturale, ieşind din lumea 
în care ne aflăm şi trebuie să trăim, aspirând spre 
contemplarea nemijlocită a esenței divine datorită 
sufletului. 


Capitolul IV 
CULTURA MORALĂ MODERNĂ 


4. 1. Problematica umană în morala modernă. 
Constituirea-de-sine cu altul într-un cadru preexistent, dar 
care poate fi eventual ameliorat sau chiar transformat, 
devine miezul esenţial al fenomenelor şi proceselor social- 
umane. Modul de a fi în lume este determinat acum de 
modul de a fi în societatea umană. Pe acest teren al 
societății umane are loc auto-punerea şi auto-centrarea 

subiectului raţional împreună cu ceilalţi. Creştinul devine 
cetăţean. 

Temeiul ontic al moralei creştine este răsturnat (modul de 
a fi în această lume pentru altă lume), cu legitimitatea de a 
fi în această lume. Principiul de ordine se reîntoarce în 
interiorul lumii sociale. Conceptul filosofic care reflectă 
îndeaproape această reorientare în ceea ce priveşte 
destrămarea bazelor religioase ale moralității şi căutarea 
altora noi este conceptul de secularizare. Urmând această 
linie de analiză, trecerea de la teism la deism reprezintă un 
jalon important în procesul de emancipare religioasă şi 
îmbogăţire laică a teritoriului moralității. 

În secolul al XVII-lea, ateiştii erau socotiți libertini. Ca 
urmare a Reformei, viaţa religioasă a fost zdruncinată. In 
interiorul ei s-au operat deplasări, s-au căutat noi echilibre 
şi s-au format biserici rivale. Ceea ce frapează este 
constituirea grupărilor diferite. În interiorul universului 
religios unele au rămas pe linia ortodoxiei, altele s-au 
stabilit la marginea religiei, pronunţându-se pentru 
autonomia gândirii. 

Dacă ereticul nega apartenenţa la biserica catolică, 
libertinul trăia pe cont propriu, «în afara» bisericii. Viaţa 
morală a acestui secol rezidă mai mult într-un echilibru 
temporar între credinţă şi cunoaşterea raţională decât într- 
o conciliere ca fuziune profundă. In fenomenul credinţei 
prevalează dispozițiile emoţionale. Or, clasicismul şi 
umanismul de factură clasică prezintă omul aşa cum el vrea 
să fie decât aşa cum este. 

Catolicismul nu neagă valoarea intelectuală a credinţei. 
Ortodoxismul recunoaşte congruenţa dintre credinţă şi 
rațiune. Protestantismul a pus accentul pe credinţa pură, 
pentru ca, începând cu ingeniosul Kant, protestantismul să 
opună ştiinţa şi credinţa, aceasta din urmă având izvorul în 

«raţiunea practică» şi în voinţa liberă. În secolul al XVIII-lea, 
toleranța se întemeiază «pe dreptul la conştiinţa rătăcită». 
Acest secol revendică dreptul pentru fiecare fiinţă umană 
de a se sustrage tutelei religioase şi de a adopta curajul 
gândirii personale. 

Umanismului clasic - deficient prin schematizare - i se 
substituie umanismul «luminilor», care ne propune 
caracterul unui om deopotrivă virtuos şi sensibil. D'Holbach 
nu vedea în religie decât o țesătură de absurdităţi şi o sursă 
a răului moral şi politic. În acest secol, oamenii puteau să-l 
nege pe Dumnezeu fără a fi desconsideraţi şi a fi socotiți 
moralmente nesănătoşi. Ateismul era pentru Voltaire faptul 
unei reflecţii insuficiente, o eroare intelectuală. Voltaire 
apără religia nu pentru «adevărul» său, ci pentru utilitatea 
sa. 

În secolul «luminilor», termenul de utilitate se leagă şi 
cooperează cu cel de moralitate. Ca atare, valoarea vieţii, 
respectul oricărei fiinţe umane, sentimentul datoriei faţă de 
semeni, interesul general care trebuie să domine egoismele 
individuale sunt idei şi virtuţi ce caracterizează fizionomia 
morală a acestui secol. Acest secol se remarcă şi prin 
construcţia de mituri: natură-fericire, progres-civilizaţie, 
omul bun de la natură etc. Ele au înlocuit în nevoile umane 
prezenţa divinului. 

Eludând bazele religioase ale moralității se caută şi se 
presupun altele, dar ele se dovedesc prea puţin 
consistente. Moraliştii «luminilor» s-au străduit să găsească 
un echilibru între experienţa de viaţă şi reflecţia morală, 
între independenţă şi autoritate. Individualismul romantic 
se dizolvă în ideea de umanitate. Opoziția dintre clasicism 
şi romantism traversează timpurile moderne. 

În secolul al XIX-lea, spiritul clasic şi romantic începe să fie 
înlocuit treptat cu cel realist şi pozitivist. Problemele 

cetăţeanului (economice, de organizare şi conducere) trec 
în prim planul vieţii sociale. Morala modernă pune în 
evidenţă contradicţia structurală a funcţionării vieţii morale 
în societate: reguli lipsite de viață şi viață lipsită de reguli. 
Ea confirmă necesitatea de a surmonta particularismele 
diferitelor morale (biologică, sociologică, psihologică etc.) şi 
de a descoperi fundamentele esenţiale ale unei morale 
general-umane, eliberându-ne de provizorat, de 
fragmentarism, de interpretări ideologice deformate. 

In acest secol, ateismul cucereşte masele, cel mai adesea 
păturile defavorizate ale societăţii. Potrivit acestei orientări, 
Dumnezeu este o iluzie, altfel-zis un produs al imaginaţiei, 
fără consistenţă proprie. El este o proiecţie imaginară, sub 
forma unei construcţii independente şi personificate, o 
proiecţie ce nu ne spune nimic despre Dumnezeu însuşi, ci 
despre dorinţele, temerile, aspiraţiile şi speranţele omului. 
Omul îşi reprezintă în Dumnezeu tot ceea ce el nu este, dar 
doreşte să fie. 

Religia joacă mereu un rol compensatoriu. Într-un univers 
social fără logică, fără justiţie şi bucurii, fără remedii contra 
neliniştilor, fragilităţii fiinţării umane, angoasei şi finitudinii, 
Dumnezeu devine un consolator. Dumnezeu vine mereu la 
capătul finitudinii, al angoasei, al prăbuşirii umane ca un 
complement al unei lipse. El este un Dumnezeu remediu al 
limitelor umane. 

Ateismul care s-a afirmat în secolul al XIX-lea nu consideră 
religia nici eroare, nici minciună, nici ca ascunzându-se în 
spatele ei o voinţă perversă care vrea să înşele pe alţii, ci 
ca o iluzie, un produs zămislit de o fiinţă confruntată cu 
nevoi şi impasuri, care găseşte în religie un refugiu, o 
consolare, un răspuns la nelinişti, fapt care constituie 
totodată o frână pentru voinţa sa. El este un efort de 
reapropiere prin om a tot ce este uman şi care a fost 

atribuit lui Dumnezeu. 

Paul Ricoeur vorbeşte de un ateism pozitiv, al cărui proiect 
este «a revela omul lui-însuşi, ca putere de afirmare şi 
creaţie de sens» (P. Ricoeur, L'ath6isme de la psychanalyse 
freudienne, în Concilium, nr. 16, p. 74). Realitatea 
anterioară ateismului era unitatea dintre lume, biserică şi 
lisus Cristos. A fost un timp când cele trei cercuri 
coincideau. Treptat ele s-au îndepărtat precum continentele 
în derivă. Ele au ajuns să se întretaie fără să se mai 
suprapună. 

Omul care rămâne pe continentul «lume» şi care le ignoră 
pe celelalte două este un om «secularizat». Această linie de 
analiză a fost urmată până în pragul secolului XX, pornind 
de la Hegel, de către Ludwig Feuerbach, Karl Marx şi 
Friedrich Nietzsche. Hegel a încercat să salveze religia 
căutând să o concilieze cu raţiunea şi epoca modernă. El a 
spiritualizat-o fără să o nege, a eliberat-o numai de forma 
sa mitică. 

După Feuerbach, teologia trebuie transformată în 
antropologie. Nu există Dumnezeu, există numai omul, şi 
umanitatea sa rezidă în refuzul iluziilor religioase şi în 
preocuparea exclusivă de sarcinile sale umane. Religia este 
expresia sentimentului şi a imaginaţiei. Ea nu este nimic 
altceva decât forma mitică în care omul îmbracă anumite 
realităţi umane. Eludarea lui Dumnezeu din universul 
imaginar al omului este condiţia necesară pentru a-l face 
responsabil de viaţa sa. În această ordine de idei, după 
Feuerbach, reprezentările religioase sunt proiecţii ale 
dorințelor şi nevoilor umane într-un dincolo imaginar. 
Teologia transpune în registrul imaginar realitatea umană. 
Dumnezeu este redus succesiv de Feuerbach la esenţa 
omului, la esenţa naturii şi la esenţa dorinţei. Reuşita 
creştinismului se explică prin faptul că a închis toată 

bogăţia speciei într-o singură persoană - Dumnezeu. Religia 
apare ca «prima conştiinţă de sine a omului», dar o 
conştiinţă «indirectă».  Umanizându-L pe Dumnezeu, 
creştinismul a făcut un pas decisiv. Pentru Feuerbach, 
mistificarea, la fel ca şi demistificarea, rămân misterioase. 
Istoria, consideră el, constituie o revelare progresivă a 
esenței omului. 

Omul este un individ limitat, care trăieşte, se bucură, 
suferă, iubeşte şi se îndreaptă spre moarte. Prin întreaga sa 
fiinţă, el este în legătură cu alţii şi cu natura, el depinde de 
lumea înconjurătoare. Sentimentul de dependenţă este cel 
mai primitiv în om. Astfel, în cuplurile individ/specie, 
finit/infinit, lipseşte un al treilea termen - dependenţa. In 
acest context, după Feuerbach, omul este fiinţa cea mai 
sensibilă şi cea mai susceptibilă din lume. 

Sâmburele creştinismului nu este Dumnezeu în natură, ci 
Dumnezeu în om. Substituirea esenței umane sau a esenței 
naturii cu Dumnezeu - fiinţă imaginară, după Feuerbach, 
rămâne obscură. Imaginaţia operează această transpunere. 
Dorinţa de fericire este ceea ce e mai profund în om. 
Religiile îşi datorează reuşita făgăduinţei fericirii pe care o 
conţin. Credinţa creştină, consideră Feuerbach, reprezintă 
dorinţa transformată în speranţa într-o viaţă fericită în 
lumea de dincolo. 

Dorinţa este expresia unei lipse, a unei absenţe, a unei 
limite, a unei deficienţe. Ea este mişcarea spre ceea ce 
poate să o împlinească, adică ea este, în acest sens, 
chemare, aspirație şi libertate. Ea este esențialmente 
inventivă. Nedefinitul dorințelor este, după Feuerbach, un 
infinit virtual. El se realizează în mod progresiv prin 
parcurgerea spaţio-temporală de către fiecare generaţie în 
parte. Or, acesta este «infinitul rău» denunţat de Hegel. 
Dumnezeu este infinitul în act. Adevărata problemă este 

aceea prezentată de Toma D'Aquino care se întreabă, 
referitor la fiinţa umană caracterizată prin finitudine, în ce 
constă fundamentul acesteia. De unde îşi ia fiinţa de care 
este incapabilă să ţină seama prin ea-însăşi? Intrebarea 
rămâne fără răspuns din partea lui Feuerbach. 

El a vrut să reorienteze gândirea şi acţiunea omului, să 
înlocuiască iubirea lui Dumnezeu prin iubirea oamenilor. 
Feuerbach voia un om nou, care să nu se considere, într-o 
manieră creştină, un simplu trecător pe pământ, ci care să 
fie pe deplin inserat în lume şi timp. De aceea, omul trebuie 
să-l părăsească pe Dumnezeu pentru om, credinţa pentru 
cunoaştere, rugăciunea pentru muncă, creştinismul pentru 
cultura profană. Salvarea putea fi obţinută cu un asemenea 
preţ. 

Această gândire a marcat profund mentalitatea modernă. 
Ea a impus o nouă viziune a omului, un nou umanism. In 
acest sens, pozitivismul lui Feuerbach e comparabil cu cel 
al lui Auguste Comte. El umanizează religia şi îi schimbă 
conţinutul, o eliberează de tot ce nu e uman în ea. 
Finalmente nu rămâne decât omul şi lumea sa, ca singurele 
valori esenţiale. Tocmai de aceea, momentul Feuerbach e 
socotit ca punctul de plecare al secularizării. 

Secularizarea implică eludarea religiei şi elaborarea 
proiectului de a gândi şi trăi viaţa omului în afara oricărei 
referinţe de ordin religios. Feuerbach afirmă în mod radical 
autonomia umană. Ateismul antiteist a condus inevitabil la 
antropoteism, la divinizarea omului, a umanităţii, a 
partidelor politice care se erijau în reprezentante ale 
umanităţii divine, însă, doar câteva sute de ani de 
antropoteism au arătat că aceşti zei-oameni pot să devină 
lupi pentru oameni. 

Secularizarea este un fapt pe care creştinul trebuie să-l 
accepte. In acest sens, teologul protestant Karl Barth 

consideră că Feuerbach nu a reuşit să înţeleagă esenţa 
creştinismului, deoarece Dumnezeul creştin nu este o 
proiecţie umană, ci revelaţia lui Dumnezeu prin Dumnezeul 
însuşi. Unii teologi tratează în mod diferit ruptura dintre 
experienţa umană şi credinţa creştină. El caută să le 
concilieze. Alţii consideră că în creştinism acesta nu este 
«eul» izolat care se deschide spre Dumnezeu, ci numai 
întâlnirea  semenului poate să devină întâlnirea cu 
Dumnezeu. De aici pleacă Martin Buber care elaborează 
întreaga sa construcţie metafizică pornind de la relaţia 
dintre «eu-tu». De asemenea, Emmanuel Levinas care 
reabilitează categoria «altul» şi personalismul care se ridică 
împotriva individualismului. 

Dar, urmaşul cel mai recunoscut al lui Feuerbach a fost în 
epocă Karl Marx. Unii exegeţi ai lui Marx au considerat că 
acesta s-a opus funciarmente creştinismului, această 
opoziţie fiind determinată nu numai de conjunctura istorică, 
ci de însăşi esenţa gândirii sale. Preocuparea centrală a lui 
K. Marx a fost individul concret pe care a încercat să-l 
elibereze de întreaga gamă a alienărilor (religioase, 
economice, politice etc.). 

După Karl Marx, pentru emanciparea reală a fiinţei umane, 
critica religioasă nu e suficientă. El îşi dă seama că nu aici e 
rădăcina profundă a răului. Aceasta e de ordin economic. El 
descoperă omul ca forţă de muncă negat în aspiraţiile sale. 
Marx preconizează un socialism în care individul nu se 
subordonează colectivităţii, ci el evoluează în mod liber într- 
un spaţiu social, realizându-se în mod autonom. 

Ceea ce îl interesează pe Karl Marx nu este individul 
abstract, conştiinţa, «sufletul frumos» de care vorbeau 
religiile şi filosofiile, ci omul care munceşte, luptă, iubeşte, 
trăieşte şi moare. Teza lui Marx e următoarea: pentru ca 
omul să fie el-însuşi, nu sunt suficiente separarea statului 

de biserică şi abolirea privilegiilor legate de religie, ci 
trebuie denunţat statul însuşi ca sferă profană de alienare. 
Omul trebuie emancipat nu numai de religie, ci, de 
asemenea, de stat, care este în serviciul dominării unei 
clase de către alta. Numai aşa devine posibilă o viaţă reală, 
nu o viaţă egoistă repliată asupra ei-însăşi, ci o viaţă socială 
adevărată, în care fiecare om să fie reconciliat cu el-însuşi 
şi cu ceilalţi. 

Creştinismul întreţine şi profesează o morală de sclav, 
degradantă pentru natura umană şi demobilizând oamenii. 
Karl Marx a criticat religia-opium, refugiu şi consolare în 
nenorocire. El nu a înţeles că religia poate fi forţă de 
protest, ferment al vieţii şi motor al acţiunii. Acţiunea 
creştină poate fi un alt lucru decât un spiritualism eterat. 
Creştinul ştie că sensul istoriei nu se poate totaliza în 
istorie, că există un dincolo faţă de frontierele istoriei. Or, 
scopul lui Karl Marx a fost ca omul să devină stăpânul 
naturii şi relaţiile umane să ajungă transparente. 
Reconcilierea omului cu sine-însuşi trece prin acest dublu 
obiectiv. 

Individul nu poate să spere la împlinirea sa decât în 
această lume. O asemenea orientare pune cruce sensului 
ultim al existenţei. Omul e artizanul propriului său viitor. El 
are nevoie de întreaga sa energie pentru a-l construi. Dar 
închizând orice orizont spiritual fiinţei umane, Karl Marx a 
instituit un nou tip de alienare. 

Procesul de analiză a instituirii secularizării precum şi 
dezvăluirea rădăcinilor ateismului nu-l poate ocoli pe 
Friedrich Nietzsche a cărui operă filosofică marchează un 
moment important, un moment de răscruce în încheierea 
perioadei moderne şi deschiderea problematicii secolului 
XX. Paul Ricoeur îl socoteşte pe Nietzsche printre filosofii 
care au zdruncinat cel mai profund temeliile credinţei 

religioase. 

În viziunea lui Nietzsche, ceea ce defineşte fondul 
sufletului creştin este resentimentul, «idealul ascetic», 
refuzul vieţii şi proiecția sensului existenţei într-o viaţă de 
dincolo mai bună decât cea trăită pe pământ. Creștinismul 
a deplasat centrul gravităţii omului în Dumnezeu, 
introducând o sciziune în om, divizat într-o lume care îi este 
interzisă şi un transcendent care este o iluzie. Refuzul vieţii 
ce caracterizează creştinismul nu trebuie imputat lui lisus 
Cristos, ci lui Pavel, omul resentimentului, predicatorul 
«tristei cunoaşteri». 

Nietzsche ajunge să învinuiască biserica de trădare faţă de 
mesajul lui lisus Cristos. Foarte adesea a fost prezentat ca 
nihilist. Or, nihilismul reprezintă doar o etapă a gândirii 
sale. După Nietzsche, cele trei metamorfoze ale spiritului 
sunt: spiritul care devine cămilă, care la rândul său devine 
leu, pentru ca la urmă să ajungă copil. Aceste etape 
reprezintă evoluția gândirii lui Nietzsche şi aceea a 
umanităţii. 

Prima etapă, aceea a spiritului cămilă, se caracterizează 
prin acceptarea a tot ceea ce există şi i se propune într-o 
manieră necritică. El se încarcă cu poverile cele mai grele, 
acelea ale religiei, moralei sau a substitutelor lor moderne. 
Caracteristica sa principală este spiritul de docilitate dare 
suportă şi venerează. El îşi asumă un destin gata făcut. El 
nu creează! Ci suferă. Este un spirit afirmativ întrucât se 
supune la valorile existente fără să le conteste. 

Se impune în mod legitim întrebarea următoare: Cum se 
iese din această atitudine de docilitate? leşirea este posibilă 
dacă valorile îşi pierd caracterul absolut. Nietzsche 
consideră că, prin confruntare între ele, acestea se 
relativizează, iar dacă absolutul nu există nici în cer nici pe 
pământ, spiritul e liber. Astfel, el refuză spiritul de supunere 

docilă şi se metamorfozează în spiritul-leu, care îi opune 
imperativului categoric kantian «tu trebuie» inițiativa 
dinamizatoare a lui «eu vreau». 

Spiritul-leu cucereşte, în consecinţă, libertatea şi devine 
apt să se afirme el-însuşi. In acest sens, Nietzsche 
consideră că este necesar ca spiritul să treacă prin revoltă 
în calea sa spre dobândirea autonomiei. Spiritul-leu refuză 
să fie ghidat, el preferă să fie stăpânul său propriu şi să 
dispună de spaţiul său liber. Dar spiritul-leu nu este capabil 
de creaţie, metamorfoza sa rămâne incompletă. După 
părerea lui Nietzsche, fiinţele care neagă, refuză, fără a fi în 
măsură să creeze, sunt fiinţe ale resentimentului pe care 
filosoful nu le aprobă. 

El se situează dincolo de nihilism. Nu are nici o simpatie 
pentru anarhişti, care vor să răstoarne totul şi nu ajung să 
construiască  ei-înşişi nimic. Pentru a deveni creator, 
spiritul-leu trebuie să suporte o a treia metamorfoză, adică 
să devină spiritul-copil. Copilul este disponibil pentru o nouă 
lume, el se smulge din plasa vechilor valori şi se decide să 
trăiască după propriile sale disponibilităţi creatoare. 
Spiritul-copil nu mai este legat de o lume preexistentă, el 
nu mai este un captiv al somnului dogmatic. Imperativul 
«Depăşeşte-te tu însuţi» devine stilul său de acţiune. 

Conform concepţiei lui Nietzsche. Deriva creştinismului 
semnifică, de asemenea, deriva civilizaţiei occidentale şi 
implică sarcina de a inventa un om postcreştin. Această 
necesitate nu au înţeles-o nici ateii, nici credincioşii. În 
acest context ideatic, Nietzsche susţine ideea «morţii lui 
Dumnezeu» ca un eveniment în mers, nepriceput de toţi. 
Credinţa în Dumnezeul creştin a căzut în discreditare. 
Nietzsche nu exprimă opinia sa personală ci, după cum 
constată Martin Heidegger, el interpretează prin această 
sintagmă “destinul a douăzeci de secole de istorie 

europeană” (M. Heidegger, Chemins qui ne menent nulle 
part, Gallimard, Paris, 1962, p. 1/77). 

«Moartea lui Dumnezeu» provoacă în Europa o perioadă 
de umbră, de neant, de nihilism. Pierzând referinţele sale 
creştine, omul Occidentului nu mai ştie cum să se 
orienteze. Cu dispariţia lumii suprasensibile, majoritatea 
oamenilor sunt condamnaţi la rătăcire. Acesta este şocul 
care a zdruncinat temeliile credinţei religioase. Sunt puţini 
cei care-l suportă şi care sunt gata să instituie un nou stil 
de viaţă. 

Astfel, Nietzsche afirmă în mod pertinent faptul potrivit 
căruia “creştinismul este necesar încă pentru marea 
majoritate” (Fr. Nietzsche, Le gai savoir, Gallimard, Paris, 
1967, p. 347). «Moartea lui Dumnezeu» apare, după 
părerea lui Nietzsche, ca o condiţie a libertăţii omului. Cât 
timp omul trăieşte sub privirea lui Dumnezeu îi este 
imposibil să fie liber şi să se bucure de viaţă. Nu e 
suficientă simpla ruptură cu trecutul. Omul trebuie să se 
elibereze de sub tutela lui Dumnezeu şi să-şi creeze 
propriile sale valori. 

Omul nietzscheian este omul riscului. El refuză orice 
finalitate exterioară. El descoperă din proprie iniţiativă 
scopurile vieţii sale. Acestea sunt supraomul şi voinţa de 
putere. Supraomul nu se rezumă la idolatrie sau exaltare de 
sine. El este omul de vocaţie, pătruns de chemarea şi 
menirea sa, o personalitate accentuată ce caută cea mai 
înaltă plenitudine şi împlinire de sine cu ceilalţi. 

Voința de putere nu e nici dominație asupra celorlalţi - fie 
în ordinea biologică, fie în cea politică nici afirmare proprie 
exclusivă în detrimentul celuilalt, ea este “profunzimea 
existenţială inerentă actului de a se depăşi pe sine-însuşi” 
(J. Granier, Le probleme de la vérité dans la philosophie de 
Nietzsche, Seuil, Paris, 1966, p. 410). Ea nu este explozie 

de instincte, ci stăpânire-de-sine. 

Voința de putere este una de ordin estetic; ea nu decide în 
funcţie de moralitate, ci în funcţie de frumuseţea actului. 
Semnificaţia sa ni se dezvăluie prin presupoziţia lui 
Nietzsche despre veşnica reîntoarcere a lucrurilor, a 
devenirii realului. În acest context, voinţa nu este prizoniera 
actelor sale, ci ea conţine nenumărate rezerve şi posibilităţi 
pentru viitor. Eterna reîntoarcere invită la depăşirea 
«umanului-prea uman», vizat fiind supraomul. El se produce 
în timpul autodepăşirii. Dar dat fiind că realitatea este 
lipsită de sens, el este expus riscurilor, rătăcirii şi chiar 
vidului. Cu toate acestea, omul nietzscheian nu este 
pesimist: el este artist şi joacă jocul feeric al lumii. 

Prin concepţia filosofică nietzscheiană luăm act, în prag de 
secol XX, de inconsistenţa bazelor religioase ale moralității, 
de insuficienţa orientărilor reducţioniste în descifrarea şi 
fundamentarea acesteia, fie că avem în vedere 
bioscientismul, fie datele psihologice, fie cele de ordin 
sociologic. Binomul individ/societate a devenit în epoca 
modernă la fel de organic ca şi funcţionarea solidară dintre 
irațional şi raţional în cazul fiinţei umane. 

Diviziunea societății moderne în societate civilă/stat- 
naţiune, ca şi deschiderea spre viitor, aduc în mod necesar 
disocierea între local şi global, individual şi colectiv, social 
şi politic. Mişcarea socială devine, într-un sens profund, o 
mişcare a persoanelor-cetăţeni. Democraţia legiferează 
impersonalitatea puterii, adică nici unul dintre actorii sociali 
nu poate fi în mod personal stăpân şi posesor al rezultatelor 
vieţii economice, sociale şi culturale. 

Democraţia modernă funcționează prin acumularea 
cunoştinţelor şi promulgarea unor norme universale prin 
recunoaşterea separării puterilor şi a autonomiilor relative. 
Între stricta negare-de-sine şi posesiunea integrală-de-sine 

există loc pentru inter-sinele speciei umane. Ca atare, în 
acest context, în cazul moralei înțeleasă ca 
responsabilitate, se poate dezlega nodul însuşi al 
subiectivităţii proprii şi a inter-sinelui speciei umane, după 
cum în mod pertinent consideră Emmanuel Levinas. 

Morala modernă se constituie ca rezultat al parcurgerii 
unui registru vast şi complex al moralității. Drepturile şi 
interesele nu se armonizează de la sine în cuprinsul 
societăţii dacă se desconsideră anumite restricţiuni ale 
libertăţii de acţiune. Nu se poate întemeia ordinea morală 
pe indivizi şi pe simplele raporturi dintre ei. Individul livrat 
propriilor sale forţe se poate înşela asupra binelui şi 
justiţiei, după cum a lua în considerare doar satisfacerea 
nevoilor şi intereselor, fie individuale, fie naţionale sau 
generale, determină revenirea la forţă. 

In epoca modernă, politica a tins să înlocuiască adevărul 
cu ceea ce se zice că ar fi adevărat, raţiunea cu opinia, 
morala cu moravurile. Ea consideră bine «ceea ce se face», 
rău «ceea ce nu se face». Interesele o domină şi pierde 
sensul  responsabilităţii. În acest context, termenii 
binomului individ/societate ajung la stări conflictuale dacă 
raporturile sunt întemeiate pe interes propriu, forţă şi 
manipulare prin mass-media. 

Reglementările de ordin juridic nu pot suplini prezenţa şi 
acţiunea stării de moralitate. Nu se poate trata în mod 
separat politicul de morală şi invers. Nu este vorba de a 
stabili o morală a politicii, ci de a se exercita şi practica o 
politică morală. Principiile şi normele morale nu scutesc 
cetăţenii de iniţiative, ele nu ne spun ce avem de făcut în 
diverse circunstanţe, ci oferă doar criteriile de a califica 
actele şi faptele noastre ca fiind morale, amorale sau 
imorale. Nu se poate vorbi de spaţiu moral dacă acţiunile 
umane se circumscriu numai în funcţie de ordinea 

determinată sau în curs de determinare. Face mai mult 
decât a fi ceea ce merită să fie. 

Simone de Beauvoir ne propune să ne lăsăm în voia 
ambiguităţii în care să ne învârtim cu prudenţă, pe când 
structuralismul consideră morala drept ultima relicvă a unui 
antropocentrism perimat, construit de antropologia însăşi 
după ce a fost instruită de pozitivităţi ca psihanaliza şi 
lingvistica, că totul în noi se întâmplă şi se face fără noi. 

Moralitatea nu este o afacere de simplă rigoare mentală. 
Ea nu trebuie identificată cu raționalitatea, nici cu 
moralismul care consideră că răul are prioritate absolută, şi 
nici cu  politicianismul. Morala modernă ne relevă 
deopotrivă drepturile şi îndatoririle cetăţeanului în şi faţă de 
comunitatea căreia îi aparţine. Faţă de naturalismul moralei 
antice, faţă de justificarea divină a tot ceea ce facem în 
cazul moralei creştine, morala modernă pune în prim plan 
civismul. Ea presupune trecerea de la condiţia de cetăţean 
la aceea de subiect moral. O dată cu lumea modernă, 
morala a devenit problematică. 


4. 2. Voința şi educaţia voinţei. Considerăm că, în 
prezent, un demers necesar al teoriei culturii morale îl 
reprezintă problemele întrebări, dezvăluirea necunoaşterii 
pe care se bazează cunoaşterea, a unor probleme vitale, de 
neocolit, dar pe care unii le includ în categoria problemelor 
ce aparţin «zăvoarelor ruginite ale metafizicii». 

Una dintre aceste probleme este şi aceea a voinţei. Ea nu 
constituie o facultate psihică distinctă precum sensibilitatea 
sau intelectul. Voința, la fel ca şi caracterul, este o 
rezultantă. Ea reuneşte elementele cele mai diverse ale 
fiinţei umane: ea depăşeşte energiile naturii, actele 
involuntare, pentru a le subordona celor voluntare; pune în 
raport realul şi idealul; asigură realizarea de sine cu ceilalţi; 

într-un cuvânt, reuneşte elemente ale cunoaşterii, 
conştiinţei şi acţiunii. 

Parcurgerea unor asemenea momente calitative ale 
voinţei are la bază claviatura vieţii psihice a fiinţei umane. 
Procesul maturizării psihogenetice începe de la proprietăţile 
elementar-reflexe şi se urcă până la suprema manifestare a 
vieţii noastre sufleteşti - conştiinţa morală. Ce valoare să 
acordăm dinamismelor ce ne îndreaptă spre acţiune 
(instincte, tendinţe, dorinţe, aspirații, nevoi şi interese)? 

Trebuie să vedem în această policromie a vieţii noastre 
psihice un fascicul de energie pozitivă sau unul de energie 
negativă? Kant consideră şi califică spontaneitatea vieţii 
psihice ca fiind rea prin definiţie. Henri Bergson o apreciază 
ca o primă condiţie ce vine în prelungirea elanului vital şi 
asigură posibilităţile de manifestare ale libertăţii umane. 
Sigmund Freud refuză să considere spontaneitatea vieţii 
psihice într-o manieră unilateral dihotomică, adică fiind ori 
rea ori bună. Părerile sunt divergente dar, în fapt, 
aprecierea făcută asupra unui dinamism uman este 
inseparabilă de evaluarea concretă a vocației umane, 
asupra părţii de sens pe care o putem institui în cuprinsul 
existenţei. 

“Toate ciclurile universului îşi pun - observă E. Pamfil şi D. 
Ogodescu — proprietatea revenirii. Singurul ciclu care se 
pune şi se demonstrează în neîncetata sa inovaţie, care-şi 
exclude revenirea, este mişcarea vieţii în varietatea ei 
individuală” (E. Pamfil, D. Ogodescu, Psihologie şi 
informație, Ed. Ştiinţifică, Bucureşti, 1973, p. 107). Din 
această mişcare a vieţii, din această excludere a revenirii e 
plămădită substanţa devenirii umane. 

Viaţa psihică a fiinţei umane se prezintă ca un pre-dat şi 
ca o componentă a moralității. Ambele ipostaze necesită 
considerarea lor în devenirea social-istorică a omului, ele 


125 


asigurând unitatea integrativă a acestuia în procesul 
dobândirii conştiinţei-de-sine. Ontologia fiinţei umane nu 
poate fi redusă la homeostazie sau la devenirea 
psihointelectuală, fără a ţine seama de obiectivarea ei în 
constelația de valori şi sensuri depistabile. 

Omul nu poate pierde sau dobândi în mod voluntar 
tendinţele esenţiale. El poate purcede la potenţarea, 
dezvoltarea sau rafinarea lor. Conştientizând determinismul 
natural, psihic şi social, fiinţa umană se serveşte de 
solidaritate pentru a se elibera, cât mai complet posibil, de 
pornirile şi înclinațiile temperamentului pentru a valorifica 
în mod pozitiv energiile naturii; de interacţiunile psihice cu 
lumea trăită pentru a se putea detaşa şi orienta în mod 
liber; de fenomenele şi procesele sociale pentru a le putea 
valorifica moralmente. 

“Mişcarea subiectivităţii este de ordin operaţional şi nu 
energetic sau substanţial” (S. Stossel, D. Ogodescu, Omul şi 
universul informaţional, Ed. Facla, Timişoara, 1978, p. 170). 
Subiectivitatea nu este un fenomen-în-sine, ea este 
generată de realitate şi integrată în ansamblu activităţii 
omului asupra lumii, ca un element al acestei interacțiuni. 
Conduita umană nu este o conduită instinctivă, de imitație, 
de reproducere spontană a unor moduri de acţiune 
anterioară, ci conduita unei fiinţe capabile să surmonteze 
dificultăţile, să-şi îmbunătăţească şi organizeze detaliile 
existenţei. 

Natura oamenilor diferă. Destinul moral se afirmă în a face 
să apară în plină lumină pecetea caracterului lor în armonie 
cu acela al altora. Dar nu trebuie exagerat aportul 
diferenţelor individuale: influenţele temperamentului unui 
individ asupra conduitei sale sunt cenzurate de conștiința- 
de-sine, de mediul social în care trăieşte, într-un cuvânt, 
are loc o disciplinare a pulsiunilor şi impulsurilor, 

dispoziţiilor, tendinţelor, pretențiilor şi intenţiilor, un proces 
de formare a unei voințe autonome rezonabile, ceea ce dă 
naştere reliefului valoric al unui caracter moral aparte. 
Acesta apare ca o rezultantă a conjugării voinţei, conştiinţei 
şi culturii unei persoane, a exigenţelor întreţinute faţă de 
sine-însuşi şi faţă de ceilalţi. 

Sesizăm deci că se impun în mod prioritar, în ceea ce 
priveşte soluţionarea bazei vieţii psihice a voinţei, cel puţin 
două probleme distincte. In primul rând este necesar să 
circumscriem raporturile dintre temperament şi caracter 
pornind de la ceea ce este voinţa şi rolul ei esenţial în 
constituirea şi afirmarea fiinţei umane. In al doilea rând se 
impune să lămurim mişcarea ascendentă a subiectivităţii, 
adică de la reflexele elementare, la moral şi axiologic, 
trecerea de la reflecţie la autoreflecţie sau de la 
conştientizare la resemnificare. 

Temperamentul se referă la ansamblul de însuşiri stabile 
ce caracterizează comportamentul şi activitatea omului din 
punct de vedere dinamico-energetic. El se manifestă în 
forma intensității, mobilităţii, tempoului, ritmului şi 
constantei reacţiilor de răspuns şi actelor de conduită, în 
rezistenţa la efort şi în nivelul general al capacităţii de 
lucru, în profunzimea şi stabilitatea trăirilor emoţionale, în 
raportul dintre tendinţa de interiorizare şi exteriorizare, în 
adaptabilitatea la situaţiile concrete, îndeosebi la cele noi. 
Temperamentul nu ne răspunde la întrebări care vizează 
esenţa, nivelul de maturizare psihointelectuală, competenţa 
şi profilul etico-spiritual al personalităţii. De aceea, în raport 
cu celelalte componente integrative ale personalităţii - 
caracter şi atitudini - temperamentul ne apare ca un 
substrat mai puţin relevant. 

Tipul de temperament nu predomină nici structurile 
afectiv- motivaţionale, nici pe cele intelectuale. 

Temperamentul rezidă doar într-un ansamblu de condiţii 
interne mediatoare care trebuie identificate şi cunoscute 
pentru a asigura efectul optim al acţiunilor educaţiv- 
formative. Din punct de vedere genetic, temperamentul 
este înnăscut şi condiţionat de tipul general de sistem 
nervos. 

Fiecărui tip de sistem nervos îi corespunde, fără a se 
identifica, un tip de temperament: tipului puternic- 
echilibrat-mobil îi corespunde temperamentul sangvinic; 
tipului puternic-neechilibrat-excitabil îi corespunde 
temperamentul coleric; tipului puternic-echilibrat-inert îi 
corespunde temperamentul flegmatic; tipului slab îi 
corespunde temperamentul melancolic. In realitate, 
tipurile de temperament nu se găsesc într-o formă pură. De 
aceea, estimarea şi clasificarea oamenilor după 
temperament nu poate avea un caracter absolut, 
exclusivist, ci doar unul relativ, comparativ. 

Încrucişarea dintre temperament şi caracter are loc 
datorită voinţei, iar intricaţia lor în creuzetul profund al 
fiinţei umane,  conlucrarea lor se desfăşoară sub 
supravegherea conştiinţei. Temperamentul constituie un 
ansamblu de aptitudini instinctive şi afective, o expresie a 
totalităţii biologice a organismului, ansamblu de dispoziţii 
înnăscute sau transmise ereditar. 

Elementele comune temperamentului şi caracterului sunt 
legate de tendinţe, dorinţi, nevoi, interese şi valori. Voința 
porneşte de la instinctele şi reflexele înnăscute, de la 
automatisme şi obişnuinţe dar nu se reduce la ele. Ea este 
alcătuită deopotrivă din acte involuntare şi voluntare. Ea se 
foloseşte de energiile naturale, de tendinţe, dorinţe şi 
aspirații, de cunoştinţele şi credinţele persoanei pentru a 
promova, fie prin înfăptuirea unui act, fie prin rezistenţă la 
pulsiuni şi impulsuri, o finalitate liber aleasă, căreia i se 

recunoaşte o valoare intrinsecă. 

In jurul a ceea ce este voinţa, a rolului său în constituirea 
agentului sau subiectului moral au existat şi persistă încă 
numeroase confuzii şi neînţelegeri. Probabil din acest motiv 
ea a fost escamotată şi considerată neavenită în aria 
reflecţiei şi cugetării etice. Distingem în principal două linii 
de analiză în ceea ce priveşte locul şi rolul voinţei în 
economia de ansamblu a comportamentului uman. O primă 
linie porneşte de la poziţia lui Kant, preluată de 
Schopenhauer şi profesată până la începutul secolului XX 
de Spencer. O a doua linie de analiză îşi are originea în 
scrierile Sfântului Augustin, ea este preluată de Nietzsche şi 
profesată cu aplomb în secolul XX de Jean-Paul Sartre. 

Immanuel Kant admite caracterul înnăscut al fiinţei 
umane, voinţa nefiind altceva decât o forţă subordonată 
specificului  universalizabil al maximelor practice. El 
consideră «bunăvoința» un element constitutiv al 
moralității. Dar la fel ca şi voinţa generală a lui |. J. 
Rousseau ea este pleonastică. În primul rând, dacă 
admitem «bunăvoința», ea ar trebui să existe ca parte 
complementară a «reavoinţei». În al doilea rând, voinţa 
poate să îndeplinească acte care să depăşească însemnele 
calitative ale binelui şi răului. 

Pe urmele lui Kant, Arthur Schopenhauer face din voinţă 
motorul obscur al mişcării lumii faţă de care nu avem altă 
şansă decât să ne subordonăm. Această orientare 
consideră caracterul ca un bloc monolit asupra căruia nu 
avem nici o putere. Cea de a doua orientare, aceea a 
liberului-arbitru, întrevăzută de Descartes ca urmare a 
cunoaşterii operei Sf. Augustin, teoretizată parţial de 
Nietzsche şi îmbrăţişată de Sartre, consideră reforma 
caracterului ca operă de o clipă, fapt care a îndepărtat 
eticienii de studiul psihologiei. 

Ambele poziţii au un viciu de conţinut. Prima consideră 
caracterul ca o expresie a temperamentului, a ceea ce e 
înnăscut în fiinţa umană; cea de-a doua consideră ca un 
lucru relativ lejer dobândirea libertăţii de sine. Voința este 
în primul rând o putere afectivă care ne ajută să fim ceea 
ce voim să fim. Ea nu are direct nici o influenţă asupra 
pornirilor noastre inferioare, ci numai treptat prin exerciţiul 
răbdării se ajunge la subordonarea şi orientarea tendinţelor 
de către proiecte sau idei. 

“Actul voluntar este actul care se constituie în prezentul 
istoriei vieţii şi care face sinteza dinamică a arheologiei 
organismului şi a capacităţilor reflexive (el este deci 
complex, şi, datorită acestui fapt, singular şi personal) 
pentru a acţiona într-o realitate în mod actual raţională şi 
pentru a pune iniţiativa dincolo de raţiunea însăşi” (C.- M. 
Prévost, La Volonté, P.U.F., Paris, 1986, p. 29). Acest act 
implică trupul şi conştiinţa, eul şi lumea, trecutul, prezentul 
şi viitorul. 

La începutul secolului al XIX-lea, gânditorii considerau încă 
voinţa ca expresie a unei cauzalităţi fundamentale al cărei 
model era Dumnezeu. Un caracter nu este o substanţă 
simplă. El este o rezultantă complexă de dispoziţii, 
tendinţe, dorințe, cunoaştere-de-sine şi edificare prin 
atitudini. A admite caracterul înnăscut înseamnă a 
recunoaşte o grupare de forţe, de însuşiri înnăscute, 
înseamnă a nega rolul influențelor mediului de viaţă, al 
educaţiei, ceea ce este imposibil. Împotriva acestei 
orientări se ridică experienţa educatorilor şi practica 
omenirii întregi. 

Se poate pretinde că elementele esenţiale ale caracterului 
sunt înnăscute şi nemodificabile? Oare educaţia nu are 
drept scop disciplinarea şi ordonarea unitară şi stabilă a 
ceea ce este divergent, haotic, a ceea ce se prezintă iniţial 

ca o anarhie de forţe concurente ce risipesc în van energia 
umană? In cazul în care caracterul ar fi înnăscut, ar trebui 
să întâlnim numai oameni de caracter în jurul nostru. Unde 
sunt oamenii de caracter din lumea politică? Nestatornicia 
ideilor şi simţămintelor este mare, agitația stearpă este atât 
de comună încât acţiunea fecundă este foarte rară. Cei care 
exultă şi/sau exaltă senzualitatea de ordin instinctual ne 
reduc la măduva spinării şi la terminația ei. 

Or, caracterul implică exigenţa unităţii, orientarea spre 
țeluri superioare, un tot armonios care, în continuu, este 
subminat de forţele iraționale ce acţionează în subsidiar. 
Caracterul ne dă mărimea personalităţii umane, adică 
stăpânirea-de-sine şi libertatea. În lipsă de exerciţiu, 
inteligenţa, atenţia şi puterea de discernământ îşi reduc 
potenţialul. In acest sens, forma cea mai gravă a răului este 
atonia, lâncezeala sufletească. Ceea ce displace oamenilor 
inculţi nu sunt ieşirile violente, ci munca ordonată, 
continuă, care cere o cantitate de energie mult mai mare. 

Numai în efortul măsurat, neîntrerupt, stă energia reală şi 
fecundă a oricărei munci. Munca se exprimă, cel mai 
adesea, printr-o orientare spre acelaşi ţel a tuturor puterilor 
fizice şi spirituale. 

Efortul presupune o încordare voită. Lumea nu se 
gândeşte numai la prezent. Educaţia nu se face la voia 
întâmplării. Valoarea noastră rezidă numai în energie, după 
cum munca exprimă măsura aproximativă a puterii noastre 
de voinţă. Nimic nu este mai nerodnic decât simpla negaţie. 
Teoria caracterului înnăscut este expusă de Kant, preluată 
de Schopenhauer şi sprijinită de Spencer. 

După Kant, voinţa şi caracterul sunt înnăscute; ele nu pot 
fi schimbate câtuşi de puţin. Pe linia lui Kant, Schopenhauer 
consideră că nu se poate schimba gama de motive de care 
voinţa egoistului este înrâurită. La fel cum plumbul nu 

poate fi schimbat în aur sau după cum nu poţi face pisica să 
nu-i placă şoarecii, asemănător voinţa egoistului nu poate fi 
schimbată sau reorientată altfel în câmpul experienţei 
umane. Conform părerilor lui Schopenhauer voinţa de a trăi 
constituie esenţa intimă a omului. “Motivele — subliniază 
Schopenhauer - nu determină caracterul omului, ci 
manifestările, altfel zis actele, forma exterioară a cursului 
existenţei sale şi nu semnificaţia sa intimă şi substanţa sa” 
(A. Schopenhauer, Le Monde comme volonté et comme 
représentation, vol. |, Ed. Socec, ediţia a lIll-a, Bucureşti, 
1943, p. 223). 

Deşi Schopenhauer admite, pe lângă caracterul înnăscut, 
unul empiric şi altul dobândit, ultimele două sunt 
considerate ca epifenomene ale caracterului de bază. În 
consecinţă, conduita fiinţei umane este determinată de la 
naştere şi rămâne aceeaşi în linii esenţiale până la finele 
vieţii. Motivele nu pot influenţa caracterul, ci numai direcţia 
aspirațiilor, căile prin care se ajunge la realizarea lor. 

In acest sens, Schopenhauer invocă două argumente: în 
cazul în care caracterul e perfectibil, ar trebui să se 
găsească la oamenii care au trecut de jumătatea vieţii mai 
multă virtute decât la cei prinşi în prima jumătate a vieţii, 
ceea ce nu este cazul; cine s-a dovedit o dată rău a pierdut 
pentru totdeauna încrederea noastră, ceea ce probează, 
după Schopenhauer, cum că socotim cu toţii caracterul 
neschimbător. 

Aceste argumente dovedesc că înclinațiile stăpânesc 
aproape toate faptele vieţii, fără intervenţia voinţei. 
Oamenii, în cea mai mare parte, se iau după mode, după 
opinia publică, fără a mai încerca să li se împotrivească, 
după cum nu ne gândim să ne împotrivim rotirii pământului 
în jurul soarelui. Cea mai mare parte a omenirii îşi petrece 
viaţa căutând din ce să trăiască. Principiul acţiunii lor 


125 


izvorăşte din regiunea dorințelor involuntare şi a sugestiilor 
eterogene. 

După Schopenhauer, voinţa reprezintă principiul unificator 
al funcţiilor şi actelor de conştiinţă; ea păstrează iniţiativa 
asupra intelectului, care rămâne în mod constant secundar, 
subordonat şi condiţionat. Nu există morală care să poată 
forma şi îndrepta voinţa. Motivația se aplică actelor izolate, 
dar nu voinţei în general şi în totalitatea sa. 

O asemenea simplificare a firii omeneşti nu rezistă celei 
mai simple observaţii. Schopenhauer pierde din vedere că 
devenirea fiinţei umane este marcată şi de ceea ce ar fi 
putut să fie sau s-ar putea să fie, că însăşi realitatea 
alocată de la natură nu se comportă în mod ineluctabil, 
necondiţionat. El nu ţine seama că voinţa se prezintă ca o 
rezultantă şi sinteză personală a actelor involuntare şi 
voluntare, că se depăşeşte pragul forţelor iraționale, 
întrucât voinţa are de transformat şi modelat natura 
contradictorie a temperamentului în unitatea integrativă a 
caracterului, operă complexă, supravegheată îndeaproape 
de conştiinţă. 

Pe bună dreptate ne putem întreba prin ce se deosebeşte 
teza lui Schopenhauer, conform căreia viaţa noastră este 
determinată de voinţa de a trăi, ce nu se supune nici 
intelectului, nici conştiinţei, de teza structuralismului care 
susţine că totul în noi se întâmplă fără noi. In mod 
inevitabil, suntem reduşi la condiţia personajelor de operetă 
sau simplelor marionete ce participă la un spectacol 
derizoriu, dacă nu de-a dreptul grotesc. 

Herbert Spencer împărtăşeşte un punct de vedere 
apropiat de cel al lui Schopenhauer, dar nu identic. El 
admite, de pe o poziţie evoluționistă, ameliorarea treptată 
a caracterului sub constrângerea constantă a unor puteri 
exterioare, a condiţiilor de viaţă, dar această operă durează 

veacuri, fapt care este descurajator pentru o viaţă de om. 

Numai emoţiile pot pune în mişcare voinţa. După Spencer, 
sentimentele conduc lumea. Voința unei naţiuni este o 
rezultantă a îmbinării stărilor afective (interese, îngrijorări, 
simpatii comune etc.), ideile abstracte având prea puţină 
importanţă pentru conduita maselor. Este fals dictonul «qui 
amat, non laborat» fiindcă, dimpotrivă, omului care iubeşte 
îi este uşor să îndeplinească orice lucru. Oamenii stăpâni pe 
sine sunt rari, libertatea este răsplata unor eforturi 
îndelungate pe care puţini au curajul să le întreprindă. 

Teoriei fatalităţii i se opune teoria liberului-arbitru. Aceasta 
nu numai că nu se împacă cu libertatea morală, dar ea îi 
este chiar potrivnică. Ridicarea noastră personală cere o 
stăruinţă răbdătoare. Nimeni nu e liber dacă nu e vrednic 
să fie. Libertatea nu e nici un drept, nici un fapt, ci ea este 
o răsplată. Ea este ca şi lumina soarelui pentru un peisaj. 
Libertatea morală se caracterizează prin stăpânire-de-sine, 
prin predominarea continuă a simţămintelor nobile şi a 
ideilor morale asupra pornirilor instinctuale. Nu ne putem 
elibera brusc de egoism, de apetituri, de comodităţi. 

Liberul-arbitru admite actul misterios, bizar, contrar legilor 
nestrămutate ale naturii. Or, nu putem porunci firii umane, 
decât supunându-i-ne. Libertatea autentic reală şi relativă 
există în aria determinismului. Dacă ne animă dorinţa de 
bine, atunci libertatea morală poate să cucerească teren de 
acţiune. A face împotriva voinţei o operă îndelungată, a nu 
fi pasionaţi de ceea ce căutăm să îndeplinim, înseamnă a 
ne lipsi de la bun început de orice nădejde de reuşită. 

A prefera înseamnă a dori, a iubi. Morala nu are nevoie de 
subiectivism, de principiul bunului plac, ci de libertate şi 
aceasta nu e posibilă decât în şi prin determinare. Pentru a 
ne asigura libertatea este suficient ca imaginaţia noastră să 
conceapă un plan de viaţă pe care să-l realizăm. Liberul- 

arbitru este invocat de cei risipiţi şi care tind să se piardă, 
de cei care ajung în pragul afirmării orgolioase a libertăţii 
absolute. 

Dacă fatalismul poate constitui o consolare pentru 
umilinţe şi neputinţe, dacă el consideră că puterile de 
judecată au numai glas consultativ dar nu deliberativ, fiind 
o scuză pentru lipsa noastră de curaj, atunci teoria liberului- 
arbitru dă curs subiectivismului şi voluntarismului, acelui 
«început absolut» al fiecăruia dintre noi care constituie o 
utopie infirmată de experienţa cea mai elementară. 
Această linie de analiză porneşte de la Sf. Augustin, e 
întrevăzută de Rene Descartes, e preluată de John Stuart 
Mill, aflându-se la baza a ceea ce el numeşte «cultura 
personală», pentru ca să se afirme propriu-zis o dată cu 
Friedrich Nietzsche şi Jean-Paul Sartre. Pentru Nietzsche, la 
fel ca şi pentru Freud fondul fiinţei umane e dominat de 
pulsiuni. După cum am constatat în analiza anterioară, 
Nietzsche ne dezvăluie că fiinţa umană nu are un sprijin 
transcendent, că  hazardul, departe de a fi opusul 
necesităţii, desemnează una din dimensiunile sale, aceea 
prin care, în cuprinsul veşnicei reîntoarceri, putem respinge 
finalismul, în beneficiul unei interpretări amoraliste a 
devenirii. Mitul veşnicei reîntoarceri este o perpetuă şi 
frecventă invocaţie a exigenţei depăşirii de sine. El vizează 
supraomul şi voinţa de putere. Prin ultima, fiinţa umană se 
debarasează de nostalgiile vane şi aderă la devenire pentru 
a face din ea câmpul neîngrădit al creativităţii sale. Ea 
reprezintă marca vieţii ascendente. 

În acest context, Nietzsche se dezice de ideea caracterului 
imuabil al lui Schopenhauer şi admite în plus colaborarea 
voinţei cu conştiinţa, colaborare ce se manifestă în 
atitudinile şi faptele fiinţei umane. Omul care acceptă 
riscurile, care promite, pentru care “nimic nu este adevărat, 

totul este permis” (Fr. Nietzsche, La généalogie de la 
morale, Societe de Mercure de France, Paris, 1909, p. 213) 
constituie pentru Nietzsche marca voluntarismului pe care 
el îl promovează în materie de moralitate. 

În viziunea sa, fiinţa umană dotată cu voinţă robustă şi 
activă, dominată de un instinct combativ dispune de 
prerogative de care nu poate beneficia unul cu o voinţă 
slabă. Nietzsche consideră normal să urmăm ceea ce este 
mai puternic, neglijând faptul că puterea fără justiţie nu se 
legitimează moral. “Astfel - observă Ch. Andler - calitatea 
eroică a sufletului este în fondul său ambiția de a domina, şi 
forţa acestei ambiţii poate merge până la dezorganizarea 
caracterului acolo unde el se instalează” (Ch. Andler, Les 
précurseurs de Nietzsche, Editions Brassard, Paris, 1920, p. 
97). 

Prin promovarea unui personalism accentuat, linia de 
analiză a lui Nietzsche deschide porţile voluntarismului 
profesat de existenţialism, îndeosebi de poziţia filosofică a 
lui Jean-Paul Sartre. Prinsă de vârtej şi de greață, ca urmare 
a contingenţei sale radicale, fiinţa umană inventează 
«dreptul la viaţă», «dreptul la muncă», «dreptul la respect» 
şi, finalmente, «dreptul la nemurire». Sartre evidenţiază 
faptul că atât timp cât rămâi prizonier al lui Dumnezeu, al 
exigenţelor şi obişnuinţelor sale, nu reuşeşti să creezi prin 
tine însuţi. 

În opera sa L'existentialisme est un humanisme? Jean-Paul 
Sartre subliniază ideea că viaţa nu are un apriori, că până 
când nu trăim viaţa, ea nu înseamnă nimic, că valoarea 
vieţii se leagă de sensul pe care îl căutăm şi-l alegem. El 
revine mereu la aceeaşi idee că trebuie să fii un om printre 
oameni şi, ca atare, este necesar să-l refuzăm pe 
Dumnezeu. 

Esenţa nu precedă existenţa; ea nu este teonomă, ci 


125 


fiecare şi-o poate alege. Tocmai de aceea, omul este 
«condamnat la libertate», intră în existenţă fără mandat, 
călătoreşte fără bilet şi ignoră scopul. El nu este decât ceea 
ce se face. El este libertate absolută. Libertatea este un risc 
pe care ţi-l asumi întotdeauna singur şi, ca atare, singur 
suporţi consecinţele. Omul nu scapă de servituţi decât prin 
revoltă, actul suprem al afirmării-de-sine. 

Jean-Paul Sartre refuză Dumnezeul artizan, cel care fabrică 
oamenii în vederea unui scop ce le este exterior şi care are 
fixitatea unui destin. Dacă omul ar fi de factură artizanal 
divină, ar însemna că el nu mai are în mod efectiv nimic de 
«inventat», că el înfăptuieşte mai mult sau mai puţin un rol 
de care nu se poate dezice. El deosebeşte între fiinţa-în- 
sine şi fiinţa-pentru-sine. Dacă poţi gândi fiinţa-în-sine fără 
fiinţa-pentru-sine, invers nu este posibil. Conştiinţa este 
ceea ce nu este. Ea vizează mereu o fiinţă care nu este ea. 
Tocmai de aceea, ea este paradoxală. Pe parcursul întregii 
sale existenţe, fiinţa umană rămâne necoincidenţa-de-sine 
cu sine, adică o fiinţă imperfectă. Acest voluntarism 
exagerat al lui Sartre îl determină să ajungă la două idei 
pesimiste, cu o rezonanţă absurdă: omul este o «pasiune 
inutilă» şi un fundament fără fundament al valorilor. 
Libertatea sa este sursă de nelinişte. El se vrea necesar, 
justificat, «mandatat» şi «ales». 

Pentru demersul nostru, reținem de la Sartre că libertatea 
de a alege şi de a face este o condiţie necesară pentru 
manifestarea voinţei individuale, că actul voluntar este un 
act deliberat, implicând reprezentarea unui obiectiv şi 
mobilizarea afectivității. Acestea sunt contribuţii de 
netăgăduit. Dar împreună cu Mircea Florian distingem între 
voire ca proces şi voliţiune. Voința nu are sens decât 
desfăşurându-se în timp şi nu se confundă cu voliţiunea 
deoarece este programul care acompaniază o decizie, cel 

care voieşte sau voitorul şi scopul sau voitul. 

S-a identificat în mod nepermis voinţa cu actul voluntar 
(dar ea cuprinde şi actele involuntare) şi voirea cu 
voliţiunea. Or, “voirea rezidă în a promova dorinţa în 
proiect” (C.- M. Prévost, La Volonté, P.U.F., Paris, 1986, p. 
123). Acest proiect necesită ca un program elaborat în 
prealabil să poată fi modificat. Dacă am fi nemuritori nu am 
lua în seamă greşelile, erorile, remuşcările. Dar murim într- 
o zi şi timpul nostru e finit. Finitudinea implică elaborarea 
unor proiecte care pornesc de la valori şi au implicaţii 
valorice. 

Mobilurile, motivele, deciziile, actele sunt aspecte care 
necesită prezenţa şi acţiunea voinţei, legăturile ei intime cu 
eul care evoluează şi evaluează şi a cărui liberă maturizare 
dă curs tendinţelor profunde ale persoanei. Paul Ricoeur 
disociază între voință constituită (putere) şi voință 
constituantă (stăpânirea-de-sine). 

Astfel, faţă de linia de analiză a lui Kant, Schopenhauer, 
Spencer, orientare care identifică temperamentul cu 
caracterul, fatalismul cu determinismul, care consideră 
voinţa ca o realitate-în-sine premergătoare oricărui act de 
conduită şi factor determinant al acesteia, este necesar să 
subliniem în mod tranşant că voinţa este o rezultantă. 

lar faţă de teoria liberului-arbitru profesată cu nonşalanţă 
de Nietzsche şi Sartre, trebuie să precizăm că voința 
autonomă nu e totuna cu voința arbitrară, voința bunului 
plac, care subordonează realitățile lumii înconjurătoare 
principiului plăcerii. Valenţele formative ale voinţei capătă 
curs datorită libertăţii morale. Aceasta este pentru toate 
evenimentele vieţii ceea ce este lumina soarelui pentru 
peisaj. 

Cei care consideră intenţiile noastre ca fiind suficiente 
pentru a asigura moralitatea, iar eforturile şi faptele 

propriu-zise ca fiind inutile pot «să lase la intrarea în viaţă 
orice speranță».  Deosebindu-se de conştiinţa-de-sine, 
voinţa implică intervenţia activă a acesteia, deoarece, după 
cum observă Camil Petrescu, “caracteristica voinţei este 
motivarea ei prin gândirea concretă” (Camil Petrescu, 
Doctrina substanței, vol. |, Ed. Ştiinţifică şi Enciclopedică, 
Bucureşti, 1988, p. 330). 

Aşadar, voinţa este o rezultantă a unor procese în care 
intră reflexele condiţionate, tendinţe, dorinţi, aspirații şi 
idealuri, precum şi deliberările raţionale, fără ca voinţa să 
se identifice cu registrul tematic al conştiinţei, în cazul 
agentului şi al subiectului moral, voinţa se manifestă nu 
numai prin acţiuni pozitive sau negative, ci şi prin abţinere 
sau omitere. Acestea contribuie la apărarea de sine faţă de 
primejdii şi compromisuri. Voința se întemeiază pe 
determinism pentru a-l depăşi. Ea îi asigură caracterului 
corelația dintre concepția despre lume şi adaptabilitate, 
între sistemele de valori şi libertate, intre inteligență ti 
moralitate. 

Educaţia voinţei. Nu dispunem, ca natura, de sute de 
veacuri pentru a săpa în granit, dar putem stârpi 
deprinderile rele şi institui pe cele bune. Educaţia voinţei 
prin noi înşine e posibilă. Fapta nu preţuieşte decât în 
măsura în care lucrează cu folos. Pornirile bune, dacă nu le 
reînnoim, nu vor duce la o recoltă consistentă de fapte. 
Decizia vie, limpede formulată este, în această operă a 
reînnoirii de sine, un element necesar şi coagulant. 

Pentru orientarea generală a conduitei, important este 
temeiul ontic pe care-l considerăm la baza stării de 
moralitate. Dacă acceptăm, împreună cu scepticii, că lumea 
aşa cum există este rezultatul unei întâmplări norocoase, 
că, prin urmare, voinţa şi conştiinţa s-au născut şi s-au 
format aleatoriu, atunci şansele noastre de perfecţionare şi 

reuşită morală sunt sensibil reduse dacă nu aproape 
inexistente. 

În schimb, dacă admitem teza contrară, aceea a 
moralității posibile, datorită faptului că existenţa se găseşte 
pe calea devenirii, determinată de ciclare şi reciclare, 
şansele legate de afirmarea voinţei umane sunt 
considerabil sporite, iar munca de disciplinare, de potenţare 
a puterilor acestuia, de formare a unui caracter puternic 
reprezintă un obiectiv de neocolit al educaţiei. Orientarea 
sceptică dispune de un singur argument şi anume că noi nu 
ştim nimic, că suntem abandonaţi în acest canton sau zonă 
a universului şi, prin urmare, cunoştinţele noastre sumare 
nu ne rezervă decât o fiinţare sub semnul zădărniciei. 

Orientarea moralității posibile consideră că lumea este 
ordonată, că viaţa îşi regăseşte pulsiunile fundamentale 
datorită legilor nestrămutate ale naturii. De aceea, 
conceperea structurii existenţei, ca fiind în acelaşi timp 
determinată, în curs de determinare şi determinantă 
îngăduie sau permite afirmarea adevărului moralității. Nu 
respingem deci posibilitatea că mersul lucrurilor tinde spre 
gândire şi moralitate. 

A gândi înseamnă a organiza şi a clasa. Gândirea solicită 
ordinea şi ne dezvăluie, pe lângă ordinea logică a 
discursului teoretic, ordinea raţională care există în lume şi 
care face posibilă afirmarea stării de moralitate. Orientarea 
sceptică nu ajunge decât la îndreptăţirea egoismului 
personal şi la nerecunoaşterea altor valori decât abilitatea. 

In materie de moralitate, alegerea nu este facultativă ci 
obligatorie, căci a nu alege înseamnă totuşi a te pronunţa 
pentru o atitudine, aceea a ocolirii oricărei variante 
responsabile şi acţionării la voia liberului-arbitru, ceea ce 
readuce în prim plan hedonismul moralei antice. Numai 
teza moralității posibile dă o rațiune existenţei noastre, 

strădaniilor spre mai bine, luptei contra nedreptăţii şi 
imoralităţii. 

Subscriem părerii lui J. Payot potrivit căreia “este o datorie 
superioară plăcerii de a filosofa, datoria de a lucra şi de a 
lucra cinstit” (J. Payot, Educația voinței, Ed. Cugetarea, 
Bucureşti, 1944, p. 111). Odată marea alegere făcută, adică 
admiterea tezei moralității posibile, urmează celelalte, 
printre care şi decizia pentru o muncă susţinută, ordonată, 
competitivă, renunțând la hedonism, la trândăvie, în 
favoarea unei vieţi demne şi echilibrate. 

Omul agitat, zbuciumat e contrariul omului de acţiune. 
“Cine nu meditează, cine nu are pururea prezent în minte 
scopul general ce urmăreşte, cine nu caută cu toată 
stăruința cele mai bune mijloace pentru a atinge scopurile 
parţiale ajunge, vrând nevrând, jucăria împrejurărilor” 
(Idem, p. 113). Reflecţia este condiţia necesară a unei vieţi 
active şi rodnice. 

Limbajul comun se referă prea puţin la bunătate sau 
dezinteres etc., iar noi suportăm impactul şi sugestiile 
acestui limbaj. Sintagma «om mare» ne face să ne gândim 
mai degrabă la capacitatea militară a lui Cezar decât la 
măreţia morală a lui Epictet. Eliberarea de sugestiile 
mediului şi limbajului comun denotă eliminarea treptată a 
slăbiciunilor voinţei. 

De îndată ce viitorul subiect moral a trecut prin experienţa 
vieţii comune, el trebuie să fie preocupat să nu se mai 
înşele asupra valorii raporturilor cu lucrurile, cu celelalte 
persoane şi cu el-însuşi. Stăpânirea-de-sine înseamnă nu 
numai eliberarea de sugestiile lumii exterioare şi interioare, 
ci şi o predominanţă a inteligenţei asupra înclinațiilor 
inferioare ale sensibilităţii. 

Munca rodnică şi folositoare umanităţii au îndeplinit-o în 
linişte, fără grabă, fără zgomot oamenii meditativi, 

cugetătorii. Reflecţia dă naştere unor puternice mişcări 
afective, transformă dorinţele timide în decizii energice, 
neutralizează sugestiile limbajului şi pasiunii, îngăduie o 
privire scrutătoare asupra viitorului. 

Reflecţia ne permite să abstragem din regimul vieţii 
cotidiene reguli mai întâi provizorii care, prin verificare de 
facto, merg spre autoritatea şi limpezimea unor principii 
formative şi conducătoare ale conduitei noastre. Formulate 
în maxime clare, ele duc la disciplinarea dorințelor 
variabile, a mişcărilor divergente, pentru ca treptat să se 
ajungă la făgaşul unei deveniri statornice şi calme. 

Voința este alcătuită deopotrivă din acţiuni involuntare şi 
voluntare. Energia stă la baza ambelor tipuri de acţiuni. 
Atenţia poate să canalizeze energia într-o direcţie sigură; 
ulterior, reflecţia ne eliberează de răvăşirea haotică a 
sentimentelor şi pasiunilor, ne fereşte de dispersiunea 
exterioară. Timpul activităţilor voluntare e intermitent şi 
foarte scurt. Cerinţele fiziologice şi sociale ne acoperă cea 
mai mare parte a vieţii. Pentru a conduce pe alţii trebuie să 
ştii mai întâi să te conduci pe tine însuţi. 

Educaţia voinţei este cu neputinţă fără crearea unor 
deprinderi bune şi trainice. Numai datorită probelor de foc 
ale experienţei ele se pot crea. Exerciţiul este şcoala 
primară a voinţei. Utilizarea energiei voinţei implică eforturi 
îndelungate. Sănătatea este o condiţie a energiei canalizate 
în direcţia realizării unor proiecte de durată. In acest 
context, distingem între pasiunile pasionale şi pasiunile 
pasionante. 

Primele, pasiunile pasionale sunt o manifestare a 
apetiturilor, a senzualităţii, a unei sentimentalităţi tulburi, 
ele includ germenele propriu tuturor viciilor ce slăbesc 
voinţa. Trecerea de la pasiunile pasionale la acelea 
pasionante se realizează atunci când, după cum spune 

Heruvim al lui Beumarchais, “nu iubeşti nici o femeie 
anumită, iubeşti dragostea”, adică iubirea platonică 
constituie resortul intim al pasiunilor pasionante. Ele au o 
motivaţie superioară, dincolo de animalic şi senzual, întreţin 
voinţa şi conştiinţa în stare de supraveghere, vizează 
proiecte ce necesită strădanii şi eforturi îndelungate, 
menţin afirmarea demnă a fiinţei umane. 

Dragostea e indispensabilă şi nobilă în lumea aceasta, 
recunoaşte romancierul italian Manzoni, acţiunea ei nu va 
lipsi niciodată, dar nu e folositor să ne umplem întreaga 
viaţă cu această preocupare. Mai sunt şi alte sentimente 
care trebuie să ne pătrundă în suflet, precum mila, iubirea 
aproapelui, blândeţea, îngăduinţa şi spiritul de sacrificiu, 
valori pe care ni le-a propus morala creştină. 

Numai munca metodică, ordonată dă gândirii o 
preocupare puternică şi trainică. O asemenea preocupare 
pune capăt sugestiilor insidioase de ordin sexual, celor ale 
limbajului comun sau celor întreţinute de cultura de masă. 
Pentru cei care nu ştiu să-şi cucerească, dincolo de 
fatalităţile vieţii organice, de inerție, dincolo de îndatoririle 
sociale ale profesiei lor, câteva ceasuri de meditaţie 
fecundă, impresia de zădărnicie a vieţii poate deveni 
dureroasă. Sentimentul că întreaga viaţă este o iluzie 
deşartă, fără nici o consistenţă ajunge insuportabil. 

Un om care are o voinţă puternică este un spirit îndrăzneţ, 
plin de iniţiativă şi extrem de prudent în testarea şi 
verificarea cunoştinţelor. După cum un magnet cristalizează 
pilitura de fier în forme regulate, ideea face ordine acolo 
unde e dezordine; face din haosul pulsiunilor şi impulsurilor 
operă de artă. Ne putem forma şi reforma caracterul, ne 
putem educa noi înşine voinţa, considerăm că universul 
admite o viaţă morală şi orice efort spre mai bine nu e 
pierdut. Opera de educaţie a voinţei reprezintă principala 

cale de creştere a puterii noastre intelectuale şi dobândire 
a unor satisfacţii majore. 


4. 3. Conştiinţă şi caracter. Temperamentul constituie 
creuzetul adânc al individualităţii umane şi al persoanei 
şi/sau viitoarei personalităţi. “Individualitatea este ceea ce 
aparţine unui om, este felul propriu de a fi al acestuia, 
irepetabilitatea sa; prin ea omul este el şi prin determinare 
şi prin autodeterminare, şi ca ereditate şi ca valoare 
dobândită” (I. Grigoraş, Personalitatea morală, Ed. 
Ştiinţifică şi Enciclopedică, Bucureşti, 1982, p. 40). 

După cum o mănuşă sugerează o mână, la fel o 
individualitate determină o persoană sau o personalitate. 
Componentele majore pentru statutul existenţial de 
persoană şi/sau personalitate sunt voinţa, conştiinţa şi 
caracterul. Voința ca rezultantă implică participarea 
conştiinţei, dar nu îi epuizează întregul conţinut şi îndeosebi 
funcţiile specifice pe care le îndeplineşte. La rândul său, 
termenul de caracter se deosebeşte de cel de 
personalitate, care se aplică la totalitatea afectivității şi 
comportamentului uman. 

Cu alte cuvinte, caracterul accentuează doar câteva 
particularităţi distinctive ale personalității umane, el 
formându-se ca rezultantă a îmbinărilor specifice dintre 
temperament, voinţă şi conştiinţă în contextul relaţiilor 
umane de ordin social. Caracterul este invariantul unei 
personalităţi, structura şi stilul unei mentalități care se 
formează în mod progresiv din copilărie şi până la vârsta 
senectuţii, parcurgând avatarurile vieţii. Voința este liantul 
între ansamblul dispoziţiilor sau al aptitudinilor conţinute de 
temperament şi stilul de acţiune impus de un caracter 
datorită atitudinilor. Caracterul este un fel de regulator al 
conduitei noastre şi un principiu organizator al 

semnificaţiilor vieţii pe plan valoric. 

Conştiinţa noastră este în acelaşi timp constituită (fondul 
aperceptiv), în curs de constituire  (condiţionarea 
momentană) şi constituantă (prin motive, convingeri şi 
atitudini). Disciplinarea operată de voinţă decurge din 
luarea sub control a vieţii noastre psihice, a pulsiunilor şi 
impulsurilor acesteia, datorită reflecţiei, pentru ca prin 
autoreflecţie (resemnificare) mobilurile să se transforme în 
motivaţia conduitei noastre. 

Conştientizarea vieţii psihice trebuie să ţină seama de 
constrângeri, frustrări, slăbiciuni, tensiuni şi zbuciumări. 
Desţelenind inconştientul, se poate să descoperim imensa 
durere a omului şi teama sa faţă de moarte. Imperativul 
socratic al cunoaşterii-de-sine este subminat dacă nu 
desluşim cel puţin tendinţele esenţiale ale inconştientului. 

Eul, cu cele trei ipostaze ale sale - eul-de-moment, eul 
imaginar, eul socializat - este centrul conştiinţei care 
experimentează, ca produs al experienţei, al cunoaşterii şi 
al duratei. Nevoile umane se specifică sub influenţa 
condiţiilor sociale. Ele au la bază unele tendinţe care se 
manifestă periodic. Astfel, un dinamism primar, foarte puţin 
diferențiat se structurează şi capătă complexitate 
parcurgând traiectoria fiecărei ființe umane. 

În consecință, primul moment al acţiunii morale, 
conceperea posibilităților practice, ne apare ca un fapt 
psihologic care diferă de la o persoană la alta, dar care este 
în mod intim legat de natura proprie fiecăruia. Conflictul 
diverselor tendințe (organice, psihice, sociale), 
confruntarea dintre pornirile egoiste şi cele altruiste, dintre 
mobilurile inferioare şi motivele superioare determină 
conştiinţa subiectului să devină critic subiectivă în ceea ce 
priveşte alternativele legate de acţiune. 

Datorită  conştientizării  (reflecţiei) şi  resemnificării 

(autoreflecţiei) conştiinţa interiorizează o serie de reacţii 
intra-personale care definesc un subiect înzestrat cu 
eficacitate proprie. Subiectul devine un sistem de forţe 
relativ independente, coordonate de către un eu şi 
exprimate de conştiinţa-de-sine prin atitudini. Luând în 
posesiune devenirea noastră psihică putem deveni fiecare 
un eu mai complex, mai bogat în tendinţe, mai în măsură 
să acţioneze în mod raţional şi moral, adică să formeze un 
caracter. 

Caracterul este forma concretă pe care şi-o dă fiinţa 
conştientă. Intr-un sens, caracterul este definit şi limitat 
prin structura sa, în calitate de fiinţă ieşită din natură, 
biologică şi socială şi, de asemenea, în alt sens, el este 
deschis spre actualizarea tuturor posibilităţilor pe care le 
poartă cu sine. Caracterul este exigenţa şi concretizarea 
unei forme în care se intersectează şi se integrează 
deopotrivă necesitatea şi libertatea. 


Creaţia de sine prin sine-însăşi comportă etape în planul 
existenţei individuale şi diferite nivele de integrare. În 
calitate de organism biologic, de decupare şi organizare a 
unei porţiuni de materie organică, aceasta devine mijloc de 
a-şi insera acţiunea în lumea înconjurătoare. «Eul» 
persoanei prelungeşte şi domină corpul. El permite fiinţei să 
descindă în străfundurile tainiţelor sale, să se cunoască, să 
devină o individualitate ireductibilă şi inconfundabilă. 

Nu împărtăşim punctul de vedere potrivit căruia caracterul 
ar fi suma particularităţilor proprii unui individ, ansamblul 
variantelor psihice ce acompaniază proprietăţile specifice. 
Acestea alcătuiesc doar fundalul varietăţii mişcărilor 
individuale. Caracterul se circumscrie prin atitudini, tablă 
de valori, nivel de aspirații, proiecte şi scopuri urmărite. 
Formarea caracterului înseamnă a dezvolta ceea ce este 

originar şi original în noi, a concilia şi armoniza aceste 
diferenţe, nu numai în scopul de a le face compatibile între 
ele, ci şi de a duce prin comunicare şi comuniune la o 
veritabilă solidaritate între conştiinţe. 

“Caracterul este forma concretă prin care se exprimă în 
fiecare fiinţă exigenţa unei sinteze totale” (Rene Hubert, 
Traité de pedagogie generale, P.U.F., 1946, p. 230). El 
devine coerenţă în prezent şi stabilitate în durată. 
Diversitatea inclusă în caracter nu poate merge până la 
anihilare şi excluderea sentimentului unităţii. Trecerea de la 
sine la eu se face prin această extensiune şi durată. 

Integrarea ființei umane într-o triplă perspectivă 
temporală, spre deosebire de comportamentul prezentist la 
animale, necesită aproprierea trecutului pentru ca fiecare 
din noi să ne regăsim acelaşi prin perpetuare în prezent şi 
previzionare a viitorului. Stabilitatea caracterului se 
exprimă nu prin permanentizarea stărilor psihice care 
exclude devenirea însăşi a conştiinţei, ci prin constanţa 
atitudinilor în faţa vieţii. 

Tendinţele sunt energiile psihice care premerg şi 
stimulează formarea atitudinilor. Stabilitatea caracterului se 
leagă nu numai de atitudini, ci şi de tabla de valori, de 
proiectele alese şi urmărite, într-un cuvânt de viziunea 
generală asupra existenţei. Această exigenţă a unităţii şi 
coerenţei constituie sâmburele formator al caracterului. Nu 
numai policromia stărilor psihice care se pun şi se opun, ci 
şi confruntarea unor tendinţe şi manifestări contradictorii, 
care  întreţin un germene de  amorfism, necesită 
identificarea unităţii în diversitate, depăşirea momentelor 
de ruptură sau dislocare, prin asigurarea afirmării unor 
curenţi ascendenți. 

Se poate conchide că organizarea stabilităţii caracterului 
se face prin punerea de acord între cele trei ipostaze ale 

eului - eul de moment, eul imaginar şi eul socializat - prin 
evitarea  cristalizării elementelor psihice în direcții 
divergente datorită realizării de către conştiinţă a funcţiilor 
sale specifice: funcția cunoaşterii-de-sine, de 
autodeterminare şi automodelare. 

Societatea nu ne furnizează decât sprijinul unui nume şi al 
unei stări civile. Ea se interesează mai degrabă de 
manifestările personalităţii decât de structura intimităţii 
sale. Or, prin funcţia de automodelare, conştiinţa personală 
contribuie la stabilizarea şi formarea caracterului. 
Conştiinţa ajută la integrarea într-un tot unitar a calităților 
psihice, intelectuale şi morale. În cazul în care conştiinţa 
personală este critic-selectivă, atunci ea se opune cursului 
vieţii sociale care îi cere omului să pară mai mult decât să 
fie. 

După cum consideră Rene Le Senne în cartea sa Traité de 
caracterologie, sunt puţini oamenii care, în mod riguros, 
rămân aceiaşi în ceea ce priveşte identitatea lor de esenţă 
în manifestările gândirii, sensibilităţii şi conduitei lor. 
Majoritatea posedă trei sau chiar patru caractere mai mult 
sau mai puţin diferite: a) cel pe care îl au realmente; b) cel 
pe care îl arată celorlalţi; c) cel pe care doresc să-l aibă; d) 
cel pe care îşi închipuie că-l au. 

Prima ipostază se referă la faptul că fiecare fiinţă are o 
natură dată de orientarea pozitivă sau negativă, marcată 
de toate experienţele anterioare, dominată de divergențe şi 
contradicții. A doua ipostază, sau poate mai bine spus 
mască, se referă la un prim efort de selecţie şi organizare în 
vederea adaptării la circumstanţele vieţii sociale, altfel zis 
imaginea pe care îşi închipuie fiecare că ar avea-o despre el 
grupul sau o anumită comunitate umană. Fiecare caută să 
joace şi să menţină personajul său sau, dacă aceste grupe 
sunt multiple, diferitele personaje ce corespund fiecăruia 

dintre ele. 

Caracterul pe care fiecare fiinţa aspiră să-l aibă le 
depăşeşte pe celelalte două şi se opune lor; concentrând 
idealul şi aspiraţiile intime ale fiecăruia dintre noi, el este 
mai profund decât tot ce se produce şi se manifestă în 
realitate. În sfârşit, caracterul pe care fiecare fiinţă crede 
că-l are rezultă dintr-o specie de compromis între ceea ce el 
este şi ceea ce aspiră să fie. 

Rolul educaţiei este de a ajuta fiinţa umană să-şi conserve 
coeziunea şi stabilitatea, de a face ca diversitatea 
aspectelor caracterului să nu afecteze unitatea sa 
integrativ-dinamică. Ocupându-ne de voinţă, am subliniat 
că nu suntem de acord cu teza caracterului înnăscut sau 
gata făcut ori cu teza care admite că în mod originar natura 
umană ar fi uniformă, toate fiinţele fiind dotate cu aceleaşi 
posibilităţi de dezvoltare, dar că diferenţele apar datorită 
circumstanțelor cu care se confruntă fiecare pe parcursul 
evoluţiei. 

Caracterul se constituie sub exigenţa unităţii de sinteză 
prezidată deopotrivă de voinţă şi conştiinţă. El condensează 
etapele maturizării psihointelectuale în planul existenţei 
individuale şi influenţele mediului fizic şi social. Diversitatea 
caracterelor individuale depinde de orientarea dată. 
Sintezei afective, de nivelul de conştiinţă la care se 
efectuează, de modul cum se realizează adaptarea la 
experienţă şi la exigenţele constitutive ale persoanei în 
cauză; într-un cuvânt, de alegerile pe care le face referitor 
la afirmarea propriei sale personalităţi. 

După sinteza pe care o realizează fiinţele umane şi 
predominarea facultăţilor psihice, deosebim trei mari clase 
de caractere: clasa celor la care predomină înclinațiile 
cognitive, clasa celor la care predomină tendinţele practice 
şi clasa celor la care predomină tendinţele afective. Primele 


125 


două clase cuprind caractere nearmonizate, în curs de 
constituire, dar cu tendinţe divergente, care nu au ajuns la 
o dezvoltare completă a vocației lor umane. 

Loialitatea, generozitatea şi pietatea, acestea sunt 
tendinţele afective supreme la care se poate ridica fiinţa 
umană în procesul de formare a caracterului. Loialitatea 
este virtutea omului de gândire, generozitatea a celui de 
acţiune şi pietatea a celui religios. Caracterul omului se 
defineşte nu numai prin forma şi conţinutul său, ci şi prin 
atitudinea pe care o adoptă individul faţă de societatea în 
care trăieşte: conformism, conformitate sau 
nonconformism. 

Atitudinea conformistă răspunde cerinţelor instinctului de 
conservare, de supravieţuire; atitudinea de conformitate e 
instituită de persoanele care au o conştiinţă critic-selectivă, 
iar atitudinea nonconformistă de cei care nu recunosc nici o 
valoare existentă şi care, de asemenea, nu ne propun alte 
valori. 

Caracterul se exprimă sub speciae integralis prin 
mobilizarea efectivă a afectivității, singura sinteză care 
pune în joc întreaga conştiinţă. Căci a cunoaşte pentru a 
înţelege, pentru a acţiona, pentru a te bucura, pentru a 
iubi, pentru a fi tu însuţi, aceasta este menirea majoră a 
fiinţei umane. 


Capitolul V 


INTEROGAŢII ASUPRA CULTURII MORALE A 
SECOLULUI XX 


5.1. Secularizarea şi implicaţiile sale morale în 
cultura secolului XX. 
In secolul XX s-a zdruncinat credinţa într-o structură 


125 


stabilă a existenţei care ar conduce devenirea pentru a da 
sens cunoaşterii şi normelor de conduită. Trăsătura 
dominantă a lumii moderne este secularizarea. Termenul 
de secularizare provine din limbajul juridic. La jumătatea 
secolului al XVIII-lea, acest termen se referea la transferul 
de bunuri şi pământuri aparţinând bisericii spre instituţiile 
private şi autorităţile civile. 

In această accepţiune, secularizarea nu a devenit un 
termen negativ. El a primit această conotaţie în perioada 
confiscării proprietăţilor ecleziastice înfăptuită de revoluţia 
franceză şi Napoleon. In dreptul canonic, termenul indică 
reîntoarcerea la lume (ad saeculum) a persoanelor 
aparţinând ordinelor religioase. Având în vedere acest fapt, 
termenul de secularizare nu semnifică în mod necesar 
laicizare. 

În ambele cazuri, termenul de secularizare trimite la un 
conflict implicit sau latent între lumea spirituală şi lumea 
materială, atât în sferele vieţii civile, publice, cât şi în 
sferele vieţii individuale. Conflictul între cele două sfere de 
competenţă, ecleziastă şi civilă, a vizat controlul asupra 
activităţilor sociale şi asupra instrucției superioare. Ca 
atare, conflictul dintre Biserică şi suveranitatea politică a 
devenit elementul central al procesului de modernizare, al 
cărui rezultat nu a fost altul decât ceea ce se numeşte 
secularizare. 


Acest fenomen a determinat îndeaproape modernitatea. El 
desemnează nu numai procesul prin care sectoarele 
societăţii şi ale culturii s-au sustras instituţiilor şi 
simbolurilor religioase, ci el reprezintă mai mult decât un 
proces socio-structural, întrucât a afectat totalitatea vieţii 
culturale şi ideaţia. Secularizarea urmează unei vârste în 
care religia a constituit instanţa supremă de justificare 

ultimă a ordinii sociale şi existenţiale. 

La acest proces şi la rezultatele lui au contribuit reforma 
protestantă şi revoluțiile democratice. Ele au determinat 
afirmarea liberalismului, a raționalismului şi organizarea 
ştiinţifico-tehnică a vieţii umane, produs al “ascezei 
intramundane”, după sintagma lui Max Weber. Pe structura 
tradiţională a bisericii creştine, pe sentimentul naţional al 
statului modern şi pe morala conştiinţei individuale s-a 
bazat cultura burgheză a secolului anterior. 

Primul război mondial a arătat incapacitatea lumii 
burgheze secularizate şi laicizate de a domina conflictele 
născute de propriul sistem. Revoluţia industrială s-a afirmat 
sub o formă discontinuă în Europa. Aceasta nu înseamnă că 
progresul tehnic şi economic, speranţa de a vedea 
libertatea garantată şi perfecţionismul civilizator, elemente 
constitutive ale fizionomiei morale ale secolului anterior, au 
luat sfârşit. 

În perioada interbelică asistăm la dispariţia interiorităţii şi 
la funcţionalizarea vieţii sociale a responsabilităţii anonime. 
Incă din anul 1930, Karl Jaspers folosea sintagma 
“responsabilitate anonimă”. Ordinea socială exercită o 
presiune structurală atât de puternică încât individul nu mai 
are posibilitatea, chiar în sfera intimă a existenţei, de a fi 
stăpân al deciziilor sale. Socialismul nu a fost capabil să 
bareze procesul autodistrugerii interioare a lumii burgheze. 
Secularizarea a început cu viaţa ştiinţifică, pentru a se 
extinde treptat la alte domenii: politic, economic, viaţă 
personală, până la emanciparea conştiinţei în alegerile sale 
etice. 

Secularizarea este un fenomen «pluridimensional», având 
totuşi o constantă: ea este la fel ca şi fapta unui om care 
consideră că, odată ajuns la o vârstă adultă, în alegerile 
sale, poate să treacă peste «ipoteza existenţei lui 

Dumnezeu». În secolul XX, lumea socială este supusă unor 
schimbări cu efecte imprevizibile, iar în caz de tensiuni şi 
conflicte, aşteptăm de la ştiinţă ca ea să-şi asume rolul de 
instanţă a deciziei. 

Spre ea se îndreaptă aşteptările şi speranţele atunci când 
este vorba de a evita calamităţile şi catastrofele sau când 
este vorba de creşterea bunăstării materiale. Societatea 
ascultă de părerea experţilor, de planificarea conştientă, de 
gestionarea riguroasă a resurselor, fapte ce domină toate 
domeniile existenţei şi, se înţelege, şi opinia publică. 
Problema care se pune cu toată acuitatea în prezent este 
următoarea: cum să se înţeleagă individul el-însuşi în 
ansamblul unei realităţi sociale dominate de ştiinţă? 

Secularizarea se prezintă sub un dublu aspect: unul 
pozitiv, legat de accederea omului la autonomie şi altul 
negativ, legat de afirmarea unui individualism de factură 
hedonistă. Lumea secolului XX s-a structurat în mod 
progresiv după alte valori care, chiar dacă provin din lumea 
creştină, s-au detaşat de arbore. 

Intr-un fel, Biblia a dus la secularizare în măsura în care a 
considerat creaţia ca fiind livrată în întregime stăpânirii 
omului: ea a desacralizat puterea politică, a desacralizat 
valorile,  nerecunoscând ca valoare decât unicul. 
Transcendenţa s-a constituit nu numai ca o expresie a 
alienării (L. Feuerbach, K. Marx, Fr. Nietzsche etc.), ci şi ca 
o sursă a drepturilor fiinţei umane concrete şi sensibile. 
Aceste drepturi au avut mereu, până în a doua jumătate a 
secolului XX, drept dimensiune transcendentă promisiunea 
fericirii. 

Secularizarea capătă fiinţă ca ideal raţional vizând 
punerea în lumină a unităţii naturale în cuprinsul 
multiplicităţii. In regimul vieţii desacralizate se afirmă în 
acelaşi timp transcendenţa divinului şi caracterul autonom 

al lumii sesizată ca produs al legilor naturale şi umane. Din 
punct de vedere moral, secularizarea comportă două linii 
de orientare opuse: una care aşteaptă totul de la ştiinţă şi 
revendică o autonomie fără limită sau limite (o iluzorie 
independenţă), care a dus şi duce la scepticism şi 
indiferentism şi o altă linie de orientare care valorizează 
autonomia omului în sensul întemeierii unei etici a 
responsabilităţi. 

Secularizarea corespunde, de asemenea, unei diferențieri 
progresive a domeniilor şi nivelurilor de acţiune ca funcţii 
sociale: economie, drept, politică, domeniu public şi privat, 
arii specifice şi în mod relativ independente, dotate cu 
propriul lor sistem de valori şi cu o coerenţă internă. La 
început, acest proces al secularizării s-a manifestat 
tendenţial. Probleme precum căutarea sensului (filosofie şi 
morală), legitimarea puterii (politice şi de drept) sau 
cunoaşterea naturii (ştiinţa) au tins să se întemeieze într-o 
manieră autonomă în raport cu religia. 

In secolul XX, viaţa se eliberează de subordonarea 
ritmurilor sezoniere, ordinea socială apare din ce în ce mai 
mult ca o convenţie normativă, întemeiată pe un contract în 
mod voluntar acceptat şi, ca atare, susceptibil de a fi 
revizuit. Viaţa socială este marcată de slăbirea legăturilor 
întemeiate pe necesitatea materială şi accentuarea 
caracterului schimbător al formelor sociale, fapt care 
atenuează în mod nemijlocit presiunea sensului, caracterul 
său transcendent şi imuabil. Critica adevărurilor se 
înmulţeşte, iar multiplicarea valorilor hedoniste şi estetice 
favorizează proliferarea dorințelor şi a formelor 
negativismului. 

In acelaşi timp, cresc posibilităţile de experienţă şi 
libertatea alegerilor, dimensiunile proprii existenței 
individuale se aprofundează, dar şi cele ale rătăcirilor şi ale 

pierderii sensului, ale suficienţei şi indiferenţei faţă de toate 
lucrurile, cele ale neliniştei faţă de insignifianţa vieţii. În 
acest context, reconsiderarea sacrului este doar o simulare 
a sensului originar, produsele instrumentale şi funcţionale 
fiind acelea care ne controlează şi ne domină viaţa. 

O dată cu prăbuşirea marilor ideologii utopiste ale 
progresului şi societăţii ideale, criza morală a identităţii-de- 
sine este marcată de fanatismul politic şi religios, 
acompaniat de o cohortă de violenţe. Barbaria şi violenţa, 
ca fenomene tipice ale lumii actuale, se leagă de consum 
(inclusiv de droguri), de fanatismul politic şi religios. 
Secularizarea duce astfel la adâncirea experientei 
nonsensului. 

Această mizerie morală a secolului XX este prefațată de 
Nietzsche care consideră că nu există fenomene morale, ci 
numai o interpretare morală a fenomenelor. Or, după cum 
observă Hans-Georg Gadamer, “situaţia în care reflecţia 
morală este posibilă este întotdeauna o situaţie de 
excepţie, o situaţie de conflict între datorie şi înclinaţie, o 
situaţie în care prevalează reflecţia morală şi examenul 
detaşat de sine” (H.- G. Gadamer, Les fondements 
philosophiques du XX-e siècle, în vol. La sécularisation de la 
pensee, Ed. Du Seuil, Paris, 1988, p. 202). 

Sunt imposibile identificarea şi recunoaşterea ansamblului 
fenomenelor morale în secolul XX. Dar demersul teoretic 
este necesar şi salutar. Este necesar pentru a afla unde am 
ajuns. Este salutar pentru a ne igieniza şi nu doar pentru a 
ne spăla de păcate precum Pilat din Pont. Chiar dacă 
admitem împreună cu Gadamer că scepticismul faţă de 
orice dogmatism, se înţelege şi dogmatismul ştiinţei, 
constituie fundamentul cel mai secret, el este în acelaşi 
timp şi cel mai puternic în secolul nostru. 

Am semnalat anterior cele două linii de orientare ale 

secularizării în planul culturii morale a secolului XX: o 
orientare negativă ce ne expune la nemăsurat, la absenţa 
spiritului măsurii, uitând de tragicul oricărei existenţe 
(finitudinea), ceea ce duce la barbarie şi violenţă şi o 
orientare pozitivă care reprezintă un apel la om, la 
resursele sale umane în ceea ce priveşte introducerea 
noului în stăpânirea cursului devenirii. 

Ţinând seama de orientarea negativă, nu putem să nu 
constatăm faptul că secularizarea a dus, pe de o parte, la 
apariţia omului  raţionalizat, împotmolit în consum, 
unidimensional, care se manifestă în direcţia unor căi facile. 
El cedează seducţiilor societăţii de consum, rezultatul 
nemijlocit perceptibil în plan comportamental fiind 
indiferența. Alături de exaltarea ego-ului, indiferența a 
devenit o trăsătură a modernităţii. 

Indiferenţa ne risipeşte în gol. Modernitatea sau epoca 
post-modernă se numeşte «era vidului». Cel puţin în 
Occident, omul şi-a pierdut sentimentul tragic al vieţii. S-a 
ajuns la indiferenţă faţă de sensul vieţii şi această pierdere 
de sens se trăieşte fără nelinişte şi deznădejde. “Vidul de 
sens, prăbuşirea idealurilor nu a condus după cum se 
aştepta la mai multă nelinişte, mai multă absurditate, mai 
mult pesimism.  (...) Indiferenţă, nicidecum dezastru 
metafizic” (G. Lipovetsky, L'cre du vide, Gallimard, Paris, 
1983, p. 42). 

Al doilea obstacol, la fel de nociv ca şi primul, legat de 
orientarea negativă în planul culturii morale a secolului XX, 
se manifestă prin proliferarea formelor răului sau 
negativismului. Întrebarea lui Dostoievski: dacă Dumnezeu 
există, cum poate el să tolereze suferinţa şi moartea 
inocentului? — A fost reluată de Albert Camus. Dacă el 
există, el este vinovat. Şi dacă nu există, el ar trebui 
inventat pentru a ieşi din impas. 

În secolul XX, răul a suscitat revolta. Suferinţa a subminat 
speranţa şi credinţa. De aceea, resemnării, Camus îi opune 
revolta. Răul şi formele pe care le îmbracă nu pot fi 
justificate şi toate explicaţiile ajung în impas. Răul este 
obstacolul de care nu te poţi elibera prin gândire şi care 
suscită întotdeauna revolta. El pune în derută toate 
mărturiile existenţei lui Dumnezeu. 

Răul nu este nici pedeapsa păcatului originar, nici 
simptomul unei vinovăţii nemărturisite. El este o «surpriză». 
lisus nu-i clarifică originea, ci doar îl denunţă. El ne arată 
cum să-l depăşim, şi anume prin luptă. Tocmai de aceea a 
sfârşit pe cruce. Excesului de rău, el îi răspunde printr-o 
pârghie mult mai puternică - iubirea - care ar putea ridica 
şi salva umanitatea. 

Prin această orientare negativă, unei normative întemeieri 
a autonomiei tinde să i se substituie «grija faţă de sine». 
Istoria subiectului, de la Descartes la Nietzsche, este 
considerată de Heidegger ca o consolidare a subiectivităţii 
într-un mod plural şi nonlinear. Or, după cum subliniază 
Edmund Husserl, întrebarea este dacă în interiorul 
imanenţei de sine care defineşte subiectivitatea se poate 
gândi încă o transcendenţă a unei normativităţi capabile să 
limiteze individualitatea. 

Revenirea la o problematică teologică sau religioasă nu 
este, fără îndoială, nici posibilă, nici compatibilă cu ideea 
democratică a unei ordini auto-instituite. O macro-etică 
planetară a responsabilității are drept premisă de bază 
intersubiectivitatea şi comunicarea. Autonomia nu este 
acelaşi lucru cu independenţa, cu autosuficienţa sau cu 
libertatea fără regulă. Aceasta este starea naturală a 
omului. 

Valoarea autonomiei nu se opune dependenţei 
(subordonării faţă de reguli), ci  heteronomiei. Căci 

autonomia este într-un fel o dependenţă, dar în sensul în 
care valorizarea autonomiei rezidă în a face din umanul 
însuşi fundamentul sau sursa normelor şi legilor. Prin 
autonomie, eu rămân dependent de norme şi legi cu 
condiţia de a le accepta în mod liber. 

Modernitatea este o poziţie din care s-a dezvoltat 
individualismul, era multiformă a individului ajuns în pragul 
indiferenţei şi al debusolării, dar este de asemenea locul de 
emergenţă a unei concepţii în care omul este gândit ca 
fundament al normelor şi legilor sale, ca subiect autonom şi 
este dificil să faci din această emergenţă a subiectului un 
simplu moment al dezvoltării individualismului. 

În cazul individualismului care duce la nihilism şi 
anarhism, prioritate deţine relaţia om-lume, pe când în 
cazul orientării morale pozitive, prioritate deţine relaţia om- 
om, fără a uita de lumea în care trăim. Pe aceasta, 
individualismul lipsit de suport moral o consideră nu ca pe o 
maşină, nici ca ordine, nici ca pe o fiinţă vie, ci ca «haos 
etern». Or, pornind numai de la om, prin om şi pentru om. 
Datorită intersubiectivităţii şi comunicării, într-o lume 
«abruptă» în care a fiinţa echivalează cu a rezista, după 
cum remarcă Paul Ricoeur, poate să existe sens, adevăr şi 
valoare. 

Dacă individualitatea desemnează maniera de a fi a unui 
ins singular, ireductibil la aceea a altcuiva, subiectul se 
referă la structura pe care fiecare fiinţă conştientă o are în 
comun cu semenii săi. Nu poţi avea conştiinţă-de-sine fără 
poziţie în această lume şi fără deschidere faţă de această 
lume, în interiorul căreia se pune problema recunoaşterii 
celuilalt. Omul nu devine om decât printre oameni. 

Într-o serie de texte, Nietzsche face din individ o valoare 
absolută şi un principiu ontologic. El se erijează în apărător 
al valorilor individualităţii pronunţate contra a ceea ce el 

numeşte câteodată «vulgaritate» referindu-se la disoluția 
individualului diferențiat în nivelare comună. El critică 
valorile gregare şi civilizaţia de turmă la care s-a ajuns prin 
Socrate, creştinism, ].- J. Rousseau, revoluţia franceză şi 
impunerea idealului democratic. 

Or, în cazul omului, naşterea şi valorizarea conştiinţei nu a 
fost o fatalitate, ci a decurs din exigenţele comunicării şi ale 
limbajului. Nevoia de altul a fost generată de greutăţile şi 
necesităţile vieţii, întrajutorarea nefiind posibilă fără 
comunicarea şi împărtăşirea nevoilor şi grijilor, fără o 
înţelegere mutuală. În acest fel, sub presiunea nevoii de a 
comunica, se constituie conştiinţa ca principală 
componentă a subiectului sau agentului moral, alături de 
voinţă şi libertate. 

Dar, după Nietzsche, conştiinţa şi limbajul procedează la o 
«mare falsificare» ce are drept miză «generalizarea» şi, ca 
atare, o «superficializare». Modernitatea, după Nietzsche, 
este locul unde triumfa «geniul speciei», contra marilor 
personalităţi pe care grecii le-au avut înainte de Socrate. La 
fel, democraţia, valoarea politică a modernităţii, abolind 
distanţele dintre indivizi, contribuie la nivelarea comună. 

Individul-în-sine este o eroare la fel ca şi specia dacă nu e 
valorizat ca un moment al creşterii voinţei de putere. In 
fiecare individ domină multiple centre de forţă care se 
combină şi se combat în fiecare clipă (unitatea eului este o 
ficţiune), ceea ce noi numim voinţa nu este decât termenul 
ultim al unui conflict incontrolabil între centrele de forţă. 

Or, orientarea pozitivă în planul culturii morale valorizează 
autonomia fiinţei umane în sensul unei instituiri a justiţiei 
sociale (egalitatea drepturilor şi obligaţiilor pentru toţi 
oamenii) şi nu reprezintă o varietate moleşită şi încă 
inconştientă a voinţei de putere. Deschiderea-de-sine către 
altul pune capăt nu numai subiectivismului solipsist ci, prin 

intersubiectivitate, comunicare, înţelegere mutuală, respect 
şi încredere, neagă elita aristocratică nietzscheiană 
valorizând distanţa şi ierarhia. 

Necoincidenţa de sine cu sine (finitudinea), necesitatea 
deschiderii către celălalt prin limbaj şi comunicare, prin 
ceea ce Emmanuel Levinas numeşte «alteritate», are în 
vedere punctul nodal al moralității care rezidă în a gândi 
altul-in-acelaşi, fără a gândi altul ca un alt acelaşi. 
Fenomenologia lui Husserl rămâne funciarmente umanistă. 
Contra umanismului clasic care a culminat în fond cu 
determinarea monadologică a eului, umanismul actual 
gândeşte subiectivitatea ca transcendenţă ce se deschide 
spre alteritate şi se comunică prin limbaj. 

Subiectul moral este de fapt cel a cărui subiectivitate, 
sursă de sine-însuşi nu se identifică subiectului particular, ci 
cu comunitatea intersubiectivă a unei umanităţi întemeiată 
pe norme şi legi. Pentru subiect, exigenţa de a se gândi ca 
autonom este inseparabilă în modernitate de valorile 
(morale, juridice, politice) receptate nu de la natura 
lucrurilor care le implică, ci autoinstituite, în calitate de 
norme pe care umanitatea şi le dă ei-însăşi drept 
constitutive pentru intersubiectivitate, în funcţie de ele 
modelându-şi propria demnitate. 

Autonomia nu este decât acel orizont de sens prin referire 
la care subiectul trebuie să-şi gândească acţiunea: În afara 
acestei referinţe, subiectul s-ar pune el-însuşi ca o maşină 
sau ca un lucru, ceea ce ar fi absurd şi ar nega posibilitatea 
oricărui spaţiu moral necesar nouă precum lumina pentru o 
privelişte sau apa pentru peşte. Pentru o macro-etică a 
reflecţiei şi  responsabilităţii, integrarea  finitudinii şi 
autonomiei asigură condiţiile necesare descoperirii unui 
sens, condiţiile necesare dar nu şi suficiente. 

Morala general-umană, la care se gândea încă Descartes, 

concepută de pe poziţii aprioriste de Kant, căzută din cer în 
lumea noastră profană, după ce “intelectualismul francez, 
mai mult decât empirismul englez senzualist, a eşuat într- 
un ateism lamentabil, vecin cu liberalismul şi anarhismul 
care va submina bazele raţionale ale moralității” (Alexandru 
Surdu, Vocații filosofice româneşti, Ed. Academiei Române, 
Bucureşti, 1995, p. 199), are nevoie de a fi regândită. 

Este necesară mobilizarea cunoaşterii actuale în vederea 
unei macro-etici planetare bazată pe responsabilitate, 
ţinând seama de efectele puţin previzibile ale activităţilor 
colective (ştiinţă, tehnică, economie şi politică). Este 
necesară realizarea unei justiţii sociale - distributive - la 
nivel mondial, medierea între raționalitatea consensual- 
comunicativă şi aceea strategică, mediere care nu poate 
face abstracţie de raționalitatea umanistă, al cărui nerv 
central îl reprezintă nevoia de absolut. 


5. 2. Răul şi proliferarea formelor negativismului. 
Experienţa umană dovedeşte că înclinațiile şi uneori chiar 
voinţa răului caracterizează condiţia umană într-o măsură 
aproape egală cu aceea a binelui. Egoismul, injustiţia, 
compromisurile, suferinţa, mizeria, războiul, moartea sunt 
rele pentru că ele conţin şi provoacă dezordinea. Răul 
exprimă nu o pedeapsă pentru păcatul originar sau un 
simptom al unei vinovăţii nemărturisite, el exprimă ceea ce 
este negativ şi neant în noi. 

Există în primul rând o formă rudimentară a răului sau 
imoralităţii, care porneşte din slăbiciune sau din absenţa 
efortului moral, datorită dezlănţuirii sugestiilor instinctive, 
egoiste sau pasionale. Fiinţa umană care se lasă pradă 
automatismelor, care rămâne prizoniera deprinderilor rele 
nu are cum să evite răul sau imoralitatea. Aceasta 
(imoralitatea) recurge la sofisme redutabile, îndeosebi când 

încearcă să acopere totul cu un voal de moralitate. 
Intrepătrunderea dintre moralitate şi imoralitate poate să 
îmbrace diferite forme şi grade: de la omul injust la omul 
culpabil (vinovat), de la cel culpabil la omul rău, adică cel 
care  premeditează  ofensele,  jignirile, umilinţele şi 
vătămările aduse celorlalţi. 

In ceea ce priveşte înţelegerea conceptului de rău putem 
preciza că rădăcinile sale pornesc de la influenţele 
insidioase ale instinctelor, ale limbajului comun, într-un 
cuvânt de la ignoranță şi inconştienţă ca prim substrat 
generator al răului, substrat care se prelungeşte în 
acceptarea plăcerilor hedoniste, a divertismentelor şi 
lâncezelii sufleteşti. Toate acestea produc relele, al căror 
corolar îl reprezintă rea-voinţa de care vorbea Kant şi rea- 
credinţa de care vorbea Sartre. 

De la bun început este necesar să distingem între mai 
multe forme de manifestare a răului. Ca atare, facem 
deosebire între răul fizic (defectele de ordin fizic, suferinţele 
produse de diferite boli), răul psihic (maladiile sufleteşti, 
înşelăciunea şi minciuna) şi cel metafizic provocat de 
limitele înţelegerii umane şi de finitudinea şi facticitatea 
fiinţei umane, şi nu în ultimul rând, avem în vedere o cauză 
dominantă în prezent la noi - mizeria materială şi morală. 

Aceste forme nu alcătuiesc răul ca atare, ci ele pot fi 
calificate ca diferite rele ale căror consecinţe nefaste diferă 
de la caz la caz. Răul în esenţa sa este imoral şi, ca atare, 
caracterizează orice formă de manifestare a imoralităţii. În 
acest context, distingem între greşeala nevoită şi cea voită, 
între vinovăția involuntară şi cea voluntară, între ceea ce 
este demonic şi ceea ce este malefic. Toate aceste forme 
ale imoralităţii au ca numitor comun culpabilitatea. 

Unele rele au caracter contingent, accidental (ele pot să 
apară sau să nu apară). Altele sunt condiţionate în mod 

necesar (jecmănirea, fărădelegile şi corupţia generalizată în 
actuala etapă de tranziţie). In ceea ce priveşte mizeria 
morală, aceasta se leagă de decăderea şi degradarea 
condiţiei umane până la nivelul reziduurilor şi 
schematismelor de ordin instinctual. Ea este condiţionată 
multifactorial. 

In primul rând, ea este generată de satisfacerea cerinţelor 
noastre elementare la un nivel minimal. În al doilea rând, e 
cauzată de proliferarea  plăgilor sociale, cum sunt 
demagogia, corupţia, traficul de influenţă (nepotism şi 
favoritism) şi nu în ultimul rând compromisurile 
compromiţătoare (doar pe plan politic putem vorbi de 
compromisuri acceptabile), toate acestea abătându-se 
precum o grindină distrugătoare asupra lanurilor coapte de 
grâu. 

Vinovăţia sau culpabilitatea poate fi calificată în funcţie de 
numărul şi calitatea greşelilor. In ceea ce priveşte 
«demonicul», putem vorbi de dispoziţii înnăscute în ce 
priveşte comiterea relelor şi nedreptăţilor sau de tentaţii, 
obsesii şi chiar vicii în manifestarea acestuia. Forma cea 
mai josnică a demonicului este sadismul, iar forma cea mai 
distrugătoare este maleficul. Din punct de vedere etic şi 
ţinând seama de mersul vieţii umane, răul făcut în mod 
premeditat în cazul regimurilor totalitariste constituie cel 
mai grav atentat la adresa condiţiei umane. Acest rău, la fel 
ca barbaria şi violenţa, poate fi comparat doar cu bolile 
incurabile. 

Probabil că am pierdut eroismul o dată cu pierderea 
credinţei, o dată cu neglijarea sentimentului tragic al vieţii. 
Probabil că am pierdut simţul onoarei o dată cu pierderea 
idealurilor de nobleţe, de respectare a castităţii şi a 
curăţeniei sufleteşti. Probabil că intrăm în vârtejurile 
dramatice şi melodramatice ale vieţii deoarece am trecut la 

un alt stil de viaţă, marcat esențialmente de relativism, 
inconsecvenţă, de căutare a unor satisfacţii mărunte de 
moment, efemere, neconcludente pentru o viaţă de om. 

Din nefericire, confruntarea cu forţele adverse ale răului, 
negativismului, iraţionalului etc. Este evitată, fapt care a 
dus la trecerea de la un spectacol melodramatic al vieţii 
umane la un spectacol tragi-comic, grotesc şi bizar. Mai 
mult ca oricând suntem marcați de aceste consecinţe 
nefaste ale desfermecării, desvrăjirii lumii, ale tragi- 
comicului, ale grotescului, bizarului şi nu în ultimul rând 
suntem marcați de alienare (înstrăinare), anomie (prezenţa 
şi acţiunea fărădelegilor în raporturile dintre individ şi 
instanţele civile), de masificare (de realizarea unor activităţi 
colective de rutină, lipsite de țeluri), de reificare, într-un 
cuvânt devenim asemenea unor poşete la modă, 
participăm cu şanse nesigure la bursa valorilor, îmbrăcăm 
haina mai multor roluri, devenim personaje, adică suntem 
lezaţi în celulele noastre morale de rezistenţă şi, în 
consecinţă, ne prefacem că trăim, întrucât nu ştim să trăim 
cu adevărat. Rămânem precum măgarul lui Buridan prinşi 
în dilema lui «a fi» şi «a avea». 

Această proliferare a negativismului se manifestă prin 
unele categorii estetice precum banalul, anostul, absurdul, 
grotescul şi bizarul. Banalul se referă la viaţa unui ins care 
nu se abate de la tiparele comunului, gregarului, care 
preferă cenuşiul şi uniformitatea vieţii. Anostul se referă la 
ceea ce este şters, tern, lipsit de relief şi valoare. Absurdul 
circumscrie situaţiile limită, de neînțeles la nivelul 
sensibilităţii şi intelectului comun. Grotescul vizează o 
îmbinare între absurd şi grobianism, dacă nu chiar grosolan. 
Bizarul se referă deopotrivă la ciudăţeniile dar şi 
insignifianţa sau derizoriul vieţii umane. 

Toate aceste categorii care exprimă proliferarea 

negativismului  adâncesc starea de dezumanizare şi 
degradare a fiinţei umane, sunt un reflex negativ al 
procesului secularizării. În trecerea de la epoca modernă la 
modernitate, absurdul devine din ce în ce mai predominant 
şi îmbracă mai multe forme, în primul rând, se 
conştientizează faptul că, şi dacă existenţa are un fond 
ultim, acesta ne rămâne necunoscut. 

În al doilea rând, fiinţa umană conştientizează faptul că, în 
prezent, nu poate domina şi controla modificările şi 
transformările pe care le comportă existenţa socială, după 
cum, de asemenea, nu poate exercita un control asupra 
accelerărilor de ritm determinate de cibernetizarea şi 
informatizarea tehnologiilor, altfel zis, de vârsta electronică 
a civilizaţiei postindustriale. 

În dreaptă consecinţă, dacă nu ştim în ce constă fondul 
ultim al existenţei, dacă nu putem exercita un control 
asupra proceselor şi fenomenelor ce alcătuiesc teatrul 
existenţei noastre, înseamnă că nu ştim încotro se 
îndreaptă viaţa umană, nu mai suntem capabili să separăm 
binele de rău, valoarea de pseudovaloare şi nonvaloare, 
legitimul de nelegitim, firescul de convenţional, dreptatea 
de nedreptate, justiţia de arbitrar, adică într-o serie de 
probleme cheie ale vieţii umane noi nu ştim ce atitudine să 
luăm şi, îndeosebi, la ce alegeri să recurgem. 

Toate aceste situaţii generează o fenomenologie a 
absurdului, fac să domine, în raporturile dintre individ şi 
societate, anomia. Astfel, absurdul însoţit de anomie a 
determinat şi determină o creştere a relativismului în ceea 
ce priveşte conținuturile semnificative ale vieţii noastre 
(relaţiile interpersonale, tabla de valori a fiecăruia, 
atitudinile abordate etc.). 

Prezenţa masivă a situaţiilor absurde şi anomice, 
dominarea comportamentului nostru de către cultura de 

masă sau aceea a mijloacelor de comunicare în masă 
denotă din ce în ce mai mult golirea vieţii noastre personale 
de sens sau rost. Această invazie a inumanului sub formă 
de absurd şi anomie este agravată în decăderea şi 
deteriorarea condiţiei umane de fenomenul kitsch. Acesta 
e rodul unei aprecieri estetice ce inverteşte însuşi esteticul. 

Fenomenul kitsch se leagă de adâncirea prăpastiei între 
cultura majoră şi cultura de masă. Faptul că o serie de 
romane încearcă să surprindă gustul şi preferinţele maselor 
şi că ele răspund unor nevoi pasagere, duce la instalarea 
kitsch-ului, adică a ceea ce putem numi «pseudoartă» sau 
«surogat» (înlocuitor). Fenomenul  kitsch-ului capătă 
proporții de masă o dată cu explorarea şi exploatarea 
pornirilor de jos ale comportamentului uman, adică a 
pornirilor noastre de factură senzuală care ne reduc la 
măduva spinării şi terminația ei. 

Pornografia şi prostituția sunt fenomene ce caracterizează 
lumea modernă şi actuală. Fenomenul kitsch se constituie 
ca o expresie a dedublării fiinţei umane, ca expresie a 
acceptării minciunilor convenționale. În acest context, 
«frumosul» se metamorfozează în «interesant», iar 
«interesantul» în «mercantil». «Adevărul» se 
metamorfozează în «minciună aproape de adevăr» pentru 
ca, ulterior, să devină minciună sfruntată şi ipocrizie. 

Kitsch-ul circumscrie omul lipsit de însuşiri, deci cel care 
nu are caracter ci doar o schiţă de caracter, circumscrie un 
comportament improvizat, nefinisat, unul care neştiind 
ceea ce este se identifică rolurilor pasagere pe care le 
interpretează. In şi din perspectivă estetică, kitsch-ul se 
referă la satisfacerea nemijlocită a dorințelor marilor mase, 
la instinctul de imitație, la transformările sublimului în 
ridicol, la identificarea reuşitei în viaţă cu satisfacţiile şi 
succesul de moment. 

Acest mimetism  cameleonic creează terenul pentru 
afirmarea creaţiilor culturale de ordin melodramatic, ca de 
exemplu Dama cu camelii ş.a. De asemenea, mimetismul 
duce la producţia unor obiecte de consum care afişează 
mai mult sau mai puţin «veleităţi» de ordin artistic. Ceea ce 
putem spune în mod tranşant este că natura nu creează 
kitsch, el este produs istoric. Idilismul ieftin, personajele de 
operetă, mimetismul unor pasiuni sau cauze nobile, toate 
acestea determină ca omul normal sau moral să devină un 
om de cauciuc, adică să ridice unele psdeudoadevăruri la 
nivel de dogme. 

Deşi mimează sentimentalismul sau alte porniri de ordin 
superior, kitsch-ul nu e, de fapt, decât sclifoseală. Sub 
pretextul că numai boii sunt consecvenţi, «omul-kitsch» e 
dispus la orice compromis. El visează cu orice preţ 
propăşirea pe scară socială, călcând în picioare şi ultimele 
lui rezerve de demnitate. Lui îi sunt proprii ideile la modă şi 
locurile comune aflate în circulaţie. 

De asemenea, în cazul lui îi este proprie o ierarhie a 
pseudovalorilor şi nu a valorilor. El dă dovadă de snobism în 
dragostea sa pentru ideile mari, dar le foloseşte în universul 
său prozaic şi, de multe ori, se mulţumeşte cu reproduceri 
după marile capodopere. <Omul-kitsch» e o apariţie 
camuflată a răului, el nu dispune de un relief valoric, face 
tapaj de suferinţe pe care nu le-a trăit niciodată, mimează 
deopotrivă fericirea şi nefericirea, nu acceptă realităţile 
vieţii, trece de la tânguire la exaltare, de la comportament 
firesc la unul arogant, emfatic, ceea ce-l discreditează şi-l 
face să trăiască la periferia vieţii. 


5. 3. Nevoia de absolut sau momentul «Marelui 
Anonim». Nevoia de absolut se relevă ca o dimensiune 
inalienabilă a fiinţei umane. După cum o catedrală ortodoxă 

are o deschidere în cupolă care îngăduie pătrunderea 
luminii soarelui, la fel Lucian Blaga ne satisface nevoia de 
absolut. Prin construcţia sa filosofică, Blaga constituie o 
personalitate marcantă în peisajul culturii europene a 
secolului XX. Ideea centrală în concepţia filosofică blagiană 
este existenţa noastră în orizontul misterului. 

Acesta fiinţează pentru noi ca orizont iniţial şi ca orizont 
ultim, ireductibil al existenţei noastre. El se manifestă sub 
mai multe variante. Prima sa ipostază este aceea a 
orizontului iniţial al fiinţării noastre. Ulterior, el se prezintă 
sub forma semnalată de simţuri, un mister descris prin 
semne care afectează sensibilitatea empirică, iar după 
această ipostază urmează aceea a «misterului revelat» pe 
planul constructiv al cunoaşterii, pe plan imaginar şi cel al 
viziunilor filosofice. 

Niciodată misterul nu e convertibil în nonmister. Der ding 
an sich sau lucrul în sine kantian nu este decât una din 
variantele posibile de mister. Lucian Blaga admite şi 
misterul «potenţat» sau «radicalizat». El se formulează în 
mod antinomic sau sub forma antinomiilor transfigurate. 

Mersul cunoaşterii nu se realizează, după Blaga, în chip 
liniar, cum se consideră de la Kant încoace, adică sensul de 
diminuare a tainelor printr-un proces de cunoaştere 
ascendent şi  emancipatoriu în cazul fiinţei umane. 
Cunoaşterea are două sensuri opuse, plus şi minus. In 
anumite situaţii se impune direcţia minus, prin care un 
mister e potenţat şi elaborat sub formă de antinomie, în 
alte cazuri, direcţia plus. 

Există o ambivalenţă a cunoaşterii, ireductibilă la un 
numitor comun: a) cunoaşterea se realizează în orizontul 
lumii date, care poate fi completată cu simple 
«necunoscute»; b) cunoaşterea ce se desfăşoară sub 
incidenţa misterului, în care tot ce ţine de lumea dată nu 

este decât semn sau semnalizare, prin simţuri, a unor 
mistere. 

Prima formă de cunoaştere e denumită de Lucian Blaga 
cunoaşterea paradisiacă, pe cea de-a doua, a misterului 
potenţat sau sporitor, o denumeşte cunoaştere luciferică. 
Primul gen de cunoaştere operează cu intuiţii, concepte şi 
categorii intelectuale. In registrul său tematic, ideea de 
mister nu joacă nici un rol deşi e foarte complexă, 
operându-se doar cu aşa-zise «necunoscute». 

Dar misterul, în accepțiunea majoră blagiană, implică nu 
atât «necunoscute» oarecare, ci ipostazele de anvergură 
ale necunoscutului. Misterul cu profunzimi abisale sau 
insondabile constituie obiectul de decriptare şi desluşire a 
cunoaşterii  luciferice. Geografia cunoaşterii  luciferice 
cuprinde o lume abruptă, cu structuri şi articulaţii sui- 
generis. In registrul său tematic, toate elementele care 
joacă un rol în cuprinsul cunoaşterii paradisiace - precum 
experienţa, intuiţia, conceptul - îndeplinesc alte funcţii. Ele 
luminează în mod fulgerător lumea absconsă a 
profunzimilor nebănuite. 

Metafizica e altceva decât ştiinţa şi filosofia ştiinţei. Ea 
este întotdeauna un salt în incontrolabil. Experienţa nu 
joacă în metafizică decât un drept de veto în cazul în care 
metafizica o contrazice. Dar experienţa nu e instanţa care e 
chemată să verifice şi să controleze în sens pozitiv 
construcţiile metafizice. Conştiinţa proprie, ce cuprinde şi 
cunoaşterea cu posibilităţile şi limitele ei, este întreruptă şi 
controlată dintr-un  centru-rezidenţial de natură tot 
spirituală. 

Acest centru superior, transcendent se numeşte «Marele 
Anonim». El supune cunoaşterea umană unei cenzuri prin 
care suntem stopaţi să cunoaştem în mod absolut. Ea ni se 
aplică în chip structural, prin constante senzoriale şi prin 

categorii intelectuale de care cunoaşterea umană e 
permanent dependentă. Categoriile intelectuale sunt 
mijloacele cenzurii transcendente cu ajutorul cărora 
«Marele Anonim» ne ține la distanță de mistere, probabil în 
avantajul nostru şi poate al existenței în general. În 
registrul limitat al cunoaşterii umane trebuie să vedem 
aşadar nu un neajuns, ci rezultatul şi reflexul unei înalte 
rânduieli metafizice. 

Astfel, în peisajul controversat şi contorsionat din punct de 
vedere filosofic al secolului XX, sistemul filosofic al lui 
Lucian Blaga constituie o mărturie perenă a impunerii 
spiritualităţii româneşti printr-o metafizică a cunoaşterii. 
Trilogia cunoaşterii reprezintă calea regală de acces în 
incinta unei construcţii filosofice de măreţia şi calmul unei 
catedrale ortodoxe. 

La rândul său, trilogia culturii îl singularizează pe Blaga nu 
numai în spaţiul culturii autohtone, ci în cel mult mai vast şi 
divers al culturii europene. El ne prezintă o nouă teorie 
explicativă a stilului cultural prin care îl depăşeşte pe 
Oswald Spengler, întrucât Blaga ne prezintă “orizontul 
spaţial al inconştientului”, care se face vădit în muzica 
populară, independent de voinţa şi conştiinţa creatorului. 

Depăşind orizontul gnoseologic reducţionist al lui Freud şi 
cel mai cuprinzător al lui Jung, inconştientul nu e considerat 
infrastructura inferioară a conştiinţei ci, dimpotrivă, ceva 
mai profund şi mai persistent care revine indiferent de 
variaţia peisajului exterior. Orizontul spaţial este un fel de 
cadru stabil, un spaţiu matrice care, odată fixat, dăinuieşte. 

In acest fel se exprimă, după Lucian Blaga, posibilităţile 
convieţuirii în acelaşi peisaj a unor populaţii cu orizonturi 
spaţiale diferite ca românii, maghiarii şi germanii în 
Transilvania. Românul trăieşte inconştientul pe plai, chiar şi 
atunci când, pe planul sensibilităţii conştiente, trăieşte sute 

de ani pe bărăgane. Şesurile româneşti sunt pline de 
nostalgia plaiului pe care o exprimă cel mai bine doina. 

Acesteia îi este proprie melancolia care nu e prea grea şi 
nu are nimic cu deznădejdea sau rătăcirea. Ea este opusă 
atât indiferenţei cât şi acutizării deznădejdilor, descriind o 
traiectorie ondulatorie ce se pierde în infinitatea albastră a 
eternității. 

Doina exprimă accentele unui anumit destin care nu este 
întotdeauna fericit, dar care acceptă soarta noastră tragică 
cu o înţelepciune surâzătoare. Spaţiul mioritic, spaţiul 
matrice sugerează, în mod clar, nu numai locul de naştere 
al poporului român dar şi măreţia sa morală comparabilă cu 
aceea a lui Epictet. 

Proiecţia filosofică a lui Blaga se bazează pe cele două 
coordonate kantiene, transcendenţa şi transcendentalul: 
prima în accepțiunea obişnuită, adică ceea ce este dincolo 
de lumea în care trăim, cea de a doua, în accepţia a ceea 
ce este dincoace de lume, în inconştient, care nu mai are 
corespondent kantian. Blaga îi reproşează lui Kant faptul că 
trasează o limită absolută cunoaşterii în faţa 
transcendentului. 

Transcendenţa la Blaga, rezumată în vocabula «Marele 
Anonim», reprezintă un mister incomprehensibil dar nu 
inexplicabil. “Zariştea” lui se deschide, se actualizează, se 
permanentizează şi potenţează. Cunoaşterea paradisiacă 
ne dezvăluie religia ca sistem determinat de credinţe, rituri 
şi instituţii, făcând parte din realitatea socioculturală, pe 
când cea luciferică ne relevă, precum religiozitatea, 
posibilitatea unei punți de comunicare în absolut cu 
«Marele Anonim». 

Deasupra spaţiilor libertăţii multiplicate prin eliberarea de 
nevoile elementare, Blaga admite cenzura transcendentă a 
«Marelui Anonim» care valorează mai mult decât 

terminologia oraculară a lui Heidegger. După Blaga, sensul 
vieţii umane este fie transcendent şi deci inaccesibil, fie nu 
există. Lucian Blaga nu a scris un tratat de etică dar 
întreaga sa operă îl anunţă sau prevesteşte. In experienţa 
trăită a plăsmulrilor spiritualităţii româneşti, Blaga a 
întrevăzut nucleele ideo-afective ale etosului autohton. 

Acea parte de neînlocuit rămâne pentru fiecare din noi 
spaţiul matrice în care ne-am născut. Matricea stilistică se 
exprimă prin categoriile inconştientului, abisale prin locul şi 
adâncimea lor. Ele sunt altfel structurate decât categoriile 
cunoaşterii. In afară de spaţiu şi timp, inconştientul 
cuprinde şi categoria formativă care tinde spre 
individualizare, spre tipizare sau spre elementizare. Toate 
plăsmuirile culturale poartă pecetea acestor categorii 
abisale. 

Stilul nu este un fenomen monolitic ci un fenomen 
complex, la baza căruia se află o garnitură întreagă de 
«categorii  abisale» eterogene şi de o sinergie 
cosmogenetică. Aspectele fundamentale ale oricărei creaţii 
de cultură sunt «metaforicul» şi «stilul». Orice creaţie de 
cultură este o încercare a omului de a-şi revela un mister. 

Niciodată  revelarea misterului nu are un caracter 
totalizator sau înglobant. Nu numai cunoaşterea umană a 
lumii imediate este, aşadar, supusă unei cenzuri 
transcendente, ci şi încercările noastre de a revela 
misterele prin plăsmuiri sunt supuse unui fel de cenzură. 
Categoriile care stau la baza unui stil se constituie ca tot 
atâtea frâne transcendente, prin care «Marele Anonim» ne 
împiedică să revelăm misterele în chip pozitiv şi absolut 
adecvat. Aceasta pentru ca să nu ne substituim lui şi pentru 
a salva echilibrul cosmic, pentru a ne menţine în 
permanentă stare creatoare şi a ne apăra de neştiute 
primejdii pe care o revelare absolută le-ar prezenta pentru 

noi. În cumpănirea vremurilor, putem aşeza acest răspuns 
românesc, când unii anunţă destrămarea metafizicii. 

